Κυρίες και κύριοι συνάδελφοι, αρχίζει η συνεδρίαση. Εισερχόμεθα στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα μου επιτρέψετε, σύμφωνα με εντολή της Προέδρου, να ανακοινώσω τις σημερινές επίκαιρες ερωτήσεις, που, λόγω κωλύματος των Υπουργών, δεν θα συζητηθούν. Η δεύτερη με αριθμό 325/9-6-2015 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την ολοκλήρωση του έργου στον αυτοκινητόδρομο «ΜΟΡΕΑΣ». Η τρίτη με αριθμό 319/8-6-2015 επίκαιρη ερώτηση πρώτου κύκλου του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή κ. Κωνσταντίνου Μπαρμπαρούση προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη λειτουργία νέου σταθμού διοδίων στην παράκαμψη του Αγρινίου. Η πέμπτη με αριθμό 316/8-6-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τις διατάξεις του Κώδικα Διοικητικής Δικονομίας που είναι μη συμβατές με τα ανθρώπινα δικαιώματα. Η πρώτη με αριθμό 326/9-6-2015 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την αποπεράτωση του καθέτου οδικού άξονα Εγνατίας Οδού στον Έβρο. Η τρίτη με αριθμό 289/29-5-2015 επίκαιρη ερώτηση δεύτερου κύκλου του Βουλευτή Αχαΐας του Λαϊκού Συνδέσμου - Χρυσή Αυγή κ. Μιχαήλ Αρβανίτη προς τον Υπουργό Εθνικής Άμυνας, σχετικά με τις τουρκικές παραβιάσεις του εναερίου χώρου και των ελληνικών χωρικών υδάτων. Η τέταρτη με αριθμό 219/14-5-2015 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την προκλητική ενέργεια Σκοπιανών στη Φλώρινα. Η πέμπτη με αριθμό 234/18-5-2015 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εξωτερικών, σχετικά με τις διμερείς σχέσεις με όμορες χώρες και την ανακήρυξη της ελληνικής Αποκλειστικής Οικονομικής Ζώνης. Η έκτη με αριθμό 168/28-4-2015 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τους Υπουργούς Εξωτερικών και Επικρατείας, σχετικά με την «εκχώρηση του ονόματος της Μακεδονίας μας στους σκοπιανούς». Η έβδομη με αριθμό 287/29-5-2015 επίκαιρη ερώτηση δεύτερου κύκλου του Βουλευτή Εύβοιας των Ανεξαρτήτων Ελλήνων κ. Νικολάου Μαυραγάνη προς τον Υπουργό Εθνικής Άμυνας, σχετικά με την επαναλειτουργία του εργοστασίου «ΗΛΕΚΤΡΟΜΗΧΑΝΙΚΗ ΚΥΜΗΣ ΕΠΕ», την ένταξη αυτού στη διοικητική δομή του Υπουργείου Εθνικής Άμυνας και την επανεκκίνηση της τοπικής οικονομίας. Η πρώτη με αριθμό 2058/27-4-2015 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη λήψη μέτρων αντιμετώπισης των προβλημάτων που προκύπτουν από τη συντήρηση των λεωφορείων του ΟΑΣΑ. Η δεύτερη με αριθμό 1642/8-4-2015 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τη διαδικασία αδειοδότησης υπαίθριων χώρων στάθμευσης στο ιστορικό κέντρο της Αθήνας. Η τρίτη με αριθμό 1116/24-3-2015 ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με πρωτοσέλιδο της τουρκικής εφημερίδας «AYDINLIK» ότι «η Τουρκία προχώρησε σε σύσταση επιτροπής για τη διεκδίκηση δεκαέξι ελληνικών νησιών». Επειδή ακούσατε πολλές φορές τον Υπουργό Οικονομίας και ο Υπουργός Οικονομίας είναι εδώ, θα ήθελα να πω ότι αναφερόμαστε σε Αναπληρωτές Υπουργούς, αλλά τυπικά έτσι πρέπει να γράφεται το δελτίο των ερωτήσεων. Δεν αφορούν, επομένως, τον κ. Σταθάκη. Ξεκινάμε, λοιπόν, με την πρώτη υπ' αριθμόν 322/9-6-2015 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας, Υποδομών, Ναυτιλίας και Τουρισμού, σχετικά με πρωτοβουλίες αγροτών - παραγωγών που είναι γνωστές με το όνομα «Αγορές Χωρίς Μεσάζοντες». Θα απαντήσει ο Υπουργός κ. Γεώργιος Σταθάκης. Κύριε Τριανταφυλλίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, οι «Αγορές Χωρίς Μεσάζοντες» αριθμούν περίπου τρία χρόνια. Είναι παιδί της κρίσης. Γεννήθηκαν μέσα από τη συνειδητοποίηση της δύναμης παραγωγών και καταναλωτών. Ήταν η αυτοάμυνα της δρώσας και ζώσας κοινωνίας, που διαπίστωνε, καθώς το εισόδημά της ισοπεδωνόταν, ότι θα έπρεπε να αντιδράσει απέναντι στην κερδοσκοπία και την αισχροκέρδεια. Θα έπρεπε να αντιδράσει απέναντι στις περίφημες τιμές από το χωράφι στο ράφι, οι οποίες ήταν τρεις έως πέντε φορές πάνω, την ίδια ώρα που ο παραγωγός εάν έπαιρνε μια προκαταβολή και στη συνέχεια μια επιταγή, θα έπρεπε να εξοφληθεί σε έξι έως οκτώ μήνες, αποδεχόμενος αρκετές φορές τον εκβιασμό των μεσαζόντων, χονδρέμπορων, λιανέμπορων, κ.λπ.. Από την άλλη, ο καταναλωτής, που έβλεπε τον παραγωγό να διαμαρτύρεται γιατί η τιμή του προϊόντος του ήταν πολύ χαμηλή, πλήρωνε τα προϊόντα σε τριπλάσια και πενταπλάσια τιμή. Στο όριο της φτώχειας είναι περίπου έξι εκατομμύρια Έλληνες, όπως αναφέρει η έκθεση του Γραφείου Προϋπολογισμού της Βουλής. Δυόμισι εκατομμύρια Έλληνες είναι σε καθεστώς ένδειας και τρία εκατομμύρια οκτακόσιες χιλιάδες πολίτες απειλούνται άμεσα από τη φτώχεια με βάση τα στοιχεία του Γραφείου Προϋπολογισμού της Βουλής του Σεπτεμβρίου του 2014. Έτσι, εκατοντάδες χιλιάδες πολίτες από παθητικοί θεατές της περιόδου της επίπλαστης καταναλωτικής ευδαιμονίας μετατράπηκαν σε πρωταγωνιστές, κοινωνούς και συμμέτοχους μίας νέας αλληλέγγυας δράσης, που εφαρμόζει τους κανόνες του δίκαιου κέρδους και της αλληλέγγυας οικονομίας. Πήραν την υπόθεση στα χέρια τους, κινητοποιήθηκαν, αυτοργανώθηκαν, έβαλαν φρένο στα χέρια που άνοιγαν το πορτοφόλι τους ως καταναλωτές ή μετατρέπονταν σε οιονεί συνεταίρους ως συμπαραγωγοί αγαθών για τα οποία προφανώς και δεν είχαν ιδρώσει. Τι έχουν κατακτήσει οι δράσεις αυτές; Η καινοτόμα για τα ελληνικά δεδομένα πρωτοβουλία για απευθείας διάθεση αγροτικών προϊόντων από τους παραγωγούς προς τους καταναλωτές αποτελεί ένα σύστημα εμπορίας, κατά το οποίο παραγωγοί διαθέτουν τα προϊόντα τους προς τους καταναλωτές χωρίς καμμία μεσολάβηση κανενός φορέα εμπορίας που εκτινάζει τις τιμές των προϊόντων στα ύψη. Είναι πολλαπλά τα οφέλη από τη λειτουργία αυτών των κοινωνικών αγορών με επίκεντρο τον άνθρωπο, χωρίς, όμως, την ενοχοποίηση του εύλογου, δίκαιου κέρδους: Πρώτον, η διασφάλιση δίκαιης και όχι απλά φθηνής τιμής και η βελτίωση της οικονομικής κατάστασης των παραγωγών. Δεύτερον, φθηνά και ποιοτικά προϊόντα πρώτης ανάγκης για τους καταναλωτές, άρα πρόσβαση στην αγορά στοιχειωδών καταναλωτικών αγαθών, όπως πατάτες, ρύζι, όσπρια, φρούτα, λαχανικά, τυρί, λάδι.
Μπείτε στο ερώτημα, κύριε συνάδελφε.
Παράλληλα, οφέλη: Συμβολή και παρότρυνση των παραγωγών και καταναλωτών στη δημιουργία συνεταιρισμών, δωρεάν διάθεση προϊόντων σε δοκιμαζόμενους από την κρίση, τα μνημόνια και τα υπόλοιπα μέτρα περικοπών, απαίτηση για υγειονομικούς ελέγχους. Προσπερνώ τα οφέλη για τον παραγωγό, τον καταναλωτή και την εθνική οικονομία. Το κίνημα αυτό, κύριε Υπουργέ, κινητοποίησε, όπως γνωρίζετε, χιλιάδες κόσμου στην επαρχία και τα μεγάλα αστικά κέντρα, ανάγκασε να ασχοληθούν μαζί του κοινωνιολόγοι και έστρεψε πάνω του τα φώτα της δημοσιότητας. Παρ' όλα αυτά και ενώ τα τρία τελευταία χρόνια οι «Αγορές Χωρίς Μεσάζοντες» επεκτάθηκαν και λειτούργησαν σε όλη τη χώρα, δυστυχώς, με την Κυβέρνησή μας, την Κυβέρνηση ΣΥΡΙΖΑ, τους τελευταίους δύο μήνες γινόμαστε μάρτυρες οι αγορές αυτές μετά από καταγγελίες να αντιμετωπίζονται από τις αστυνομικές αρχές ως παράνομες, ως παρεμπόριο, με όλες τις αρνητικές συνέπειες που προβλέπει ο νόμος για τις περιπτώσεις αυτές. Πρόσφατα παραδείγματα έχουμε στον Δήμο Καλαμαριάς της Θεσσαλονίκης και στον Δήμο Γλυφάδας στην Αθήνα. Τα ερωτήματα, λοιπόν, κύριε Υπουργέ, τα οποία θα αναπτύξω και στη δευτερολογία μου, είναι σαφή: Πρώτον, υπάρχει πρόθεση από το Υπουργείο να δημιουργήσει εκείνο τον αναγκαίο νομοθετικό καμβά που θα δώσει τη δυνατότητα σε αυτούς τους ανθρώπους να μην αντιμετωπίζονται κατ' αυτόν τον τρόπο και να μην αντιμετωπίζουν τον κίνδυνο υπερβολικών προστίμων; Δεύτερον, θα υπάρξει μέριμνα για αυτές τις αγορές να αντιμετωπιστούν με τις αναγκαίες φορολογικές προδιαγραφές και τον αναγκαίο ποιοτικό έλεγχο των προσφερόμενων προϊόντων; Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Σας ευχαριστώ, κύριε Τριανταφυλλίδη, για την επίκαιρη ερώτηση. Είναι πεποίθησή μας - και συμμερίζομαι απόλυτα το σύνολο των παρατηρήσεών σας - ότι εν μέσω της Ελλάδας με τη βαθιά κοινωνική κρίση τα αλληλέγγυα δίκτυα που αναπτύχθηκαν στις λεγόμενες «Αγορές Χωρίς Μεσάζοντες», αποτέλεσαν έναν ουσιαστικό μηχανισμό ανακούφισης κοινωνικών ομάδων υπεράσπισης των συμφερόντων των παραγωγών και δημιουργίας ισχυρών μηχανισμών αλληλεγγύης. Από την άλλη πλευρά, όπως γνωρίζετε, το υφιστάμενο νομοθετικό πλαίσιο είναι ένα πλαίσιο που προσδιορίζει πρωτίστως τον τρόπο λειτουργίας των λαϊκών αγορών, στις οποίες κατά κανόνα υπάρχει άμεση δυνατότητα παραγωγών να έχουν πρόσβαση, καθώς και συμπληρωματικές διατάξεις που αφορούν τη λειτουργία υπό την επίβλεψη των δήμων και των περιφερειών που είναι και οι καθ' ύλην αρμόδιοι για τις δραστηριότητες αυτές. Σήμερα υπάρχει και συμπληρωματική νομοθεσία, η οποία δεν έχει ενεργοποιηθεί ακόμα και θα ενεργοποιηθεί από τη δική μας Κυβέρνηση. Αναφέρομαι στον ν.4235/2014, στο άρθρο 56, που για πρώτη φορά προβλέπεται η δυνατότητα ίδρυσης αγορών παραγωγών - farmers' markets - εκτός ή πέριξ των αστικών κέντρων ή σε αγροτικούς χώρους, όπου οι παραγωγοί μπορούν να διαθέτουν απευθείας στο καταναλωτικό κοινό τα προϊόντα τους, ενισχύοντας παράλληλα την τοπική οικονομία. Υπάρχει κενό - είναι δεδομένο - και έχετε δίκιο ότι πρέπει να καλυφθεί, προκειμένου αυτοί οι θεσμοί να έχουν διάρκεια στον χρόνο. Πρέπει να υπάρξει νομοθετική πρωτοβουλία, η οποία θα διασφαλίζει την ομαλή λειτουργία αυτών των πρωτοβουλιών, την πιστοποίηση των προϊόντων τους και την έκδοση των προβλεπόμενων φορολογικών παραστατικών. Αυτό είναι ένα συμπλήρωμα που πρέπει να υπάρξει στην ισχύουσα νομοθεσία. Και με χαρά, νομίζω, η παρούσα Κυβέρνηση θα αναλάβει την πρωτοβουλία να εξομαλυνθεί αυτή η διάσταση και να ενεργοποιηθεί ταυτόχρονα ο μηχανισμός των αγορών παραγωγών, οι Farmers' markets.
Κύριε Τριανταφυλλίδη, έχετε τον λόγο για τη δευτερολογία σας. Αυτή τη φορά μην κάνετε εκμετάλλευση της φιλίας μας!
Ευχαριστώ, κύριε Πρόεδρε. Κύριε Υπουργέ, κατ' αρχάς να πούμε ότι με βάση δηλώσεις και ανακοινώσεις αστυνομική παρέμβαση δεν είχαμε μόνο στην Καλαμαριά. Είχαμε στη Γλυφάδα, εδώ στην Αθήνα, αλλά και στη Θεσσαλονίκη, στους Αμπελόκηπους, στην Τούμπα, στο Ιβανόφειο Αθλητικό Κέντρο, όπου λειτουργούσε μία πρότυπη «Αγορά Χωρίς Μεσάζοντες» υπό τον ομότιμο Καθηγητή Μάρκετινγκ Αγροτικών Προϊόντων κ. Χρήστο Καμενίδη. Θα καταθέσω, μάλιστα, στα Πρακτικά και τις δικές του απόψεις για τις βασικές αρχές που πρέπει να τις διέπουν, καθώς και τις επιστολές που έχει στείλει στους Υπουργούς, τον κ. Αποστόλου, τον κ. Σγουρίδη κ.λπ.. Όλοι οι παραγωγοί που συμμετέχουν, δηλώνει ο Μιχάλης Παναγιωτίδης από την «Αγορά Χωρίς Μεσάζοντες» της Καλαμαριάς, έχουν άδεια πλανόδιου, έχουν δήλωση ΟΣΔΕ, είναι εγγεγραμμένοι στο Μητρώο Αγροτών, έχουν ταμειακές μηχανές και τα προϊόντα τους είναι ελεγμένα. Είναι πολύ φρέσκο το ρεπορτάζ. Το έκανα μόλις χθες, που μίλησα με όλους τους παραγωγούς. Παρ' όλα αυτά, εισαγγελέας και αστυνομικές αρχές στηρίζονται στο ότι δεν μπορούν οι παραγωγοί να έχουν στάσιμο εμπόριο και εκεί εξαντλούν και τα όρια της νομιμότητάς τους, απαγορεύοντας τις συγκεκριμένες αγορές, παραπέμποντας στο άρθρο 25 του ν. 4224, με το οποίο η άσκηση πλανόδιου εμπορίου δεν επιτρέπεται σε δήμους με πληθυσμό άνω των τριών χιλιάδων κατοίκων. Θα έλεγα, κύριε Υπουργέ, ότι είναι πολύ σημαντικό στοιχείο της δρώσας και ζώσας κοινωνίας, να έχουμε, δηλαδή, παραγωγικούς και καταναλωτικούς συνεταιρισμούς. Είναι ένα μοντέλο που το στηρίζουμε ολόθερμα. Πρόκειται για πολίτες που δεν είναι παθητικοί αποδέκτες των επιλογών των μεσαζόντων και των χονδρεμπόρων, αλλά πραγματικά παίρνουν τις τύχες στα χέρια τους. Ίσως υπό αυτή την έννοια και με βάση και το ευρωπαϊκό μοντέλο - έχουμε τέτοια παραδείγματα, όπως το «In Concerto» στο Καστελφράνκο Βένετο της βορειοδυτικής Ιταλίας, έχουμε αντίστοιχα στην Αλμερία, δεν μιλώ για αναρχοκομμουνιστικάς περιπτώσεις, μιλώ για το ευρωπαϊκό μοντέλο οργάνωσης παραγωγικών και καταναλωτικών συνεταιρισμών - θα πρέπει να δούμε πώς μέσα από δημοσυνεταιριστικές επιχειρήσεις - δηλαδή τους δήμους ως συνδετικούς κρίκους που έρχονται και ανταμώνουν οι παραγωγοί με τους καταναλωτές σε ένα τελείως ξεκάθαρο, διάφανες περιβάλλον όσον αφορά στην ποιότητα, όσον αφορά στα φορολογικά - μπορεί να γίνει εμβάθυνση και εδραίωση αυτών των παραγωγικών και καταναλωτικών συνεταιρισμών. Να πούμε ότι το 70% της κατανάλωσης στη γειτονική μας Ιταλία γίνεται μέσα από τέτοιους παραγωγικούς και καταναλωτικούς συνεταιρισμούς. Έχουμε και την περίπτωση του συνεταιρισμού «Mondragon». Να πω εδώ, τελειώνοντας και κλείνοντας, κύριε Υπουργέ, ότι ίσως θα ήταν αναγκαίο - θα καταθέσω στα Πρακτικά τις σχετικές αναφορές, όπως είπα - επειδή υπάρχει αυτή η διάθεση από όλο αυτό τον κόσμο που εδώ και τρία χρόνια κινητοποιείται και μέσα από το διαδίκτυο, φέρνοντας κοντά τους πολίτες σε αυτή τη διαδικασία και δεν πρέπει να τους αποθαρρύνουμε, να ξεκινήσει αυτό το εξάμηνο ένας μεγάλος διάλογος υπό τη σκέπη μιας δικής σας υπουργικής απόφασης, η οποία θα αποτελέσει το background, έτσι ώστε μετά από μια καταγγελία ενός επαγγελματικού σωματείου να μην πηγαίνουν - ωθούνται οι αστυνομικές δυνάμεις και παρεμβαίνουν και μαζεύουν αυτό τον κόσμο κι επιβάλλουν πρόστιμα της τάξεως των 5.000 ευρώ. Μπορεί, δηλαδή, με υπουργική απόφαση να δοθεί ένα τράτο ενός εξαμήνου και μέσα σε αυτό το εξάμηνο να γίνει ένας ενδελεχής, πλούσιος διάλογος, με τη συμμετοχή όλων των συλλογικοτήτων, όλων των φορέων, όλης της ευρωπαϊκής γνώσης, που θα δώσει ένα απόσταγμα πραγματικά ώθησης και της κοινωνικής οικονομίας και των παραγωγικών συνεταιρισμών και των καταναλωτικών συνεταιρισμών, έτσι ώστε - υστερόγραφο - να αποενοχοποιηθεί η έννοια του συνεταιρισμού, γιατί όπου ακούν οι Έλληνες πολίτες «συνεταιρισμός», τους έρχεται αυθόρμητα στο μυαλό ότι τα σκάνδαλα πέφτουν σαν το χαλάζι κ.λπ.. Πρέπει να απενοχοποιήσουμε αυτή τη διαδικασία. Και νομίζω ότι αυτός ο κόσμος μπορεί να γίνει πρωταγωνιστής σε αυτόν τον καμβά που μόλις σας περιέγραψα. Σας ευχαριστώ.
Κύριε Υπουργέ, έχετε τον λόγο.
Γνωρίζετε ότι ο υπάρχων νόμος διακρίνει δύο κατηγορίες εμπορίου: Πρώτον, τις λαϊκές αγορές, στις οποίες έχουν πρόσβαση και οι παραγωγοί και οι οποίες έχουν προκαθορισμένο τρόπο λειτουργίας, μέρες, τόπο, μία συγκεκριμένη επιτήρηση από τον δήμο και απόφαση φυσικά από την περιφέρεια. Δεύτερον, το πλανόδιο εμπόριο, το οποίο όντως δεν μπορεί να είναι στατικό, δεν μπορεί να είναι χωροθετημένο κάπου. Όπως ξέρετε, υπάρχει πληθώρα προβλημάτων όχι μόνο στις τέτοιου τύπου αγορές, στις «Αγορές Χωρίς Μεσάζοντες», οι οποίες επίσης είναι στατικές, αλλά και σε πολλές άλλες περιπτώσεις, όπως είναι οι αγορές που ξεπηδούν γύρω από τα γήπεδα στη διάρκεια των αγώνων και πολλές άλλες, οι οποίες αντιμετωπίζουν τεράστιο πρόβλημα, επειδή η νομοθεσία για το πλανόδιο εμπόριο έχει συγκεκριμένα χαρακτηριστικά που δεν επιτρέπει παρά να υφίσταται μία διαδικασία «κινητικότητας». Συνεπώς υπάρχει αυτός ο διχασμός στην ισχύουσα νομοθεσία. Αυτό τον διχασμό προσπαθούν προφανώς ανταγωνιστικά συμφέροντα να κινητοποιήσουν, προκειμένου να θεωρηθούν αυτές οι αγορές ότι παραβιάζουν τον νόμο περί πλανοδίου εμπορίου. Είμαστε ενήμεροι γι' αυτό. Έχω την εντύπωση, όμως, ότι δεν επιλύεται αυτό το πρόβλημα, παρά μόνο όταν υπάρξει ένας ευρύτερος διάλογος και με τις λαϊκές αγορές και με τους δήμους και τις περιφέρειες, προκειμένου να υπάρξει νομοθετική ρύθμιση, μιας και όλο το νομοθετικό πλαίσιο που ισχύει δεν διορθώνεται με υπουργικές αποφάσεις, αλλά θέλει νομοθετική πρωτοβουλία. Αυτόν τον διάλογο πρέπει να τον κάνουμε ειλικρινά, ευθέως και χωρίς κανέναν περιορισμό, προκειμένου να βρούμε στο συγκεκριμένο θέμα την άριστη λύση.
Ευχαριστώ, κύριε Υπουργέ. Περνάμε στην επόμενη επίκαιρη ερώτηση, την έκτη υπ' αριθμόν 315/8-6-2015 επίκαιρη ερώτηση πρώτου κύκλου του Βουλευτή Αιτωλοακαρνανίας του Πανελλήνιου Σοσιαλιστικού Κινήματος κ. Δημητρίου Κωνσταντόπουλου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με την πορεία των συμβάσεων ΣΔΙΤ (συμπράξεις δημόσιου - ιδιωτικού τομέα) για τη διαχείριση των απορριμμάτων. Τις ευχές του Προεδρείου και της Βουλής στη νέα σας Πρόεδρο, κύριε Κωνσταντόπουλε. Έχετε τον λόγο.
Κύριε Υπουργέ, είναι γνωστό ότι η Ελλάδα κατατάσσεται στις τελευταίες θέσεις μεταξύ των χωρών της Ευρωπαϊκής Ένωσης στον τομέα της επεξεργασίας των αστικών αποβλήτων, λόγω της λειτουργίας ΧΑΔΑ. Οι συνέπειες για το περιβάλλον, τη δημόσια υγεία, τη γεωργία και τον τουρισμό είναι προφανείς και γνωστές σε όλους, γι' αυτό κι έχει επιβληθεί πρόστιμο στη χώρα, το οποίο τρέχει σε μια εξαιρετικά δύσκολη οικονομική συγκυρία για την πατρίδα μας. Κι ενώ οι περιφέρειες και οι ΦΟΔΣΑ - που είναι οι αρμόδιοι φορείς της Πρωτοβάθμιας Αυτοδιοίκησης για την προσωρινή αποθήκευση, μεταφόρτωση, αξιοποίηση και διάθεση των στερεών αποβλήτων - ανέλαβαν πρωτοβουλίες για να δώσουν λύση, σήμερα η Κυβέρνηση τα παγώνει όλα. Δηλαδή, ενώ προκηρύχθηκαν διεθνείς διαγωνισμοί, αξιοποιώντας τον θεσμό ΣΔΙΤ, και αναδείχθηκαν οι ανάδοχοι στις περισσότερες περιπτώσεις και ενώ έχουν ολοκληρωθεί οι διαδικασίες αδειοδότησης και χρηματοδότησης, έρχεται το Υπουργείο Παραγωγικής Ανασυγκρότησης, Περιβάλλοντος και Ενέργειας και αλλάζει προσανατολισμό. Διερωτώμαι, λοιπόν, για το γεγονός ότι παρ' ότι το μόνο που απομένει είναι η συμβολαιοποίηση των έργων και η έναρξη της κατασκευής, την προηγούμενη εβδομάδα ο Αναπληρωτής Υπουργός κ. Τσιρώνης απάντησε στην ίδια ερώτηση, αποδομώντας τον θεσμό των ΣΔΙΤ για τα έργα διαχείρισης απορριμμάτων, ακόμα και γι' αυτά που είχε ή έχει ήδη εγκριθεί η χρηματοδότησή τους. Να τονίσω εδώ ότι η εμπειρία άλλων χωρών από τις ΣΔΙΤ δείχνει ότι αυτού του είδους οι συμπράξεις είναι ένα πολύτιμο εργαλείο για τις χώρες αυτές. Σας ρωτώ, λοιπόν: Σε ποιο στάδιο βρίσκονται σήμερα οι ΣΔΙΤ για τη διαχείριση απορριμμάτων; Ποια είναι η θέση της Κυβέρνησης για τα έργα; Σας παρακαλώ να μας δώσετε σαφείς απαντήσεις. Ποια η θέση της Ευρωπαϊκής Επιτροπής για την πορεία των έργων όπως επίσης και για τη διάθεση των σχετικών επιδοτήσεων; Υπάρχει χρονικός κίνδυνος απώλειας επιδοτήσεων; Σε ποιο στάδιο, λοιπόν, βρίσκεται η παύση λειτουργίας και η αποκατάσταση των ΧΑΔΑ και ποιος είναι ο συνολικός σχεδιασμός της Κυβέρνησης, σε ό,τι αφορά την περίπτωση αυτή, ως προς το ύψος της επένδυσης, την ωφέλεια και τις θέσεις εργασίας για τη διαχείριση αποβλήτων; Σας ευχαριστώ.
Κύριε Υπουργέ, έχετε τον λόγο.
Συμμερίζομαι τη γνώμη σας, ότι η χώρα έχει τεράστια καθυστέρηση στη διαχείριση απορριμμάτων και οι προηγούμενες Κυβερνήσεις για διάφορους λόγους θεώρησαν ότι η λύση στο πρόβλημα αυτό είναι η διαμόρφωση μέσω προγραμμάτων ΣΔΙΤ μεγάλων μονάδων κατά κανόνα, μια σε κάθε περιφέρεια της χώρας, η οποία θα αντιμετώπιζε το πρόβλημα της διαχείρισης των απορριμμάτων. Εμείς είχαμε σταθεί από την αρχή κριτικά απέναντι σε αυτούς τους σχεδιασμούς για τρεις βασικούς λόγους: Ο πρώτος λόγος είναι γιατί θεωρούσαμε ότι η διαχείριση των απορριμμάτων έπρεπε να γίνεται σε πιο αποκεντρωμένη βάση απ' ό,τι σε μια μονάδα ανά περιφέρεια. Δεύτερον, οι όροι που περιέβαλλαν αυτούς τους διαγωνισμούς αναφορικά με τις ΣΔΙΤ προσέφεραν υψηλότατες εγγυήσεις του δημοσίου και πιθανόν, κατά ορισμένους, υψηλό κόστος διαχείρισης. Ο τρίτος λόγος είναι γιατί θεωρούσαμε ότι η Ελλάδα είχε εναλλακτικές επιλογές στον σχεδιασμό, οι οποίες δεν είχαν εξετασθεί δεόντως. Αυτό που κάνει η σημερινή Κυβέρνηση είναι να ξεκινήσει από το τρίτο σημείο. Αυτή τη στιγμή είναι σε διαβούλευση ο εθνικός σχεδιασμός για τη διαχείριση των απορριμμάτων, ο οποίος βάζει ένα νέο πλαίσιο, το οποίο θα καθορίσει την πολιτική της διαχείρισης των απορριμμάτων τα επόμενα χρόνια. Όπως γνωρίζετε, αυτό έχει ως συνέπεια να υπάρχουν περιφερειακοί σχεδιασμοί, μιας και οι περιφέρειες είναι υπεύθυνες γι' αυτό το θέμα και όχι η Κυβέρνηση. Η Κυβέρνηση χαράσσει τον εθνικό σχεδιασμό και από εκεί και πέρα οι περιφέρειες ορίζουν το σύνολο των θεμάτων που αφορούν τη διαχείριση των απορριμμάτων. Οι περιφερειακοί σχεδιασμοί λοιπόν πρέπει να ακολουθήσουν τον νέο εθνικό σχεδιασμό, άρα πρέπει να υπάρξουν οι αναγκαίες αναπροσαρμογές. Από εκεί και πέρα, ο τρόπος με τον οποίο κάθε περιφέρεια θα προχωρήσει στη διαχείριση των απορριμμάτων, εάν δηλαδή θα το κάνει με ΣΔΙΤ ή με διαδημοτική επιχείρηση ή με οποιαδήποτε άλλη μορφή επιχείρησης, συνεταιριστική ή άλλη, είναι δική της αρμοδιότητα αποκλειστικά και μόνο. Σχετικά με τις υπάρχουσες ΣΔΙΤ, υπάρχουν τα ώριμα έργα. Ένα ήταν το υπερώριμο έργο, αυτό δηλαδή που αφορούσε η ΣΔΙΤ Δυτικής Μακεδονίας, το οποίο είχε διασφαλισμένη χρηματοδότηση - όχι επιδότηση - από την Ευρωπαϊκή Τράπεζα Επενδύσεων. Προσωπικά εγώ εκ μέρους της Κυβέρνησης υπέγραψα τη σύμβαση για το συγκεκριμένο έργο. Το σύνολο των άλλων ΣΔΙΤ όμως θα πρέπει να ενταχθεί στον νέο εθνικό σχεδιασμό. Άρα, έτσι όπως είναι, είναι πολύ πιθανό - και αυτό θα κριθεί στην πορεία από τις περιφέρειες και τους νέους σχεδιασμούς - ότι αυτές οι φαραωνικές ΣΔΙΤ θα πρέπει να αναπροσαρμοστούν. Είναι σε πρώιμο στάδιο όλες ή σε δεύτερο στάδιο και αυτό από εκεί και πέρα είναι θέμα των περιφερειών, πώς θα αναπροσαρμόσουν τους σχεδιασμούς και τι επιλογές θα κάνουν για τη διαχείριση των απορριμμάτων.
Κύριε Κωνσταντόπουλε, έχετε τον λόγο.
Κύριε Υπουργέ, σας ευχαριστώ για την απάντηση. Δυστυχώς όμως είμαστε μάρτυρες ενός διχασμού ανάμεσα στο Υπουργείο Παραγωγικής Ανασυγκρότησης, Περιβάλλοντος και Ενέργειας και το Υπουργείο Οικονομίας και Υποδομών. Εγκρίνετε εσείς, κύριε Υπουργέ, τις συμβάσεις για το Ολοκληρωμένο Σύστημα Διαχείρισης και Ελέγχου Απορριμμάτων (ΟΣΔΕ) της Περιφέρειας Δυτικής Μακεδονίας και σας απαντά ο κ. Τσιρώνης στην εκδήλωση του Τεχνικού Επιμελητηρίου ότι σέβεται την υπογραφή, αλλά είναι εκτός του σχεδιασμού της Κυβέρνησης. Τα συμπεράσματα δικά σας. Και εσείς, για να αποφύγετε - προφανώς - περαιτέρω αντιπαραθέσεις, επισημαίνετε - και μάλιστα διαβάζω τη δήλωσή σας - τα εξής: «Η υλοποίηση των υπόλοιπων έργων διαχείρισης αστικών απορριμμάτων που είχαν σχεδιαστεί ως ΣΔΙΤ θα προχωρήσει με γνώμονα την εναρμόνισή τους με τις στρατηγικές κατευθύνσεις και στόχους που θέτει το νέο Εθνικό Σχέδιο Διαχείρισης Αποβλήτων που κατάρτισε και έχει θέσει σε διαβούλευση το Υπουργείο Παραγωγικής Ανασυγκρότησης, Περιβάλλοντος και Ενέργειας.». Καλά, κύριε Υπουργέ, δεν έχετε κοινό σχεδιασμό για ένα τόσο κρίσιμο ζήτημα; Θεωρείτε ότι το κράτος δεν πρέπει να έχει συνέχεια; Γιατί, αν δεν ολοκληρωθούν τα έργα που έχουν ήδη προγραμματιστεί μέσα στο χρονικό διάστημα ή μέσα στο χρονοδιάγραμμα που έχει προβλεφθεί, το κόστος θα το πληρώσει ο ελληνικός λαός από την τσέπη του. Δεν προασπίζεστε, λοιπόν, έτσι το συμφέρον του Έλληνα πολίτη ούτε διασφαλίζετε έτσι κλίμα εμπιστοσύνης και σταθερότητας, για να προσελκύσετε στη χώρα επενδύσεις, κάτι το οποίο έχουμε ανάγκη. Βγαίνει η Ευρωπαία Επίτροπος για την Περιφερειακή Πολιτική κορίνα Κρέτου και τάσσεται υπέρ των ΣΔΙΤ. Υποστηρίζει δημόσια - στο πλαίσιο ανάλογων έργων που γίνονται στην Πολωνία - ότι η σύμπραξη ιδιωτικού και δημόσιου τομέα είναι επωφελής για τη βελτίωση της ποιότητας της ζωής των πολιτών και, αντί η Κυβέρνηση να παίρνει το μήνυμα και να προωθήσει τις συμπράξεις, σφυρίζει αδιάφορα. Αυτό που δείχνετε στον ελληνικό λαό είναι ότι αντιμετωπίζετε το κράτος ως κομματικό σας λάφυρο, ότι είστε διχασμένοι στις συνιστώσες και στην κουλτούρα που καθεμιά φέρει. Πολλές είναι οι απορίες. Τα συμπεράσματα, όπως είπα και πριν, είναι δικά σας. Ωστόσο, περιμένουμε απαντήσεις. Δόθηκε στη διαβούλευση το Εθνικό Σχέδιο Διαχείρισης Αποβλήτων με προθεσμία δέκα ημερών. Γνωρίζετε πολύ καλά ότι οι δέκα ημέρες είναι πάρα πολύ λίγος χρόνος για ένα τόσο μεγάλο ζήτημα. Θεωρείτε ότι είναι αρκετό το διάστημα για να μπορέσουν να τοποθετηθούν και να διαβουλευθούν οι εμπλεκόμενοι φορείς; Γι' αυτό, κύριε Υπουργέ, έχω να πω ότι σκορπίζετε ανασφάλεια. Φλερτάρετε με τη ρήξη, για την οποία δεν έχετε τη λαϊκή εντολή. Όμως, ο ελληνικός λαός δεν θέλει να ζήσει σε μια χώρα στο ευρωπαϊκό περιθώριο ούτε θέλει να ζήσει την απόλυτη φτώχεια, την εξαθλίωση, τη μιζέρια μετά από πέντε ολόκληρα χρόνια θυσιών. Όσον αφορά το αν είστε συνέχεια ή όχι, νομίζω ότι το έχουμε πει κατ' επανάληψη ότι κάθε κυβέρνηση είναι συνέχεια της προηγούμενης, με ό,τι αυτό συνεπάγεται. Γι' αυτό πολύ φοβάμαι ότι σε όλα τα πεδία δεν έχετε κανένα απολύτως σχέδιο. Εύχομαι, ωστόσο, να έχετε πατριωτική συνείδηση - και το εννοώ - , για να αποφύγει ο ελληνικός λαός τα χειρότερα που φαίνεται ότι έρχονται. Σας ευχαριστώ.
Ορίστε, κύριε Υπουργέ, έχετε τον λόγο.
Κύριε Κωνσταντόπουλε, προσπαθώ να καταλάβω σε ποιο σημείο μάς κάνετε κριτική. Πρώτον, ο εθνικός σχεδιασμός που προωθεί ο κ. Τσιρώνης εναρμονίζει τον εθνικό σχεδιασμό της χώρας με τις ευρωπαϊκές οδηγίες περί διαχείρισης απορριμμάτων. Είναι πολύ σαφές. Προσαρμόζει, εκσυγχρονίζει, φτιάχνει ένα ρυθμιστικό πλαίσιο, εναρμονίζοντάς το με ό,τι ισχύει στις άλλες ευρωπαϊκές χώρες. Μας εγκαλείτε γι' αυτό; Δεύτερον, όσον αφορά τη συνέχεια ή μη συνέχεια του κράτους, σας είπα ότι στην περίπτωση που ήταν ένα ολοκληρωμένο έργο, το οποίο όντως είχε δεσμευμένους πόρους από την Ευρωπαϊκή Τράπεζα Επενδύσεων για το τρέχον έτος - σεβαστήκαμε αυτήν τη διαδικασία, ανεξαρτήτως αν συμφωνούμε ή διαφωνούμε με αυτήν. Τρίτο θέμα είναι η πολιτική μας, η οποία πρέπει να έχει αυτήν τη στιγμή μεγάλο χρονικό ορίζοντα, διότι το θέμα της διαχείρισης των απορριμμάτων είναι μεγάλου χρονικού ορίζοντα. Οι σχεδιασμοί - επαναλαμβάνω - που είχαν γίνει θα πρέπει να αναπροσαρμοστούν με βάση το νέο ευρωπαϊκό και εθνικό πλέον πλαίσιο. Αυτό θα διευκολύνει τα πράγματα, θα διευκολύνει τους τριπλούς στόχους που έχει θέσει η ευρωπαϊκή πολιτική. Σας υπενθυμίζω ότι τρεις είναι οι στόχοι. Πρώτον, η ελαχιστοποίηση παραγωγής σκουπιδιών. Αυτό κάνει ο εθνικός σχεδιασμός που προτείναμε. Δεύτερον, ύψιστο μεγαλύτερο δυνατό ποσοστό ανακύκλωσης. Τρίτον, ελαχιστοποίηση του κόστους μεταφοράς και διαχείρισης των απορριμμάτων. Αυτό το νέο πνεύμα των τριών στόχων κάναμε εθνικό σχεδιασμό στο συγκεκριμένο θέμα. Από εκεί και πέρα σας βεβαιώνω για μία ακόμη φορά ότι οι περιφέρειες θα αποφασίσουν με ποια επιχειρηματική μορφή θα γίνουν αυτά. Δεν είναι θέμα της Κυβέρνησης το αν θα επιλέξουν την πρώτη, τη δεύτερη ή την τρίτη μορφή. Εγώ, όπως ξέρετε, προέρχομαι από τα Χανιά, όπου έχουμε κάνει εκεί μια πρωτοποριακή δουλειά πριν από δέκα χρόνια. Άρα είμαι απόλυτα ενήμερος και για τα υπέρ και για τα κατά μιας προσπάθειας, η οποία αυτή τη στιγμή έχει καταγραφεί ως ένα από τα θετικά μοντέλα στη χώρα και εναρμονίζεται και με τις επιδιώξεις - επαναλαμβάνω - ενός μελλοντικού σχεδιασμού, που θα είχε όλο και πιο πολύ τέτοια χαρακτηριστικά.
Εισερχόμαστε στην επίκαιρη ερώτηση του κ. Κασιδιάρη και ακολουθεί η ερώτηση της κ. Ταχιάου προς τον κ. Δρίτσα. Θα συζητηθεί λοιπόν η δεύτερη υπ' αριθμόν 321/8-6-2015 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομίας, Υποδομών, Ναυτιλίας και Τουρισμού σχετικά με τα προγράμματα του ΕΣΠΑ. Θα απαντήσει ο Υπουργός κ. Σταθάκης. Κύριε Κασιδιάρη, έχετε τον λόγο.
Ευχαριστώ. Η επίκαιρη ερώτησή μας αφορά τα κεφάλαια από το ΕΣΠΑ και, όπως βλέπετε και στον τίτλο, στο θέμα της ερωτήσεως, τη χωρίζουμε σε δυο ενότητες. Πρώτον, σε ό,τι αφορά την προκλητική εύνοια μεγάλων παραγόντων της οικονομικής ζωής της χώρας. Γιατί είδαμε το εξής τρομερό φαινόμενο: Ενώ, όπως ξέρουμε πολύ καλά, τα κεφάλαια του ΕΣΠΑ έπρεπε να πηγαίνουν σε νέες καινοτόμες τεχνολογίες και στην παραγωγή, ώστε να ξεκινήσει επιτέλους η χώρα μας να παράγει, το μεγαλύτερο ποσοστό πήγε στο να φτιάχνουμε δρόμους, σε δημόσια έργα, που εκεί εμπλέκονται κοινοπραξίες πασίγνωστων παραγόντων της οικονομικής ζωής. Εμείς λέμε και ονόματα. Είναι η επιχείρηση «ΤΕΡΝΑ», η επιχείρηση Περιστέρη, είναι οι επιχειρήσεις του κ. Μπόμπολα, που εμπλέκεται και σε μεγάλα κανάλια. Είναι μεγάλοι κεφαλαιούχοι που πήραν όλα αυτά τα λεφτά, τα οποία δεν αξιοποιήθηκαν. Όπως ξέρετε, η χώρα έχει στεγνώσει από ρευστό. Δεν κινείται τίποτα στην αγορά, και όμως αυτά τα χρήματα του ΕΣΠΑ, που είναι θεμελιώδη για να ξεκινήσει να κινείται επιτέλους η χώρα οικονομικά, καταναλώθηκαν, χαρίστηκαν θα έλεγα, σε μεγάλους παράγοντες της οικονομικής ζωής και φτιάξαμε δρόμους. Και τι έγινε που φτιάξαμε δρόμους; Τώρα συζητούν οι πάντες σε όλο τον κόσμο τι θα γίνει σε περίπτωση ελληνικής χρεοκοπίας. Εμείς λέμε ότι σε μια τέτοια περίπτωση η χώρα μας δεν παράγει απολύτως τίποτα, άρα είναι αδύνατον να επιβιώσει. Γι' αυτό και είμαστε κλεισμένοι μέσα στη μέγγενη των διεθνών τοκογλύφων. Δεν υπάρχει απάντηση σε αυτό το ερώτημα. Το δεύτερο κομμάτι της επίκαιρης ερώτησής μας, στο οποίο θα επεκταθώ και στη δευτερολογία μου, είναι τι σχεδιασμός υπάρχει για οικονομική ανάπτυξη. Έστω ότι επιτέλους επιβάλλεται η νομιμότητα και αυτά τα χρήματα του ΕΣΠΑ δεν πηγαίνουν στο μεγάλο κεφάλαιο, στα μεγάλα συμφέροντα. Έστω ότι πηγαίνουν σε καλό σκοπό, σε καινοτόμες τεχνολογίες, στην παραγωγή. Τι σχεδιασμός υπάρχει από τη δική σας πλευρά, εάν έρθει αυτή η δίκαιη κατανομή των κεφαλαίων του ΕΣΠΑ, ώστε να ξεκινήσει επιτέλους να κινείται η παραγωγική μηχανή της χώρας, να υπάρχει πραγματική παραγωγική ανασυγκρότηση στην Ελλάδα; Σας ευχαριστώ. Περιμένω τις απαντήσεις σας, ούτως ώστε να γίνει ένας γόνιμος πολιτικός διάλογος στη δευτερολογία μου.
Κύριε Υπουργέ, έχετε τον λόγο.
Νομίζω ότι όλοι αναγνωρίζουμε ότι είμαστε σε μια μεταβατική χρονιά. Το ΕΣΠΑ της προηγούμενης περιόδου λήγει μέχρι το τέλος του 2015 και από τον Ιούνιο του 2015 ξεκινάει το επόμενο ΕΣΠΑ, της περιόδου 2014-2020. Ως προς τον τρόπο σχεδιασμού του προηγούμενου ΕΣΠΑ, είναι γνωστό ότι έδωσε υπερβολική έμφαση στα μεγάλα έργα. Δέσμευσε τεράστιους πόρους του ΕΣΠΑ στα έργα αυτά, τα οποία στη συνέχεια εν μέσω της κρίσης χρεοκόπησαν ως γνωστόν. Με την αναθεώρηση των συμβάσεων πέρυσι από την προηγούμενη κυβέρνηση, τα έργα αυτά αναμένεται να ολοκληρωθούν μέχρι το τέλος του 2016 και εκ των πραγμάτων η συνέχιση αυτών των έργων στο επόμενο ΕΣΠΑ έχει δεσμεύσει ήδη ένα μέρος των πόρων, σίγουρα, μετά βεβαιότητας, αυτό που προβλέπεται για έργα υποδομής. Στο συγκεκριμένο θέμα αυτό που προσπαθεί η Κυβέρνηση να κάνει είναι να διασφαλίσει, επειδή προφανώς τα έργα θα ολοκληρωθούν υπό τις δεδομένες συνθήκες, έναν τρόπο με τον οποίο η συνέχιση των έργων αυτών θα γίνει είτε από νέους δανειακούς πόρους από την Ευρωπαϊκή Τράπεζα Επενδύσεων ή αλλού. Αναζητούμε την άριστη λύση, προκειμένου να απελευθερωθεί το επόμενο ΕΣΠΑ και να μπορέσουν στο επόμενο ΕΣΠΑ στα έργα υποδομής να σχεδιαστούν - αυτό που εμείς επιθυμούμε ως Κυβέρνηση - έργα μικρής και μεσαίας κλίμακας, συμβατά και δεμένα με την παραγωγική ανασυγκρότηση της οικονομίας. Το δεύτερο στοιχείο είναι ότι το επόμενο ΕΣΠΑ του 2014-2020 έχει τεράστιες δυνατότητες, ακριβώς επειδή υποτιμά τα μεγάλα έργα. Κάνει τρία πράγματα το καινούργιο ΕΣΠΑ, που είναι λίγο πιο συμβατά με αυτά που έχουμε κατά νου: Πρώτον, ενισχύει πιο πολύ τις μικρές και μεσαίες κλίμακες έναντι των μεγάλων. Αυτό δημιουργεί μια καλύτερη ευελιξία για τους σχεδιασμούς μας. Δεύτερον, δίνει μεγάλη δύναμη και διαχείριση πόρων στις περιφέρειες έναντι του κεντρικού κράτους. Και αυτό είναι καλό, διότι οι περιφέρειες θα σχεδιάσουν καλύτερα τις παρεμβάσεις σε σχέση με την τοπική οικονομία. Το τρίτο είναι ότι δημιουργεί ένα περιβάλλον για ένταξη έργων που να είναι πιο φιλικά προς το περιβάλλον. Η στρατηγική μας είναι σαφής. Εμείς θέλουμε οικονομική ανάπτυξη με κοινωνική δικαιοσύνη. Άρα θέλουμε ενίσχυση ιδιαίτερα των μικρομεσαίων επιχειρήσεων, στροφή στην καινοτομία και την εγχώρια προστιθέμενη αξία και την εγχώρια παραγωγή και αξιοποίηση των τεραστίων ικανοτήτων του ανθρώπινου δυναμικού της χώρας μας, των νέων μας, δηλαδή, οι οποίοι, όπως γνωρίζετε, είναι υψηλού μορφωτικού επιπέδου και αποτελούν ένα εξαιρετικό ανθρώπινο δυναμικό. Υπό το βάρος αυτών των αρχών, υπό το κριτήριο αυτών των αρχών, οι νέοι σχεδιασμοί που θα γίνουν από τις επιτελικές δομές Υπουργείων, περιφερειών και ένταξης των νέων προγραμμάτων από τον Ιούνιο και μετά θα έχουν αυτό το πνεύμα, το οποίο μόλις ανέπτυξα.
Κύριε Κασιδιάρη, έχετε τον λόγο για τη δευτερολογία σας.
Κύριε Πρόεδρε, πριν προχωρήσω στη δευτερολογία μου, θα ήθελα να απευθυνθώ σε εσάς και να θέσω ένα μείζον ζήτημα. Θέλω να ρωτήσω το Προεδρείο πότε επιτέλους θα σταματήσει αυτή η παρωδία. Δηλαδή εγώ σήμερα έχω πάρει άδεια να έρθω από τη φυλακή στη Βουλή για να κάνω επίκαιρη ερώτηση και μου απαγορεύεται να παραμείνω στη Βουλή για να συμμετάσχω εν συνεχεία στο νομοθετικό έργο της Βουλής. Με απλά λόγια έχει τσακιστεί κυριολεκτικά η λαϊκή κυριαρχία, που θέλει εδώ πέρα στη Βουλή συγκεκριμένους Βουλευτές, εκλεγμένους από τον λαό, να δίνουν το παρόν και να νομοθετούν. Απευθύνομαι σε εσάς, λοιπόν, γιατί την προηγούμενη φορά, όπως θυμάστε πολύ καλά, είχε γίνει η άρση ασυλίας μου. Ήρθα εδώ να μιλήσω σε ένα νομοσχέδιο και ήρθε ο Φρούραρχος στο γραφείο μας και μου έλεγε: «Κατεβείτε κάτω στα υπόγεια να σας πάρει η Ειδική Ομάδα Μεταγωγών να σας πάει στη φυλακή και να μη μιλήσετε.».
Ωραία. Προχωρήστε τώρα στην ερώτησή σας.
Ναι, αλλά περιμένω την απάντησή σας. Δεν έχω άλλο περιθώριο να απαντήσω.
Μην εκμεταλλεύεστε την ευγένειά μου.
Θα προχωρήσω στην ερώτηση, γιατί έχει πολύ μεγάλη σημασία για τα εθνικά μας θέματα, αλλά περιμένω και από εσάς μία απάντηση, διότι δεν έχω άλλο περιθώριο μετά. Θα πάω μέσα μετά. Πότε θα θέσω αυτό το ζήτημα;
Κύριε Κασιδιάρη, δεν είναι δουλειά του Προεδρείου.
Η κυρία Πρόεδρος της Βουλής είχε πει ότι είναι παράνομα τα νομοσχέδια τα οποία ψηφίζονται χωρίς τους τριακόσιους Βουλευτές.
Με συγχωρείτε. Προχωρήστε στην ερώτηση.
Προχωρώ.
Γνωρίζετε δε ότι την άλλη φορά έδειξα μεγάλη ευελιξία, γιατί έτυχε και προήδρευα και μιλήσατε.
Με τον Φρούραρχο από πίσω μου, να έχει γίνει η ουρά μου και να περιμένω πότε θα βάλω χειροπέδες να φύγω.
Εγώ μιλάω. Εννοώ την ευελιξία εντός Αιθούσης.
Αν αυτό θεωρείτε ότι είναι δημοκρατία, κύριε Πρόεδρε, νομίζω ότι μας κοροϊδεύετε. Προχωρώ τώρα.
Τα υπόλοιπα δεν είναι δουλειά του Προεδρείου.
Δεν είναι δουλειά του Προεδρείου; Μα τι λέτε τώρα; Δεν είναι δουλειά του Προεδρείου αν θα λειτουργήσει το Κοινοβούλιο με τριακόσιους Βουλευτές; Ποια είναι η δουλειά του; Η Μέρκελ είναι δουλειά;
Έχει αρχίσει ο χρόνος σας.
Λοιπόν, συνεχίζω και περιμένω μία απάντηση, γιατί το ζήτημα που έθεσα είναι μείζον. Κύριε Υπουργέ, θα σας διορθώσω. Είπατε ότι τα περισσότερα λεφτά από το ΕΣΠΑ που λήγει πήγαν σε μεγάλα έργα. Δεν πήγαν σε μεγάλα έργα. Πήγαν σε μεγάλα συμφέροντα, για να ακριβολογούμε, διότι τα μεγάλα έργα στην Ελλάδα τα κάνουν οι ίδιοι και οι ίδιοι, τα ίδια μεγάλα ονόματα, τα οποία εμείς - δεν κρυφτήκαμε ποτέ - τα ονοματίζουμε. Άμα δείτε στην υπόθεση ανέγερσης ισλαμικού τεμένους ποιοι έχουν μπει μέσα, είναι οι ίδιοι που αρπάζουν τα λεφτά από το ΕΣΠΑ, όπως είπα, Μπόμπολας, Περιστέρης κ.λπ.. Είναι μία κοινοπραξία, που είναι και ο κ. Κόκκαλης μέσα. Μιλάμε για ένα έργο καμμίας απολύτως οικονομικής σημασίας, αλλά σας δείχνω τώρα πώς λειτουργεί αυτό το σύστημα, το οποίο εσείς έχετε υποχρέωση να ακυρώσετε. Αυτά είπατε στους Έλληνες πολίτες πριν από τις εκλογές. Εμείς, λοιπόν, απαιτούμε ως εθνική Aντιπολίτευση μέσα στο Κοινοβούλιο όλα αυτά τα έργα, τα οποία έχουν δεσμεύσει τόσα κεφάλαια, τα οποία θα μπορούσαν πραγματικά να οδηγήσουν τη χώρα σε ανάπτυξη, να ακυρωθούν. Δεν έχουμε ανάγκη να φτιαχτούν οι δρόμοι τη στιγμή που πένεται ο ελληνικός λαός. Και επειδή είπατε σε προηγούμενη ερώτηση που παρακολουθούσα ότι κατάγεστε από τα Χανιά, θα ήθελα να αναφερθώ σε ένα μείζον ζήτημα για την οικονομική ανάπτυξη της χώρας εις ό,τι αφορά τα ενεργειακά κοιτάσματα νοτίως της Κρήτης. Πιστεύω ότι είστε ενήμερος. Ο καθηγητής κ. Νίκος Λυγερός μίλησε για αστρονομικά ποσά, για εκατοντάδες δισεκατομμύρια ευρώ, τα οποία βρίσκονται στον υποθαλάσσιο χώρο της Ελλάδος, της ελληνικής Αποκλειστικής Οικονομικής Ζώνης. Ασφαλώς αυτό είναι ένα ζήτημα που αφορά και εσάς, γιατί δεν μπορεί να επέλθει οικονομική ανάπτυξη στη χώρα, αν επιτέλους δεν εκμεταλλευτούμε τον ορυκτό μας πλούτο. Ήδη, όπως ξέρετε πολύ καλά, έχει εκδηλώσει ενδιαφέρον συγκεκριμένη νορβηγική εταιρεία, για να επεκτείνει τις έρευνες πολλά χιλιόμετρα νοτιότερα και ανατολικότερα, εκεί που πραγματικά υπάρχει ένας θησαυρός, ο οποίος παραμένει αναξιοποίητος. Απαιτούμε, λοιπόν, ως εθνική Aντιπολίτευση όσα κεφάλαια είναι να διατεθούν για να φτιάξουν δρόμους, όπου θα τα οικονομήσουν και πάλι μέσω των διοδίων οι γνωστοί μεγαλοεργολάβοι, το σχέδιο αυτό να ακυρωθεί και τα χρήματα να πάνε σε νέες καινοτόμες τεχνολογίες και κυρίως στην παραγωγή. Χωρίς πρωτογενή παραγωγή και χωρίς πρωτογενή τομέα μια χώρα δεν μπορεί να προχωρήσει. Επίσης, έχω την υποχρέωση να ρωτήσω, διότι ο κοινοβουλευτικός έλεγχος αφορά συνολικά την πορεία της οικονομικής ζωής της χώρας, τι γίνεται επιτέλους με τη διαπραγμάτευση, όπως τη λέτε εσείς, εμείς λέμε με τις επαφές με τη διεθνή τοκογλυφία. Διότι μόνο διεθνείς τοκογλύφοι είναι αυτοί που έχουν αφαιμάξει οικονομικά τη χώρα μας και απαιτούν ξεδιάντροπα πλέον, το είδατε, την οριστική ισοπέδωση του ελληνικού λαού. Τα γελάκια με τη Μέρκελ του κ. Τσίπρα δεν απέδωσαν. Τα γελάκια με τη Μέρκελ, την οποία εσείς αποκαλείτε Καγκελάριο, εμείς όμως ορθώς αποκαλούμε «αρχιτοκογλύφο», δεν έχουν αποδώσει. Είδατε πού οδηγούμαστε. Διαπραγμάτευση από τη δική σας πλευρά δεν υπάρχει και αυτό το αναγνωρίζουν οι πάντες. Και πλέον σας έχουν εξωθήσει οι διεθνείς τοκογλύφοι σε μια πορεία καταστροφής για την Ελλάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ερωτούμε, λοιπόν, εκτός των άλλων, τι γίνεται με τις επαφές σας με τη διεθνή τοκογλυφία, η οποία έχει μοναδικό σκοπό την οικονομική καταστροφή της Ελλάδος για να αφαιμάξει εν συνεχεία με την ησυχία της τον ορυκτό πλούτο της χώρας. Η Χρυσή Αυγή - και με αυτό κλείνω - δεσμεύεται ασφαλώς να καταψηφίσει κάθε συμφωνία, κάθε νέο μνημόνιο που θα συνεχίζει την καταστροφική πολιτική που έχει οδηγήσει σε αυτό το οικονομικό αίσχος την πατρίδα μας. Οποιαδήποτε συμφωνία δεν καταγγέλλει τα προηγούμενα μνημόνια και δεν καταργεί τους προηγούμενους εφαρμοστικούς νόμους που κατέστρεψαν την Ελλάδα ασφαλώς και θα καταψηφιστεί και θα πολεμηθεί από τον Λαϊκό Σύνδεσμο - Χρυσή Αυγή. Ευχαριστώ.
Κύριε Υπουργέ, έχετε τον λόγο.
Θα αναγνωρίσετε και εσείς ότι το αν θα γίνει ισλαμικό τέμενος ή όχι, δεν είναι θέμα μεγάλων ή μικρών κατασκευαστικών συμφερόντων. Η σκοπιμότητα ή μη είναι μια άλλη συζήτηση και δεν εμπίπτει στο θέμα το οποίο συζητάμε. Το δεύτερο σχετικά με τα πετρέλαια της νότιας Κρήτης, νομίζω ότι παρακολουθούμε στενά τη δεύτερη φάση, η οποία είναι εν εξελίξει και αφορά την επεξεργασία και δημοσιοποίηση των στοιχείων, που όντως κάνει η νορβηγική εταιρεία, η οποία έχει μια σειρά από στάδια πριν φτάσουμε σε οποιαδήποτε διαγωνιστική επί της ουσίας διαδικασία, που αφορά την ίδια την αξιοποίηση, η οποία θα πάρει αρκετό χρόνο ακόμη και θα είναι και το πιο σημαντικό κομμάτι της δραστηριότητας αυτής. Σχετικά με τις διαπραγματεύσεις, δεν νομίζω ότι είμαι ο καθ' ύλην αρμόδιος αυτήν τη στιγμή για να ανοίξουμε αυτό το θέμα. Νομίζω, πάντως, ότι δύσκολα μπορεί να ασκηθεί κριτική στην Κυβέρνηση ότι δεν έχει μια σαφή διαπραγματευτική στρατηγική, η οποία, όπως οι περισσότεροι Έλληνες πολίτες αναγνωρίζουν, εκπέμπει αξιοπρέπεια και σαφείς στόχους που θα εξυπηρετήσουν το συμφέρον του ελληνικού λαού.
Πριν πάμε στην τελευταία σημερινή ερώτηση, θα ήθελα να παρακαλέσω τις Κοινοβουλευτικές Ομάδες που ενδεχομένως από το εσωτερικό κύκλωμα παρακολουθούν τη συνεδρίαση να στείλουν τους εκπροσώπους τους, τους εισηγητές και τους Κοινοβουλευτικούς τους Εκπροσώπους, για να μπούμε αμέσως μετά στη νομοθετική εργασία και να μην χάσουμε χρόνο. Θα συζητήσουμε τώρα την τέταρτη με αριθμό 314/5-6-2015 επίκαιρη ερώτηση πρώτου κύκλου της Βουλευτού Α΄ Θεσσαλονίκης του Ποταμιού κ. Χριστίνας Ταχιάου προς τον Υπουργό Οικονομίας, Υποδομών, Ναυτιλίας και Τουρισμού, σχετικά με τον κίνδυνο που αντιμετωπίζουν τα νησιά του Αιγαίου από την έλλειψη νερού εν όψει της τουριστικής περιόδου. Παρ' ότι, κύριε Υπουργέ, εγώ είμαι γέννημα θρέμμα νησιώτης της Άνδρου, που το παλαιό της όνομα είναι «Υδρούσα» και ευτυχώς δεν αντιμετωπίζει επί του παρόντος τέτοιο πρόβλημα, προσυπογράφω την πολύ ωραία ερώτηση της κ. Ταχιάου. Κυρία Ταχιάου, έχετε τον λόγο για δύο λεπτά.
Σας ευχαριστώ πολύ, κύριε Πρόεδρε, για τα καλά σας λόγια. Αξιότιμοι κύριοι Υπουργοί - μια και είναι εδώ και ο υπερυπουργός κ. Σταθάκης - καταθέσαμε στις 5 Ιουνίου επίκαιρη ερώτηση σχετικά με την προμήθεια των νησιών με νερό. Από τότε μέχρι σήμερα, κάποια δεδομένα έχουν αλλάξει. Όμως, δεν έχουν λυθεί τα προβλήματα που σχετίζονται με την υδροδότηση. Ας δούμε λίγο το πρόβλημα όπως ήταν στις 5 του μηνός. Αντί να συνεχίσετε με διαγωνιστικές διαδικασίες τη συμβασιοποίηση του έργου, προσφύγατε σε απευθείας αναθέσεις από τον Φεβρουάριο. Η μοναδική εταιρεία που λάμβανε μέρος στους διαγωνισμούς και στην οποία γίνονταν οι αναθέσεις και μέχρι τώρα εκτελεί τις υδροδοτήσεις των νησιών, βρέθηκε στις αρχές Ιουνίου να έχει ολοκληρώσει το έργο της από δίμηνες συμβάσεις με απευθείας ανάθεση. Βρέθηκε και να μην έχει πληρωθεί και να μην μπορεί να συνεχίσει την υδροδότηση. Από την άλλη μεριά, τα νησιά άρχισαν να στερεύουν και να εκπέμπουν από μέρες πριν σήμα κινδύνου. Το κατεπείγον του θέματος προέκυψε επειδή το Υπουργείο σας κωλυσιεργούσε τόσο στη συμβασιοποίηση του έργου για την υδροδότηση, όσο και στην εξόφληση, ενώ από την άλλη το Ελεγκτικό Συνέδριο καθυστερούσε παρά πολύ να ελέγξει τη σύμβαση. Ας δούμε τώρα τι έγινε. Εμείς κάνουμε μία ερώτηση, δίδεται μία κάποια δημοσιότητα από τα κανάλια και στη συνέχεια πληροφορούμαστε ότι την προηγούμενη Παρασκευή το θέμα διευθετήθηκε μέσα σε λίγες ώρες. Δηλαδή, μέσα σε λίγες ώρες ολοκληρώθηκε με ταχείες διαδικασίες ο έλεγχος από το Ελεγκτικό Συνέδριο. Συμβασιοποιήθηκε το έργο από την προηγούμενη ανοικτή διαδικασία του διαγωνισμού και πέρασε απ' όλους τους υπαλλήλους. Βάλατε υπογραφή εσείς, κύριε Δρίτσα. Βάλατε κι εσείς, κύριε Σταθάκη και όλα καλά. Δηλαδή, αυτό που πήρε μήνες για γίνει και δεν γινόταν και προκάλεσε τον κίνδυνο να διψάσουν τα νησιά, λύθηκε σε λίγες ώρες. Ως εδώ όλα είναι πάρα πολύ καλά. Αν ήταν μία επίκαιρη ερώτηση και εάν ήταν ο κίνδυνος τού να έρθετε εδώ στη Βουλή σήμερα, Δευτέρα 15 Ιουνίου και να απαντήσετε στην ερώτηση δημοσίως, στο γιατί αφέθηκε δηλαδή το Καστελόριζο χωρίς νερό και γιατί στο Φαρμακονήσι έπρεπε να πάει το Πολεμικό Ναυτικό να δώσει νερό στους λίγους φαντάρους που είναι εκεί διότι δεν θα είχαν να πιουν, αν αυτή είναι η λύση, τότε να το κάνουμε για κάθε θέμα. Όμως, αυτό υπερβαίνει τα όρια του κοινοβουλευτικού ελέγχου και αγγίζει κυβερνητικό έργο, για το οποίο εμείς πάντως δεν είμαστε υπεύθυνοι. Με δεδομένο ότι η ερώτησή μας έχει εν τοις πράγμασι απαντηθεί στο σκέλος που αφορά το επείγον του θέματος, δεν έχουμε να σχολιάσουμε κάτι άλλο. Όμως, έχουμε να ρωτήσουμε κάτι. Με δεδομένο ότι αυτή η σύμβαση θα διαρκέσει μέχρι τέλη Σεπτεμβρίου του 2015, ενώ τα νησιά θα εξακολουθήσουν να παραμένουν στη θέση τους και μετά, παραμένει η ουσία της ερώτησης: Πώς θα υδροδοτούνται τα νησιά που δεν διαθέτουν σύστημα αφαλάτωσης; Με συμβάσεις έργου δύο, τριών και τεσσάρων μηνών; Ευχαριστώ.
Κύριε Δρίτσα, έχετε τον λόγο.
Ευχαριστώ, κύριε Πρόεδρε. Ειλικρινά σας ευχαριστώ, κυρία συνάδελφε, για την ερώτηση, γιατί μου δίνετε τη δυνατότητα ενώπιον της Εθνικής Αντιπροσωπείας και ενώπιον των πολιτών και από τα νησιά που μας ακούν, να σας βεβαιώσω ότι αυτά που περιγράφετε δεν ανταποκρίνονται στην πραγματικότητα. Άλλη είναι η πραγματικότητα και θα σας την πω αμέσως με στοιχεία και όχι με δικούς μου ισχυρισμούς. Πρέπει να επισημάνω πάντως ότι εδώ και δέκα ημέρες υπήρχε μία αναταραχή. Κάποιοι από κάποια νησιά έστελναν κάποια μηνύματα ότι τα νησιά είναι χωρίς νερό. Δεν υπήρχε κανένα - μα, κανένα - νησί χωρίς νερό. Υπήρχαν δημοσιογράφοι και κανάλια που αναδείκνυαν το θέμα και εμείς από το Υπουργείο απαντούσαμε «μα, δεν υπάρχει θέμα». Υπάρχει γενικώς θέμα μεγάλο - όντως - με ποιο σύστημα διαχρονικά και με σταθερό και οικονομικό τρόπο θα υδροδοτούνται τα νησιά, αλλά αυτό αφορά δεκαετίες, όπως και την πορεία προς την επίλυσή του από εδώ και πέρα. Αυτό, βέβαια, πρέπει να το συζητάμε συνεχώς και με πολύ μεγάλη σοβαρότητα. Όμως, επίκαιρο θέμα ότι τα νησιά δεν είχαν νερό, δεν υπήρχε. Απορούσαμε γιατί μας βομβάρδιζαν διάφοροι δημοσιογράφοι με τέτοιου είδους ισχυρισμούς που εμπεριέχονται και στην ερώτησή σας. Πράγματι, ο διαγωνισμός για το 2015 για την υδροδότηση των νησιών ήταν με τη γνωστή παραδοσιακή διαδικασία της μεταφοράς νερού με υδροφόρο, που είναι κάτι που πρέπει να τελειώνει, όπως το ξέρουμε και το συνομολογούμε όλοι. Υπάρχουν τρόποι πια σύγχρονοι να έχουν τα νησιά μόνιμες εγκαταστάσεις είτε αφαλατώσεων είτε άλλες να υδροδοτούνται, με σταθερό και φθηνότερο τρόπο. Όμως, ακόμα αυτό δεν έχει γίνει κατορθωτό. Όταν παραλάβαμε το Υπουργείο, ο διαγωνισμός που έπρεπε να είχε προκηρυχθεί τοn Νοέμβριο του 2014, δεν είχε προκηρυχθεί. Αυτό το γνωρίζετε; Δεν το γνωρίζετε. Και εμείς σπεύσαμε αμέσως, από την αρχή…
Εσείς απαντάτε.
Ναι, αλλά αυτό είναι μια μεγάλη καθυστέρηση που δεν οφείλεται στη σημερινή Κυβέρνηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Σπεύσαμε, λοιπόν, προκηρύχθηκε ο διαγωνισμός και μπήκαμε μπροστά στη διαδικασία για την άμεση αντιμετώπιση.
Πότε προκηρύχθηκε ο διαγωνισμός, κύριε Υπουργέ, για να έχουμε πλήρη εικόνα; Θα έχετε ανοχή, γιατί είναι ενδιαφέρον το θέμα.
Ο διαγωνισμός προκηρύχθηκε ακριβώς μετά την ανάληψη της δικής μας διακυβέρνησης. Θα σας βρω και την ακριβή ημερομηνία.
Εντάξει, στη δευτερολογία σας.
Στις 23-1-2015 ξεκίνησε η διενέργεια του ηλεκτρονικού ανοικτού δημόσιου διαγωνισμού και αναλάβαμε αμέσως εμείς να τον τρέξουμε συστηματικά από εκεί και πέρα. Όπως καταλαβαίνετε, οι προθεσμίες δεν μπορούσαν να τρέξουν. Πράγματι, τρέξαμε και πράγματι, έχετε δίκιο ότι σε διάφορες φάσεις και ο Υπουργός, ο κ. Σταθάκης και εγώ και οι Υπηρεσίες της Γραμματείας Αιγαίου ήμασταν σε εγρήγορση ακριβώς γιατί έπρεπε όλες αυτές οι διαδικασίες να γίνουν πολύ γρήγορα. Πράγματι, είχαμε όλη αυτήν τη διαδικασία ανοικτή και γι' αυτό για να έχουμε τη δυνατότητα στο ενδιάμεσο διάστημα, με εγκεκριμένο διαγωνισμό πλέον και με ανοικτό διαγωνισμό, προχωρήσαμε και στην απευθείας ανάθεση, όπως προβλέπει η νομοθεσία. Όλα αυτά τα στοιχεία θα σας τα καταθέσω στα Πρακτικά για να ενημερωθείτε και λεπτομερέστερα. Θέλω να σας επισημάνω ότι σε αυτήν τη διαδικασία πετύχαμε την καλύτερη τιμή των τελευταίων ετών, η οποία είναι υψηλή σε σχέση με το τι κόστος θα έχει η υδροδότηση των νησιών, εάν έχουμε αφαλάτωση ή εάν έχουμε άλλες εγκαταστάσεις. Είναι κατά πολύ υψηλότερη, αλλά είναι η χαμηλότερη τιμή των τελευταίων ετών, δηλαδή 10,40. Η δε υδροδότηση, όταν απαιτείται και όταν χρειάζεται σε εντελώς έκτακτες περιπτώσεις σε ένα νησί, γίνεται με τη βοήθεια που μας δίνει ακριβώς το Γενικό Επιτελείο Ναυτικού. Το τιμούμε γι' αυτό, γιατί είναι πάντα σε εγρήγορση το Γενικό Επιτελείο Ναυτικού, για να καλύπτει τέτοιου είδους ανάγκες και δεν είναι η πρώτη φορά, είναι πολύ συχνό αυτό. Σε ορισμένες περιπτώσεις ζητήσαμε τη βοήθειά του πράγματι. Και εκεί για πρώτη φορά, ενώ συνήθως το κόστος με την υδροδότηση μέσω των υπηρεσιών του Γενικού Επιτελείου Ναυτικού είναι υψηλότερο, είχαμε πολύ καλή τιμή, ίδια δηλαδή με την τιμή του διαγωνισμού. Ως εκ τούτου, πρέπει να σας πω ότι η νέα σύμβαση υδροδότησης εγκρίθηκε από το Ελεγκτικό Συνέδριο πράγματι με τις διαδικασίες, αλλά υπάρχουν και καθυστερήσεις. Όμως, αυτή είναι η διαδικασία, δεν υπάρχει κάτι άλλο. Δεν έμεινε όμως κανένα, μα κανένα, νησί χωρίς νερό ούτε απειλήθηκε να μείνει. Και ο Γενικός Γραμματέας Αιγαίου, ο κ. Γιαννέλης, με συστηματική και καθημερινή προσπάθεια ανταποκρινόταν σε όλη αυτήν τη διαδικασία. Θα περάσω στη δευτερομιλία μου στα ζητήματα των αφαλατώσεων, αλλά να είστε βέβαιη, κυρία συνάδελφε, ότι κάτι άλλο συμβαίνει. Αυτή η ανησυχία που γεννήθηκε, δεν γεννήθηκε από πραγματική έλλειψη νερού στα νησιά.
Κυρία Ταχιάου, έχετε τον λόγο.
Σας ευχαριστώ πολύ. Κύριε Υπουργέ, ξέρετε, κι εγώ ως δημοσιογράφος έχω μάθει ότι όταν έχεις δέκα, είκοσι, τριάντα ανθρώπους οι οποίοι σου λένε «αυτό συμβαίνει», έχεις έναν που σου λέει «δεν συμβαίνει αυτό» και δεν βγάζει και ένα δελτίο Τύπου το Υπουργείο να το διαψεύσει επισήμως - γιατί δεν ξέρω, νομίζω πως δεν έβγαλε το Υπουργείο σας, έτσι δεν είναι; - και να πείτε στα κανάλια: «Ξέρετε, βλέπω αυτό το πράγμα, αυτό το ρεπορτάζ. Ωστόσο, επειδή δεν ισχύει...», νομίζω ότι πρέπει να βγάλετε δελτίο Τύπου. Δεν είδαμε κάτι τέτοιο. Απλώς το επισημαίνω κι εγώ ως επαγγελματίας. Επίσης, να πούμε ότι η τελευταία σύμβαση απευθείας ανάθεσης αφορούσε υδροδότηση των νησιών με σαράντα εννέα χιλιάδες κυβικά μέτρα νερού μέχρι τις 8-6-2015, υποχρέωση συμβατική, η οποία ολοκληρώθηκε στις 4-6-2015 μετά την τελευταία υδροδότηση στην Πάτμο. Επίσης, εγώ - να το ξεκαθαρίσω αυτό το πράγμα - δεν αμφισβήτησα καθόλου τη νομιμότητα της ενέργειας που κάνατε. Δεν σας εγκαλώ για αυτό. Έπρεπε να βρεθεί μία λύση. Βρέθηκε μία λύση. Το πρόβλημα είναι το πώς θα λύνεται το ζήτημα μονίμως. Επίσης, έχω να πω ότι παραδέχεστε, όντως, ότι το ζήτημα εκκρεμούσε για μήνες και ξαφνικά, βεβαίως, παραδέχεστε ότι λύθηκε μέσα σε ένα απόγευμα. Άρα ήταν ίσως αναγκαίο να γίνει αυτός ο θόρυβος; Πάνω σε αυτό δεν δόθηκε κάποια εξήγηση επαρκής. Και βεβαίως επιμένω για το ζήτημα της υδροδότησης στο μέλλον τι πρόκειται να γίνει; Όπως πολύ σωστά είπατε προηγουμένως, το Πολεμικό Ναυτικό χρεώνει πάρα πολλά χρήματα. Χρεώνει υπερδιπλάσια από ό,τι χρεώνει ο ιδιώτης για να πηγαίνει το νερό στα νησιά αυτά. Και δυστυχώς…
Λάθος!
Ορίστε;
Λάθος κάνετε.
Εσείς είπατε ότι είναι πολύ υψηλή η χρέωση. Πριν από λίγο αυτό δεν μου είπατε ή δεν άκουσα καλά;
Θα σας απαντήσω μετά.
Είπατε ότι είναι πολύ υψηλότερη η χρέωση που κάνει το Πολεμικό Ναυτικό. Τώρα το βρήκατε φθηνότερο είπατε. Όμως, γενικά μιλάμε ότι ήταν πολύ υψηλότερη χρέωση. Αυτό είπατε προηγουμένως. Γιατί είναι μία κατάσταση η οποία δεν συμβαίνει τώρα πρώτη φορά συνέβαινε και στο παρελθόν και είναι γνωστό. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Ξαναρωτώ εγώ, αφού το πρόβλημα παραμένει ανοικτό: Πώς δημιουργούνται οι συνθήκες για την ασφαλή υδροδότηση των νησιών; Και με τον όρο «ασφαλή» εννοώ τη μη εξάρτηση της υδροδότησης της Ανάφης, της Αμοργού, της Πάτμου, της Κιμώλου, της Σύμης, της Ρόδου, του Φαρμακονησίου, του Καστελόριζου - για να ξέρουμε για τι πράγμα μιλάμε - από τη μία και μοναδική ιδιωτική εταιρεία που υπάρχει. Πώς δημιουργούνται από την Κυβέρνηση, πώς δημιουργούνται από το Υπουργείο, πώς δημιουργούνται από τη Γενική Γραμματεία Αιγαίου και Νησιωτικής Πολιτικής συνθήκες ανταγωνισμού για την προσέλευση, πιθανόν, άλλων εταιρειών, ώστε η εναλλακτική να μην είναι «να μείνουμε από νερό» ή «να το πληρώσουμε πολύ ακριβά στο Πολεμικό Ναυτικό»; Ευχαριστώ.
Κύριε Υπουργέ, έχετε τον λόγο.
Ειλικρινά, κυρία συνάδελφε, δεν κατανοώ γιατί επιμένετε. Σας βεβαιώνω ότι δεν έμεινε κανένα νησί χωρίς νερό ούτε απειλήθηκε να μείνει χωρίς νερό και η πραγματικότητα το επιβεβαιώνει. Εγώ θα σας πω ένα παράδειγμα. Το Πολεμικό Ναυτικό χρειάστηκε να πάει τρεις φορές την τελευταία εβδομάδα, τώρα, νερό στο Καστελόριζο, εντελώς επικουρικά. Μέσα στο σύνολο των νησιών που υδροδοτούνται, καταλαβαίνετε ότι προέκυψε ένα επιμέρους ζήτημα στο Καστελόριζο. Πήγε τρεις φορές από εξακόσια κυβικά νερό από την περασμένη Κυριακή, 7-6-2015, μεσοβδόμαδα την Τετάρτη και το Σάββατο. Σήμερα, μας ειδοποίησαν από το Καστελόριζο ότι δεν έχουν νερό. Τρεις φορές επί εξακόσια κυβικά νερό είναι χίλια οκτακόσια κυβικά. Η μέση κατανάλωση, καθ' υπέρβαση όλων των υπολογισμών, τέτοια εποχή για το Καστελόριζο είναι για το ίδιο διάστημα το πολύ χίλια εκατόν εβδομήντα κυβικά και όμως - λέει - το Καστελόριζο ότι δεν έχει νερό τώρα. Το αποθηκεύουν σε στέρνες για λόγους ασφάλειας; Ενδεχομένως. Χρειάζεται έλεγχος μήπως και έχουμε διαρροές; Ενδεχομένως. Προσπαθούμε και το φροντίζουμε. Όμως, δεν υπήρχε τέτοιο ζήτημα. Και σας λέω ότι σε αυτές τις ελάχιστες - ελαχιστότατες - περιπτώσεις που χρειάστηκε το Πολεμικό Ναυτικό να βοηθήσει και να πάει νερό στο Καστελόριζο, η τιμή, όπως και σε άλλη τέτοια περίπτωση, είναι η ίδια με την τιμή του διαγωνισμού, 10,40 λεπτά. Είναι και στις δύο περιπτώσεις αυτή η τιμή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Άρα δεν έχουμε υπερβάλλουσα τιμή στο Πολεμικό Ναυτικό. Γενικώς είναι ακριβή η τιμή σε σχέση με λύσεις μόνιμες, τις οποίες βέβαια παρακολουθούμε, δρομολογούμε και τρέχουμε. Και σε αυτήν την κατεύθυνση, πάλι θα σας καταθέσω όλα τα στοιχεία, σε ποια κατεύθυνση βρίσκονται τα πράγματα. Στη Δονούσα έχει ολοκληρωθεί η μελέτη και αναμένεται σύντομα η έκδοση εγκατάστασης. Στην Αμοργό ολοκληρώθηκε η μελέτη και εκδόθηκε ήδη η άδεια εγκατάστασης και αναμένεται η δημοπράτηση του έργου από το δήμο. Στην Αμοργό έχει εκπονηθεί η μελέτη εγκατάστασης συνοδών έργων και απαιτείται η επικαιροποίησή της και εκδόθηκε η άδεια εγκατάστασης. Στην Κίμωλο εκπονείται μελέτη και αναμένεται η έκδοση άδειας εγκατάστασης. Στην Ηρακλειά εκπονείται μελέτη και αναμένεται η έκδοση άδειας εγκατάστασης. Στη Σχοινούσα επίσης κ.τ.λ.. θα σας τα δώσω όλα - γιατί δεν θα τα συγκρατήσετε - και με αυτό τον τρόπο αναλυτικότατα. Κοντά σε αυτά, είμαστε μπροστά σε έναν σχεδιασμό και συζητάμε ήδη με τους εμπλεκομένους και τους δήμους και όλους τους κατοίκους για να διαμορφώσουμε μία συνολική λύση, ώστε να μην έχουμε κατάτμηση όλων αυτών των επενδύσεων και των σχεδιασμών, αλλά να έχουμε μια συνολική προσέγγιση που και το κόστος θα ρίξει για τις εγκαταστάσεις αφαλατώσεως και για όλα τα συνοδά έργα και πολλές άλλες ευέλικτες λύσεις θα μας δώσουν. Όμως, προς θεού, πού βλέπετε σε αυτήν τη κατάσταση που σας περιγράφω αδιαφορία, έλλειψη προγραμματισμού, ασυνέπεια ή οτιδήποτε άλλο; Επαναλαμβάνω ότι πρέπει να τερματιστεί αυτή η υπέρμετρη επιβάρυνση του κρατικού προϋπολογισμού με την υδροδότηση των νησιών με αυτόν τον παλαιό τρόπο. Ήδη έχουν ξεκινήσει, από τα προηγούμενα χρόνια, διαδικασίες για την εγκατάσταση αφαλατώσεων - δεν είναι η μόνη λύση, υπάρχουν κι άλλες, τις μελετάμε - αλλά τουλάχιστον το πρόγραμμα των αφαλατώσεων το τρέχουμε.
Παρακαλώ τρέξτε λίγο και την ομιλία σας.
Και μάλιστα, κύριε Πρόεδρε, είμαστε σε συνεργασία και με το Υπουργείο Περιβάλλοντος, ώστε να νομοθετήσουμε μία επιτάχυνση της διαδικασίας αδειοδότησης ώστε να κερδίσουμε χρόνο και σε αυτές που ήδη βρίσκονται σε εξέλιξη, τις αδειοδοτημένες εγκαταστάσεις. Νομίζω ότι και τα έγγραφα που θα δείτε στα Πρακτικά μπορούν να σας δώσουν πλήρη απάντηση. Πάντως τελείωσα, δεν έχει μείνει κανένα νησί χωρίς νερό.
Ευχαριστεί το Προεδρείο για την παρουσία των δύο Υπουργών και την έγκαιρη προσέλευση τους.
Γιατί αποχωρούν; Τους συμπαθούμε. Να μας κάνουν παρέα.
Η κ. Βαλαβάνη έχει έρθει; Καλά, μέχρι να διαβάσω τα προκαταρκτικά, για να μην κάνουμε διακοπή, θα έχει έρθει. Εάν είναι, θα την κάνουμε τότε. Κύριε Σταθάκη, μιας και είστε πολύ βολικός, καθίστε μήπως καθυστερήσει λίγο η κ. Βαλαβάνη, για να μη χρειαστεί να διακόψω. Ελπίζω να μη σας καθυστερήσουμε, αλλά είστε πολύ ευγενής, να μην διακόψουμε.
Κι εντός της Αιθούσης να μείνετε, μετράει.
Κύριε Γεωργιάδη, σας παρακαλώ. Ολοκληρώθηκε η συζήτηση επικαίρων ερωτήσεων.
Κυρίες και κύριοι συνάδελφοι, ερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Τροποποίηση διατάξεων Κώδικα Φορολογίας Εισοδήματος και άλλες διατάξεις». Το παραπάνω νομοσχέδιο χαρακτηρίσθηκε από την Κυβέρνηση ως κατεπείγον, σύμφωνα με το άρθρο 76 παράγραφος 4 του Συντάγματος. Η αρμόδια Διαρκής Επιτροπή της Βουλής αποδέχθηκε τον χαρακτηρισμό του προαναφερθέντος νομοσχεδίου ως κατεπείγοντος, όπως ορίζεται από το άρθρο 109 παράγραφος 2 του Κανονισμού της Βουλής και προέβη στην επεξεργασία και εξέταση του σε μία συνεδρίαση. Υπέβαλε την έκθεση του στις 12-6-2015, όπως ορίζεται στην παράγραφο 3 του παραπάνω άρθρου του Κανονισμού της Βουλής. Αμέσως μετά το νομοσχέδιο, εγγράφηκε κατά προτεραιότητα στην ημερήσια διάταξη, σύμφωνα με όσα προβλέπονται στο άρθρο 62 παράγραφος 1 του Κανονισμού της Βουλής και κατά παρέκκλιση του άρθρου 91 παράγραφος 7 αυτού. Θα ήθελα να σας ενημερώσω ότι σύμφωνα με όσα προβλέπονται στο άρθρο 109 παράγραφοι 4, 5 και 6 του Κανονισμού της Βουλής, η συζήτηση και ψήφιση των κατεπειγόντων νομοσχεδίων ολοκληρώνεται σε μία συνεδρίαση που διαρκεί κατά ανώτατο όριο δέκα ώρες. Στην αρχή της συνεδρίασης η Βουλή μπορεί μετά από πρόταση του Προέδρου της να καθορίσει τον χρόνο που θα διατεθεί για την κατ' αρχήν και την κατ' άρθρο συζήτηση. Αν δε για οποιοδήποτε λόγο δεν ληφθεί απόφαση της Βουλής σχετικά, διατίθενται τέσσερις ώρες για την κατ' αρχήν και έξι ώρες για την κατ' άρθρο συζήτηση. Στην κατ' αρχήν και κατ' άρθρο συζήτηση μετέχουν, εκτός από τους εισηγητές και του ειδικούς αγορητές, εφόσον το επιθυμούν ο Πρωθυπουργός, ο αρμόδιος Υπουργός, οι Πρόεδροι των Κοινοβουλευτικών Ομάδων και ένας εκπρόσωπός τους. Η ομιλία τους περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής. Θα ήθελα, λοιπόν, κατόπιν των ανωτέρω να σας προτείνω να συζητήσουμε το νομοσχέδιο επί της αρχής και επί των άρθρων ενιαία, προκειμένου να δοθεί άνεση χρόνου στους εισηγητές, τους ειδικούς αγορητές και σε Βουλευτές να τοποθετηθούν επί του νομοσχεδίου. Σύμφωνα με την απόφαση της Διάσκεψης των Προέδρων στις 12-6-2015, η συζήτηση του νομοσχεδίου θα διεξαχθεί σε δύο συνεδριάσεις. Στη σημερινή συνεδρίαση θα μιλήσει η αρμόδια Αναπληρώτρια Υπουργός Οικονομικών, καθώς και οι εισηγητές και οι ειδικοί αγορητές. Στην αυριανή συνεδρίαση θα ολοκληρωθεί η συζήτηση και ψήφιση του νομοσχεδίου. Επίσης, προτείνω να λάβουν τον λόγο δύο ομιλητές ορισμένοι από τον ΣΥΡΙΖΑ, δύο ομιλητές ορισμένοι από τη Νέα Δημοκρατία και ένας ομιλητής ορισμένος από τα υπόλοιπα κόμματα. Όσον αφορά τους χρόνους ομιλίας, προτείνω να διαμορφωθούν ως εξής: Οι εισηγητές και οι ειδικοί αγορητές να έχουν χρόνο ομιλίας δεκαπέντε λεπτά, ο αρμόδιος Υπουργός δεκαοκτώ λεπτά, οι συναρμόδιοι Υπουργοί, εφόσον επιθυμούν να μιλήσουν, εννέα λεπτά. Ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας, εάν και εφόσον επιθυμούν να μιλήσουν, δέκα λεπτά. Οι Πρόεδροι των υπολοίπων Κοινοβουλευτικών Ομάδων επτάμισι λεπτά. Οι Κοινοβουλευτικοί Εκπρόσωποι δώδεκα λεπτά, οι ορισθέντες από τα κόμματα ομιλητές επτά λεπτά. Οι δευτερολογίες, ως γνωστόν, προσδιορίζονται στο μισό των ανωτέρω χρόνων ομιλίας, εκτός των χρόνων των εισηγητών, των ειδικών αγορητών και ομιλητών. Επειδή έχω γίνει δέκτης αιτήματος από τη Νέα Δημοκρατία να υπάρξει και τρίτος ομιλητής, υποτίθεται ότι αυτό ισχύει και για τον ΣΥΡΙΖΑ, αλλά και για τα υπόλοιπα κόμματα εφόσον το επιθυμούν. Όμως, επειδή αύριο έχει οριστεί χρόνος τερματισμού της συζήτησης, αν θελήσουν όλα τα κόμματα να βάλουν έναν επιπλέον ομιλητή, θέλω να δεχθείτε αυτοί να μπουν στο τέλος του ήδη υπάρχοντος καταλόγου. Επίσης, εφόσον υπάρχει χρόνος μέχρι τη λήξη της συνεδρίασης, ευχαρίστως να μιλήσουν. Συμφωνεί το Σώμα με την πρόταση που έγινε τελευταία, αλλά και συνολικά επί της διαδικασίας;
Κύριε Πρόεδρε, θα ήθελα τον λόγο.
Ορίστε, κύριε Κουτσούκο, έχετε τον λόγο.
Ας ξεκινήσουμε από τον τελευταίο στην κοινοβουλευτική τάξη. Κύριε Πρόεδρε, θέλω να διαμαρτυρηθώ στο Προεδρείο, καθώς ένα ακόμα διαχειριστικού, διεκπεραιωτικού και δευτερεύοντος χαρακτήρα διατάξεων νομοσχέδιο του Υπουργείου Οικονομικών έρχεται με τη διαδικασία του κατεπείγοντος. Αντιλαμβανόμαστε ότι το Υπουργείο Οικονομικών έχει μείζονα ζητήματα να αντιμετωπίσει - στην τοποθέτησή μου θα αναφερθώ σε μερικά από αυτά - αλλά δεν είναι δυνατόν να ταλαιπωρεί τη Βουλή και το Σώμα φέρνοντας την Πέμπτη το βράδυ κατεπείγον νομοσχέδιο να το συζητήσουμε την Παρασκευή και να έρθει σήμερα στην Ολομέλεια. Θέλω να καταγραφεί αυτή η άποψη. Επίσης, θέλω να ρωτήσω αν σύμφωνα με τη διαδικασία που προτείνατε, θα έχουμε το χρόνο να τοποθετηθούμε συγκεκριμένα στη δευτερολογία μας, αφού ακούσουμε - διότι έχουμε ορισμένες παρατηρήσεις επί των άρθρων - και την κυρία Υπουργό. Το τρίτο, κύριε Πρόεδρε, είναι το εξής. Θέλω να σας ρωτήσω αν έχετε την άδεια από την κ. Κωνσταντοπούλου για να ξεκινήσετε τη συνεδρίαση, γιατί αν ήταν η ίδια εδώ, φοβάμαι ότι θα μας μετρούσε. Ευχαριστώ.
Κύριε Κουτσούκο, για την τελευταία παρατήρηση θέλω να πω ότι εγώ έχω συνεργασία με την Πρόεδρο της Βουλής. Εντάξει, αντιλαμβάνομαι το χιούμορ της τοποθέτησής σας, αλλά το ξεπερνώ. Με τη διαδικασία που πρότεινα, επειδή είστε παλαιός, ξέρετε ότι θα υπάρχει ο χρόνος στη δευτερολογία και για τα άρθρα. Γι' αυτό και πρότεινα να ενοποιηθεί η συζήτηση. Μπορείτε και στην πρωτολογία να μιλήσετε και στη δευτερολογία.
Έχουμε απαρτία; Δεν έχουμε, δεν είμαστε εβδομήντα πέντε. Δεν μπορούμε να συνεχίσουμε.
Κύριε Γεωργιάδη, αναλαμβάνω εγώ την ευθύνη και έχει ξεκινήσει η συνεδρίαση. Ούτως ή άλλως, μην κάθομαι και μετρώ, είναι εβδομήντα πέντε οι παρόντες. Συμφωνεί επομένως το Σώμα ομοφώνως επί της διαδικασίας. Πριν ξεκινήσει η πρώτη εισηγήτρια από τον ΣΥΡΙΖΑ, θέλω να αναφέρω ότι ως Κοινοβουλευτικοί Εκπρόσωποι - υπάρχουν οι επιστολές από τα κόμματα, αλλά δεν τις διαβάζω για να μην χάνουμε χρόνο - έχουν οριστεί ο κ. Νίκος Φίλης για τον ΣΥΡΙΖΑ, ο κ. Κυριάκος Μητσοτάκης για τη Νέα Δημοκρατία, ο κ. Αρτέμιος Ματθαιόπουλος για τη Χρυσή Αυγή, η κ. Λυμπεράκη για το Ποτάμι, ο κ. Καραθανασόπουλος για το Κομμουνιστικό Κόμμα Ελλάδας, ο κ. Νικολόπουλος για τους ΑΝΕΛ και ο κ. Λεωνίδας Γρηγοράκος για το ΠΑΣΟΚ. Εισηγητές θα είναι η κ. Κατερίνα Παπανάτσιου από τον ΣΥΡΙΖΑ κι ο κ. Απόστολος Βεσυρόπουλος από τη Νέα Δημοκρατία και ειδικοί αγορητές έχουν οριστεί για τη μεν Χρυσή Αυγή ο κ. Γεώργιος Γαλέος, για το Ποτάμι ο κ. Θεοχάρης Θεοχάρης, για το Κομμουνιστικό Κόμμα Ελλάδας ο κ. Αθανάσιος Βαρδαλής, για τους Ανεξάρτητους Έλληνες ο κ. Δημήτριος Καμμένος και από το ΠΑΣΟΚ ο κ. Ιωάννης Κουτσούκος.
Κύριε Πρόεδρε, μπορώ να έχω τον λόγο επί της διαδικασίας;
Για τι πράγμα ζητάτε τον λόγο;
Επί της διαδικασίας. Αν με αφήσετε θα σας το αναλύσω.
Έχετε τον λόγο για ένα λεπτό, κυρία Μακρή.
Ευχαριστώ πολύ, κύριε Πρόεδρε. Επειδή έχουν κατατεθεί βουλευτικές τροπολογίες, σύμφωνα με τον Κανονισμό της Βουλής οι Βουλευτές που τις έχουν καταθέσει δικαιούνται να αναλύσουν τις τροπολογίες και να δει αν τις κάνει αποδεκτές η Υπουργός. Επομένως νομίζω ότι πρέπει να δοθεί λόγος και στους Βουλευτές και να ανοίξει και λίστα ομιλητών που θα μιλήσουν τουλάχιστον για τρία λεπτά. Έτσι νομίζω ότι είναι το σωστό, γιατί δεν μπορεί να παρευρισκόμαστε συνεχώς σε διαδικασίες στις οποίες οι Βουλευτές δεν μιλούν.
Συμφωνήσατε όμως, κυρία συνάδελφε, με το κατεπείγον!
Κύριε Κουτσούκο, ηρεμήστε. Έπρεπε να είστε και χαρούμενοι, διότι βγάλατε και καινούργια Πρόεδρο. Ηρεμήστε. Σήμερα βρήκατε να είστε τόσο ζωηρός; Έχετε και τις ευχές των πτερύγων της Βουλής για την Πρόεδρό σας! Κυρία Μακρή, συνεχίστε.
Από τη στιγμή, λοιπόν, που στη διαδικασία του κατεπείγοντος επιτρέπεται, σύμφωνα με τον Κανονισμό της Βουλής, να κατατίθενται βουλευτικές τροπολογίες, νομίζω ότι τουλάχιστον οι Βουλευτές που έχουν καταθέσει τροπολογίες πρέπει να έχουν τον λόγο για να αναπτύξουν τις τροπολογίες τους. Νομίζω ότι αυτό είναι λογικό. Ευχαριστώ.
Να μην νομίζετε, αλλά να είστε σίγουρη. Αύριο ξεκινώντας τη διαδικασία όποιος και αν είναι στο Προεδρείο θα ρωτήσει την κυρία Υπουργό ποιες τροπολογίες κάνει δεκτές, ποιες δεν κάνει δεκτές και αναλόγως θα γίνει και αυτό το οποίο λέτε. Εμένα με βρίσκετε σύμφωνο. Απλώς σήμερα δεν είναι η ώρα γι' αυτό το πράγμα.
Κύριε Πρόεδρε, μπορώ να πω κάτι γι' αυτό;
Τον λόγο έχει η κ. Βαλαβάνη.
Κυρία Μακρή, στη συζήτηση που έγινε με την Πρόεδρο της Βουλής δεσμεύτηκα ότι δεν θα κατατεθούν καθόλου τροπολογίες ούτε από εμένα ούτε θα κάνω δεκτές τροπολογίες. Το λέω για να το έχετε υπ' όψιν.
Και αυτό είναι και το ορθό.
Καλά κάνατε και το λέτε από σήμερα.
Ο Κανονισμός της Βουλής το επιτρέπει, κύριε Πρόεδρε.
Αφήστε, κυρία Μακρή. Προστατεύω εγώ τους Βουλευτές. Αυτό δεν αποστερεί το δικαίωμα από τους Βουλευτές, εφόσον ο χρόνος το επιτρέπει, να εξηγήσει ο Βουλευτής ή η Βουλευτής τον λόγο κατάθεσης της τροπολογίας. Αυτά θα τα πούμε αύριο.
Κύριε Πρόεδρε,….
Περιμένετε, κύριε Γεωργιάδη, είστε ζωηρός και εσείς σήμερα. Σήμερα βρήκατε που είμαι εγώ στο Προεδρείο; Ηρεμήστε. Πριν δώσω τον λόγο για ένα λεπτό και στον κ. Γεωργιάδη - κύριε Βορίδη, καλά του τα λέω; - έχω την τιμή να ανακοινώνω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Τροποποίηση διατάξεων Κώδικα Φορολογίας Εισοδήματος και άλλες διατάξεις». Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Εσωτερικών και Διοικητικής Ανασυγκρότησης: «Τροποποίηση διατάξεων Κώδικα Ελληνικής Ιθαγένειας - Ενσωμάτωση στην ελληνική έννομη τάξη των οδηγιών 2011/98/ΕΕ σχετικά με την ενιαία διαδικασία υποβολής αίτησης για τη χορήγηση στους πολίτες τρίτων χωρών ενιαίας άδειας διαμονής και εργασίας στην επικράτεια κράτους - μέλους και σχετικά με κοινό σύνολο δικαιωμάτων για τους εργαζομένους από τρίτες χώρες που διαμένουν νομίμως σε κράτος - μέλος και 2014/36/ΕΕ σχετικά με τις προϋποθέσεις εισόδου και διαμονής πολιτών τρίτων χωρών με σκοπό την εποχιακή εργασία και άλλες διατάξεις».
Κύριε Πρόεδρε, θα ήθελα τον λόγο παρακαλώ.
Σε τι συνίσταται που ζητάτε τον λόγο, κύριε Γεωργιάδη; Επί της διαδικασίας;
Ναι, κύριε Πρόεδρε.
Για ένα λεπτό, κύριε Γεωργιάδη.
Για το θέμα των τροπολογιών θα συμφωνήσουμε με την κυρία Υπουργό. Σε μία κατεπείγουσα διαδικασία οι υπόλοιποι συνάδελφοι δεν μπορούν να λάβουν τον λόγο γιατί είναι οργανωμένη η συζήτηση. Άρα καλό είναι να μην κατατεθούν και να μην γίνουν δεκτές τροπολογίες, γιατί μπορεί κάποιοι άλλοι συνάδελφοι, οι οποίοι θέλουν να λάβουν τον λόγο επί της τροπολογίας της κ. Μακρή, για παράδειγμα, να μη μπορούν να μιλήσουν.
Η κυρία Υπουργός ήταν σαφής ως προς αυτό.
Άρα συμφωνούμε με τη διαδικασία όπως ετέθη.
Επιτρέπεται πάντως από τον Κανονισμό, κύριε Γεωργιάδη.
Κυρία Υπουργέ, έχετε τον λόγο για δεκαοκτώ λεπτά.
Κυρίες και κύριοι συνάδελφοι, το παρόν, μικρό σε μέγεθος σχέδιο νόμου ρυθμίζει ορισμένα φορολογικά ζητήματα που χρειάζονται άμεση αντιμετώπιση, με κορυφαία παραδείγματα αυτά που αφορούν τον ν. 4172/2013, με άλλα λόγια τον νέο Κώδικα Φορολογίας Εισοδήματος, ο οποίος για πρώτη φορά εφαρμόζεται, ψηφίστηκε το καλοκαίρι του 2013 και εφαρμόζεται για τα εισοδήματα του 2014. Ρυθμίζει λοιπόν, πρώτον, στο άρθρο 1 ορισμένες ακραίες περιπτώσεις φορολογικής επιβάρυνσης που επέφερε ο νέος Κώδικας Φορολογίας Εισοδήματος και που αφορούν τις φορολογικές δηλώσεις που υποβάλλονται τώρα. Οι περιπτώσεις αυτές απαιτούν, όπως αποδείχθηκε, μια πιο ολοκληρωμένη αντιμετώπιση για τη μη ενεργοποίηση των τεκμηρίων σε σχέση με τη ρύθμιση του ν. 4321/2015 που επιχείρησε ακριβώς αυτό. Αυτά αφορούν πριν από όλα νέους κυρίως ανθρώπους που έχουν εισόδημα αποκλειστικά από τόκους ή και νοίκια και έχουν π.χ. επίσης ένα αυτοκίνητο, καθώς και τους ομογενείς κυρίως, μόνιμους κάτοικους εξωτερικού, που έχουν εισόδημα από τόκους, αλλά διαθέτουν και μια δευτερεύουσα κατοικία ή ένα αυτοκίνητο στην Ελλάδα. Όσοι υπάγονταν σε αυτές τις δύο κατηγορίες με εισόδημα από τόκους ή νοίκια, πολλές φορές ελάχιστων ευρώ, τα οποία έτσι κι αλλιώς φορολογούνται αυτοτελώς, με τη ρύθμιση του ν. 4123/2015 γλίτωναν μεν από το τεκμήριο ελάχιστης διαβίωσης των 3 χιλιάδων ευρώ, έμπαιναν, όμως, σε λειτουργία τα υπόλοιπα τεκμήρια, με αποτέλεσμα πολλές φορές για εισόδημα ελάχιστων ευρώ να χρειαστεί να πληρώσουν φόρο φέτος, αν αυτό δεν διορθωνόταν, μερικές χιλιάδες ευρώ. Σε σχέση με το άρθρο 1 παράγραφος 1, που αφορά τα τεκμήρια κατοίκων εξωτερικού, ως προς τα τεκμήρια διαβίωσης τίθεται εκ νέου σε εφαρμογή το καθεστώς που ίσχυε με τον προηγούμενο Κώδικα Φορολογίας Εισοδήματος, τον ν. 2238/1994, για το οικονομικό έτος 2014- χρήση δηλαδή του 2013 αυτό που είχε εφαρμοστεί τελευταία φορά - και αποτρέπεται η άδικη φορολόγηση των κατοίκων εξωτερικού, κυρίως των χιλιάδων Ελλήνων ομογενών με βάση τις τεκμαρτές δαπάνες διαβίωσης, δευτερεύουσα κατοικία, αυτοκίνητο κ.λπ., όπως είπα ήδη, επειδή π.χ. απέκτησαν εισόδημα από τόκους καταθέσεων στη χώρα μας ακόμα και ενός ευρώ. Έτσι αντιμετωπίζεται και πρόβλημα ενδεχόμενης αθρόας εκροής καταθέσεων από τη χώρα, προκειμένου οι Έλληνες ομογενείς που δεν έχουν οποιοδήποτε επιχειρηματικό συμφέρον στην Ελλάδα να γλυτώσουν τη φορολογία με βάση τεκμαρτό εισόδημα ενώ ζουν στο εξωτερικό. Άρθρο 1 παράγραφος 2. Η σχετική πρόβλεψη του ν. 4123/2015 συμπληρώνεται με τη ρύθμιση ότι η διαφορά μεταξύ του τεκμαρτού εισοδήματος και του εισοδήματος που αποκτά ο φορολογούμενος μόνο από κεφάλαιο φορολογείται με την κλίμακα των μισθωτών - συνταξιούχων. Εδώ επισημαίνω ότι, για να γίνει αυτό, χρειάζεται προσκόμιση αποδείξεων, για να υπάρξει η μείωση του φόρου 2.100 ευρώ που είναι από την κλίμακα μισθωτών και συνταξιούχων. Με αυτόν τον τρόπο ευπαθείς κοινωνικές ομάδες, όπως είναι για παράδειγμα οι άνεργοι, με εισόδημα 1 ευρώ από τόκους και τεκμαρτό εισόδημα έως 9.500 ευρώ δεν θα υποχρεωθούν να καταβάλουν παράλογους φόρους βάσει τεκμηρίων, όπως για παράδειγμα με βάση το τεκμήριο 9499 επί 26% φορολογία συν 55% προκαταβολή επί του φόρου που διαμορφώνεται σε αυτήν την περίπτωση με 1 ευρώ όλο και όλο έσοδο από φόρους το ποσό του φόρου στις 3.828 ευρώ, κάτι που είναι παντελώς παράλογο και αυτό ακριβώς εννοούμε όταν λέμε ότι πρόκειται για ακραίες περιπτώσεις φορολογικής επιβάρυνσης. Άρθρο 1 παράγραφος 3. Αναφέρεται στην κατάργηση του ε΄ της παραγράφου 1 του άρθρου 34 του Κώδικα Φορολογίας Εισοδήματος, για να μην υπάρξουν αλληλοεπικαλύψεις. Σε αυτό το σημείο και σε σχέση με την παράγραφο 4 του άρθρου 1 του παρόντος νομοσχεδίου θα ήθελα να σας διαβάσω και να καταθέσω στη συνέχεια, για να μοιραστεί - δεν υπάρχει καμμία άλλη, αυτή είναι όλη και όλη - μία νομικοτεχνική βελτίωση, στην οποία συμπληρώνεται με πιο ορθή διατύπωση η υπάρχουσα παράγραφος 4 του άρθρου 1, έτσι ώστε με βάση και τις παρατηρήσεις που έγιναν από τους Βουλευτές όλων σχεδόν των κομμάτων κατά τη συζήτηση στην επιτροπή να διευρυνθεί το εύρος της, ώστε να είμαστε σίγουροι ότι συμπεριλαμβάνει όλους για όσους μπήκε εδώ ζήτημα ότι θα έπρεπε να συμπεριλαμβάνει. Σας διαβάζω: Αντικαθίσταται η παράγραφος 4 του άρθρου 1 του παρόντος νομοσχεδίου ως εξής: 4. Στο άρθρο 72 του ν. 4172/2013 προστίθεται νέα παράγραφος 35 ως εξής: «35. Όταν το πραγματικό εισόδημα των φορολογουμένων κατά το φορολογικό έτος 2014 δεν υπερβαίνει το ποσό των 6.000 ευρώ και το τεκμαρτό τους εισόδημα δεν υπερβαίνει το ποσό των 9.500 ευρώ και εφόσον δεν ασκείται επιχειρηματική δραστηριότητα για την οποία απαιτείται η υποβολή δήλωσης έναρξης εργασιών ή ατομική αγροτική δραστηριότητα, το εισόδημα αυτό, εξαιρουμένου του εισοδήματος από κεφάλαιο και από υπεραξία μεταβίβασης κεφαλαίου, και η προστιθέμενη διαφορά τεκμηρίων, φορολογούνται με την κλίμακα των μισθωτών - συνταξιούχων της παραγράφου 1 του άρθρου 15. Εάν το πραγματικό εισόδημα της προηγούμενης παραγράφου υπερβαίνει το ποσό των 6.000 ευρώ, το υπερβάλλον ποσό φορολογείται με την κλίμακα της επιχειρηματικής δραστηριότητας. Οι διατάξεις του παρόντος άρθρου εφαρμόζονται και για τους φορολογούμενους που διέκοψαν την επιχειρηματική τους δραστηριότητα, για το εισόδημα που απέκτησαν μετά τη διακοπή της». Την καταθέτω στα Πρακτικά και παρακαλώ να μοιραστεί στους συναδέλφους.
Τι λέμε, λοιπόν, στην παράγραφο 4 του άρθρου 1 του παρόντος νομοσχεδίου; Τα εισοδήματα που αποκτούν οι περιστασιακά ή ευκαιριακά απασχολούμενοι, άνεργοι, νοικοκυρές, φοιτητές, συμμετέχοντες σε προγράμματα εργασιακής εμπειρίας κ.λπ. και εφόσον αυτοί δεν είναι επιτηδευματίες, δηλαδή δεν έχουν κάνει έναρξη εργασιών, αντιμετωπίζονται φορολογικά, για λόγους φορολογικής δικαιοσύνης, ως εισόδημα από μισθούς και συντάξεις, υπολογιζόμενου του ποσού της μείωσης φόρου των 2.100 ευρώ - να επισημάνω και εδώ ότι χρειάζονται αποδείξεις - και χωρίς να βεβαιώνεται προκαταβολή επόμενου έτους. Στη συνέχεια, καθιερώνεται ορθολογική και δίκαιη κλιμακωτή φορολόγηση για τους περιστασιακά και ευκαιριακά ως ανωτέρω απασχολούμενους, των οποίων το εισόδημα μπορεί να υπερβαίνει έστω και για λίγα ευρώ το ποσό των 6.000 ευρώ. Το υπερβάλλον ποσό υπάγεται στην κλίμακα της επιχειρηματικής δραστηριότητας, ενώ το ποσό έως 6.000 ευρώ φορολογείται με την κλίμακα των μισθωτών. Στη συνέχεια αντιμετωπίζεται κι η περίπτωση των φορολογούμενων, που λόγω της οικονομικής κρίσης, διέκοψαν την άσκηση της επιχειρηματικής τους δραστηριότητας, ώστε να υπάγονται σε δικαιότερο φορολογικό καθεστώς, εφόσον το εισόδημα που απέκτησαν, πραγματικό και τεκμαρτό, μετά τη διακοπή της δραστηριότητάς τους, είναι εντός των ορίων της παραγράφου 35. Άρθρο 1 παράγραφος 5 για την ιδιοχρησιμοποίηση ή δωρεάν παραχώρηση αγροτικών εκτάσεων. Για να υπάρξει δικαιότερη φορολόγηση των κατ' επάγγελμα αγροτών, με γνώμονα την πραγματική φοροδοτική τους ικανότητα, δεν θα πρέπει να υπολογίζεται τεκμαρτό εισόδημα για την ιδιοχρησιμοποίηση ή για τη δωρεάν παραχώρηση αγροτικών εκτάσεων για καλλιέργεια, καθώς κι αν αυτό αφορά, επίσης, λιβάδια, βοσκοτόπια, εγκαταστάσεις για αγροτική ή κτηνοτροφική παραγωγή, μια παραχώρηση που γίνεται προς τους στενούς συγγενείς τους, ανιόντες, κατιόντες, συζύγους, παιδιά, γονείς, αδέλφια. Η παραγωγή αυτών των εκτάσεων και εγκαταστάσεων φορολογείται έτσι κι αλλιώς ως αγροτικό εισόδημα. Με το νέο Κώδικα Φορολογίας Εισοδήματος ωστόσο, προβλέπεται - κι αυτό θέλουμε να αλλάξουμε - για πρώτη φορά και ένα είδος τεκμαρτού ενοικίου προς το κράτος. Για όλους αυτό σημαίνει ταλαιπωρία και έξοδα, καθώς θα πρέπει να κάνουν χρήσεις συμβολαιογραφικών υπηρεσιών για τον καθορισμό βάσει του πίνακα αντικειμενικών αξιών γης που έχουν οι συμβολαιογράφοι, της αντικειμενικής αξίας των χωραφιών, που είναι άλλη αν βρίσκονται στο βουνό και πολύ ψηλότερη εάν είναι παραθαλάσσια, λες και το στάρι ή οι ελιές έχουν άλλη τιμή το κιλό, ανάλογα με την τοποθεσία χωραφιού. Από εκεί και πέρα, υπολογίζεται το 3% της αντικειμενικής αξίας και επ' αυτού φόρος 11%. Για κάποιον που καλλιεργεί όλα ή σχεδόν όλα τα χωράφια του, αυτό επειδή μπαίνει ως δαπάνη στα βιβλία του, δεν έχει άλλο οικονομικό αποτέλεσμα. Μπορεί, όμως, να πληρώσει έξτρα φόρο αν καλλιεργεί λίγα χωράφια, γιατί δεν μπορεί να γίνει διαχωρισμός μεταξύ καλλιεργούμενων και μη γαιών ή αν έχει την ατυχία να είναι κάμποσα κοντά στη θάλασσα, οπότε σε αυτήν την περίπτωση οι δαπάνες μπορεί να είναι πολύ υψηλότερες από τα έσοδα και άρα, δεν μπορεί να υπάρξει ο προβλεπόμενος συμψηφισμός. Άρθρο 1 παράγραφος 6. Προβλέπεται ότι οι παράγραφοι 1, 2 και 5- η 5 είναι που αφορά το αγροτικό νοίκι γης στο κράτος - έχουν εφαρμογή από το οικονομικό έτος 2014 και εξής. Στην παράγραφο 4 υπάρχει η λέξη 2014 μέσα στο κείμενο, γι' αυτό και δεν αναφέρεται - για να προλάβω απορίες που εκφράστηκαν και στην επιτροπή. Ας πάμε τώρα στο άρθρο 2. Στο άρθρο 2, ορίζεται ο υπόχρεος απόδοσης ΦΠΑ για κατασκευή αγωγών φυσικού αερίου στη χώρα. Αφορά σήμερα τις επιχειρήσεις που ανταποκρίνονται στην πρόσκληση του TAP για κατάθεση προσφορών, υλικών και υπηρεσιών αποκλειστικά ως προς το κατασκευαστικό μέρος της διέλευσής του από την Ελλάδα. Αύριο μπορεί να αφορά, επίσης, τον Greek Stream και βέβαια όποιον άλλον αγωγό βρεθεί να διέρχεται από την Ελλάδα στο μέλλον. Σύμφωνα με τη νομοθεσία περί ΦΠΑ, τα αγαθά τα οποία προέρχονται από ενδοκοινοτικές αποκτήσεις τυγχάνουν αναστολής καταβολής ΦΠΑ, ενώ αντίθετα, τα αγαθά τα οποία προέρχονται είτε από την Ελλάδα είτε από λοιπές τρίτες χώρες, επιβαρύνονται με τον αναλογούντα ΦΠΑ. Αν πηγαίναμε στις χώρες εκεί να δώσουμε προσφορά για κάποιον αγωγό που περνούσε από εκεί, θα ήμασταν κι εμείς απαλλαγμένοι από το ΦΠΑ. Γίνεται κατανοητό ότι δημιουργείται με αυτόν τον τρόπο θέμα αθέμιτου ανταγωνισμού μεταξύ των εταιρειών που συμμετέχουν στους διαγωνισμούς για την προμήθεια αγαθών και υπηρεσιών που σχετίζονται με την κατασκευή του αγωγού στο κομμάτι που περνάει μέσα από τη χώρα, αφού τα αγαθά των εταιρειών που συμμετέχουν στο διαγωνισμό από τις λοιπές χώρες της Ευρωπαϊκής Ένωσης δεν θα χρεώνονται με τον αναλογούντα ΦΠΑ. Με τη νέα διάταξη θα ισχύσει ο λεγόμενος μηχανισμός αντιστροφής της υποχρέωσης για το ΦΠΑ από τον λήπτη TAP και έτσι θα έχουν τη δυνατότητα να συμμετέχουν με ίσους όρους στις προσφορές τους προς τον TAP, με εγκατάσταση στην Ελλάδα, ελληνικές και αλλοδαπές εταιρείες. Εδώ πρόκειται για ένα τυπικά ουδέτερο δημοσιονομικό αποτέλεσμα καθώς δεν πρόκειται για απαλλαγή από ΦΠΑ, εφόσον ο ΦΠΑ είτε χρεωθεί στον TAP είτε στους προμηθευτές του έτσι και αλλιώς επιστρέφεται. Στον TAP είναι μηδενικό, στους προμηθευτές του επιστρέφεται. Όμως, το πραγματικό αποτέλεσμα δεν είναι καθόλου ουδέτερο, καθώς αποκαθιστά συνθήκες ισότιμου ανταγωνισμού. Πρέπει να σας πω ότι η διεύθυνση της εταιρείας του TAP έχει κάνει γνωστό ότι δεν σκοπεύει να υποβληθεί στη φασαρία της επιστροφής του ΦΠΑ που σε διαφορετική περίπτωση, αν προτιμηθούν ελληνικές εταιρείες, θα πρέπει να καταβάλλει πριν της επιστραφεί από το δημόσιο. Το άρθρο 3, που αφορά τη χρήση φυσικού αερίου ως πρώτη ύλη στη βιομηχανία αποσύρεται. Το θέμα απαλλαγής του από τον ειδικό φόρο κατανάλωσης κατ' αναλογία προς όλα τα άλλα ενεργειακά προϊόντα που χρησιμοποιούνται ως πρώτη ύλη κατ' εφαρμογή συγκεκριμένης οδηγίας της Ευρωπαϊκής Ένωσης θα πρέπει να λυθεί. Ωστόσο, 25 εκατομμύρια ευρώ είναι πολύ μεγάλο ποσό, ώστε να υπάρξει είτε απαλλαγή - γιατί σε αυτό είχαμε καταλήξει - είτε επιστροφή, χωρίς να εξασφαλιστεί το πού θα διοχετευθεί, πολύ περισσότερο αν εταιρείες που θα είναι διατεθειμένες να πάρουν αυτήν την επιστροφή, χρωστούν σε εργαζόμενους, σε ασφαλιστικά ταμεία, στη ΔΕΠΑ, σε άλλες ΔΕΚΟ κ.λπ.. Είναι φανερό ότι χρειάζεται παραπέρα έρευνα και επεξεργασία του θέματος. Θα το επαναφέρουμε σε επόμενο σχέδιο νόμου. Άρθρο 4: Από 1-1-2015 έως 31 Δεκεμβρίου του τρέχοντος έτους, απαλλάσσονται από τη φορολόγησή τους οι δωρεές προς τα παιδιά, τις συζύγους και τους συζύγους, τους γονείς και τα αδέλφια των νεκρών και αγνοούμενων στη μεγάλη ναυτική τραγωδία του «NORMAN ATLANTIC». Νομίζω ότι δεν χρειάζονται παραπέρα επεξηγήσεις ή αιτιολογίες. Ξέρουμε ήδη ότι είναι όλες οι πτέρυγες της Βουλής σύμφωνες με αυτήν την απαλλαγή. Άρθρο 5: Αφορά τα πρατήρια καπνικών προϊόντων που είναι τετρακόσια σε όλη την Ελλάδα, πολλά από τα οποία μετά την εγκατάλειψή τους από τη βασική εταιρεία τσιγάρων που τα προμήθευε είναι πτωχευμένα. Σύμφωνα με τις διατάξεις της παραγράφου 4 του άρθρου 32 του ν. 3229/2004, οι πρατηριούχοι χονδρικής πώλησης καπνοβιομηχανικών προϊόντων από 1-1-2004 επανεντάχθηκαν στη Β' κατηγορία βιβλίων του Κώδικα Βιβλίων και Στοιχείων. Επίσης, σύμφωνα με τα οριζόμενα στην ΠΟΛ 1134/2004 του Υπουργού Οικονομικών, οι πρατηριούχοι χονδρικής πώλησης καπνοβιομηχανικών προϊόντων απηλλάγησαν από την τήρηση βιβλίου απογραφών και τη σύνταξη απογραφής την 31η Δεκεμβρίου του 2004. Σύμφωνα με τις διατάξεις του άρθρου 31 παράγραφος 1 περίπτωση γ΄ του ν. 2238/1994, που ίσχυαν το κρίσιμο χρονικό διάστημα, οι επιχειρήσεις που τηρούν βιβλία και στοιχεία Β΄ κατηγορίας του Κώδικα Βιβλίων και Στοιχείων, όπως δηλαδή και οι πρατηριούχοι χονδρικής πώλησης καπνοβιομηχανικών προϊόντων, όταν δεν διενεργούν απογραφή ως απογραφή λήξης της διαχειριστικής περιόδου λαμβάνεται ποσοστό 10% επί των αγορών της περιόδου αυτής και ως απογραφή έναρξης ποσοστό 10% επί των αγορών της προηγούμενης διαχειριστικής περιόδου. Κατά τον φορολογικό έλεγχο που διενεργήθηκε στις συγκεκριμένες επιχειρήσεις για τον προσδιορισμό του καθαρού εισοδήματος για τη χρήση 2004, ως απογραφή έναρξης ελήφθη η πραγματική απογραφή της χρήσης 2003 που οι ελεγχόμενες επιχειρήσεις είχαν εφαρμόσει ως εκ της κατηγορίας των βιβλίων που τηρούσαν - Γ΄ κατηγορίας βιβλίων - και όχι ποσοστό 10% επί των αγορών της χρήσης 2003, ενώ ως απογραφή λήξης ποσοστού 10% επί των αγορών της χρήσης 2004. Με τον ως άνω τρόπο υπολογισμού τα κέρδη που προέκυψαν είναι πολλαπλάσια των πραγματικών και δηλωθέντων κατ' αναλογία σε όλες τις άλλες χρήσεις. Επειδή πρόκειται, ουσιαστικά, για σφάλμα της φορολογικής διοίκησης, με την προτεινόμενη διάταξη αποκαθίσταται η φορολογική ισορροπία και τερματίζονται οι δικαστικές διενέξεις. Τέλος - και με αυτό κλείνω, κύριε Πρόεδρε - στο άρθρο 6 διορθώνονται κάποιες ακραίες όψεις της επιβολής πιστοποιητικού ΕΝΦΙΑ κατά τις συναλλαγές - κυρίως αγοραπωλησίες, αλλά όχι μόνο - που είχαν παγώσει και επισύρει ακυρότητα σε πολλές από τις ελάχιστες που ολοκληρώθηκαν από την αρχή της χρονιάς. Επίσης, εκλογικεύονται τα πρόστιμα προς συμβολαιογράφους και υποθηκοφύλακες. Να υπενθυμίσω ότι αναφέρεται ρητά, πως οι αλλαγές αυτές δεν μπορεί να είναι τέτοιες που να επιφέρουν μείωση του φορολογικού εισοδήματος και ότι όλες οι αλλαγές έγιναν μετά από συζήτηση και έχουν τη σύμφωνη γνώμη τόσο της φορολογικής διοίκησης όσο και των συμβολαιογράφων, εκτός από το θέμα του προστίμου, που υπάρχει μία διάσταση απόψεως στο πλαίσιο της ίδιας της φορολογικής διοίκησης. Και, βέβαια, εδώ θα συζητήσουμε το θέμα. Η δικιά μου, προσωπική άποψη, είναι ότι αυτά είναι πρόστιμα για λόγους αμέλειας. Αν υπάρχει θέμα δόλου, όπως καταλαβαίνετε, πάμε σε εντελώς άλλη κατηγορία επιπτώσεων. Και, βέβαια, αν πρόκειται για δόλο σε μεγάλης αξίας αγοραπωλησίες - κρατικές κατά πάσα πιθανότητα - ο οποίος δόλος εμφανίζεται ως αμέλεια, καταλαβαίνετε ότι το να πληρώσουν 4.000 ευρώ παραπάνω από τα 1.000 ευρώ, όταν κρίνονται εκατοντάδες χιλιάδες ευρώ ή εκατομμύρια ευρώ, δεν είναι αυτό που θα αναχαιτίσει μια τέτοια εν πάση περιπτώσει ύποπτη συμπεριφορά. Σας ευχαριστώ.
Άφησα άνεση χρόνου στην κυρία Υπουργό, διότι ανέλυε ένα - ένα τα άρθρα. Έτσι πλέον διευκολύνεστε και οι εισηγητές και οι ειδικοί αγορητές και οι ομιλητές αύριο, αφού έχετε ακούσει την τοποθέτηση της Υπουργού, και ορθώς ενοποιήσαμε και τη διαδικασία.
Κύριε Πρόεδρε, θα ήθελα τον λόγο επί της διαδικασίας.
Πριν ανέλθει εις το Βήμα η κ. Παπαναστασίου, έχει ζητήσει τον λόγο για ένα λεπτό ο κ. Μητσοτάκης. Σε τι συνίσταται η παρέμβαση, κύριε Μητσοτάκη;
Κύριε Πρόεδρε, μόλις ενημερώθηκα ότι το κανάλι της Βουλής, αντί να αναμεταδίδει ζωντανά τη συνεδρίαση της Ολομέλειας, επέλεξε να αναμεταδίδει τη συνεδρίαση της Επιτροπής για τον Λογιστικό Έλεγχο του Χρέους. Αυτό είναι επιεικώς απαράδεκτο. Έχουμε καταγγείλει πολλές φορές το γεγονός ότι το κανάλι της Βουλής λειτουργεί ως προσωπικό εργαλείο προβολής των δραστηριοτήτων της κυρίας Προέδρου. Θα ήθελα, λοιπόν, παρακαλώ να παρέμβετε άμεσα, ώστε να αποκατασταθεί η τάξη, το κανάλι της Βουλής να αναμεταδίδει μία συνεδρίαση η οποία είναι κατεπείγουσα και όχι να επιλέγει να αναμεταδίδει μία επιτροπή, η οποία συστάθηκε με προσωπική απόφαση της κυρίας Προέδρου, χωρίς απόφαση της Ολομέλειας και χωρίς τη συμμετοχή των κομμάτων. Αυτό το οποίο συμβαίνει για άλλη μία φορά, είναι απαράδεκτο. Παρακαλώ άμεσα, τώρα, να μη συνεχιστεί η συνεδρίαση, κύριε Πρόεδρε, μέχρι να διασταυρωθεί ότι το κανάλι της Βουλής αναμεταδίδει αυτήν τη συνεδρίαση και όχι τη συνεδρίαση της επιτροπής.
Κύριε Πρόεδρε, θα ήθελα, παρακαλώ, τον λόγο.
Μπορεί να την μεταδίδει η ΕΡΤ, κύριε Πρόεδρε!
Κύριε Πρόεδρε, θα ήθελα τον λόγο, παρακαλώ.
Κύριε Μητσοτάκη, εάν ήμουν στη θέση σας, θα τοποθετούμουν ευθαρσώς για το θέμα που θίξατε και ενδεχομένως να καταλαβαίνετε και ποια θα ήταν η τοποθέτησή μου. Ως Προεδρεύων, δεν μου επιτρέπεται να πάρω θέση και δεν μου επιτρέπεται να διακόψω τη συνεδρίαση. Μου επιτρέπεται όμως - και θα το κάνω - να φροντίσω να ενημερωθεί άμεσα η Πρόεδρος, υπό την εποπτεία της οποίας…
Κύριε Πρόεδρε, σας παρακαλώ τον λόγο.
Κύριε Γρηγοράκο, μισό λεπτό. Είστε παλιός κοινοβουλευτικός. Περιμένετε να τελειώσω. Σας είδα. Αμέσως, λοιπόν, μπορώ να ενημερώσω για το θέμα το οποίο θίξατε. Εμμέσως, σας είπα και την άποψή μου. Κύριε Γρηγοράκο, υποθέτω ότι ζητάτε τον λόγο για το ίδιο θέμα. Έχετε τον λόγο για ένα λεπτό.
Κύριε Πρόεδρε, θα ήθελα κι εγώ τον λόγο.
Ευχαριστώ πολύ, κύριε Πρόεδρε. Κύριε Πρόεδρε, έχετε λάβει την επιστολή μου, την οποία κοινοποίησα και στους Αντιπροέδρους, σε σχέση με τη συμπεριφορά της Προέδρου της Βουλής απέναντι στους Βουλευτές και εν γένει στη λειτουργία του Κοινοβουλίου. Νομίζω ότι είναι υπ' όψιν σας. Σας την έχω κοινοποιήσει.
Προσωπικά δεν την έχω λάβει.
Σας την έχω στείλει και προσωπικά. Θα ήθελα, λοιπόν, να ενημερωθείτε γι' αυτό. Κύριε Πρόεδρε, ως κοινοβουλευτικός πάρα πολλά χρόνια, είναι η πρώτη φορά - και με λύπη μου μιλάω - που σε αυτήν την Αίθουσα βλέπω ότι αυτό το Σώμα και ιδιαίτερα οι Βουλευτές, αντιμετωπίζονται από την Πρόεδρο της Βουλής με μία ανάρμοστη συμπεριφορά. Κι εδώ, σταματάω. Δυστυχώς, το Κοινοβούλιο μετά από τόσα χρόνια… [[Θόρυβος από την πτέρυγα του ΣΥΡΙΖΑ]] Σας παρακαλώ!
Κύριοι συνάδελφοι, στο βαθμό που μου επιτρέπεται να απαντήσω, θα απαντήσω. Σας παρακαλώ, ηρεμία.
Δυστυχώς, το Κοινοβούλιο μετά από τόσα χρόνια έχει καταντήσει προσωπική υπόθεση της Προέδρου. Παραδείγματος χάριν, δεν λαμβάνει υπ' όψιν της τη Διάσκεψη των Προέδρων. Δεν τη συγκαλεί βάσει του Κανονισμού της Βουλής και του Συντάγματος. Παραβιάζει κατάφορα τον Κανονισμό της Βουλής και το Σύνταγμα. Νομίζει ότι η Βουλή…
Κύριε Γρηγοράκο, θα μου επιτρέψετε να σας πω, ως παλιός κοινοβουλευτικός, ότι ο κ. Μητσοτάκης έβαλε ένα άλλο θέμα. Εσείς μιλάτε τώρα γενικά για την Πρόεδρο, η οποία απουσιάζει και διακόπτετε τη διαδικασία.
Αφήστε με να ολοκληρώσω. Δεν είναι η πρώτη φορά, λοιπόν, που η κυρία Πρόεδρος…
Σας παρακαλώ, μη με φέρνετε σε δύσκολη θέση. Ξέρετε ότι είστε εκτός τώρα.
Κύριε Πρόεδρε, αφήστε με να τελειώσω. Για άλλη μία φορά δείχνει τη συμπεριφορά της, όταν χρησιμοποιεί το κανάλι της Βουλής για άλλο σκοπό απ' ό,τι το κανάλι της Βουλής έχει φτιαχτεί. Το Σώμα, λοιπόν, κύριε Πρόεδρε, είναι αρμόδιο να αποφασίσει για αυτά. Και δεν είναι μόνο θέμα της Προέδρου το πως χρησιμοποιείται το κανάλι της Βουλής.
Και η Διάσκεψη των Προέδρων, στην οποία μετέχετε κι εσείς κι εγώ κι άλλοι.
Κύριε Πρόεδρε, θα ήθελα τον λόγο.
Κυρία Γεροβασίλη, αφήστε να προχωρήσουμε τώρα.
Κύριε Πρόεδρε, συγγνώμη, είχα ζητήσει τον λόγο πριν τον κ. Γρηγοράκο.
Εντάξει, τώρα, αντιλαμβάνεστε ότι αυτό που γίνεται είναι εις βάρος των αυριανών ομιλητών όλη αυτή η διαδικασία. Για ισονομία…
Σηκώνω το χέρι μου τόση ώρα.
Κυρία Γεροβασίλη, έχει ως οριστεί Κοινοβουλευτικός Εκπρόσωπος ο κ. Φίλης. Θα μιλήσετε ή εσείς ή ο κ. Φίλης.
Εγώ θα μιλήσω.
Ωραία. Έχετε τον λόγο για ένα λεπτό. Κυρία Λυμπεράκη, θα σας δώσω τον λόγο αμέσως μετά.
Με δεδομένο ότι ο κ. Μητσοτάκης δεν πήρε τον λόγο ούτε επί προσωπικού ούτε επί της διαδικασίας της συζήτησης, είναι ένα άλλο θέμα…
Δεν είναι αυτό διαδικαστικό; Εάν δεν είναι αυτό διαδικασία τι είναι;
Σας παρακαλώ, μη διακόπτετε.
Όπως δεν διέκοψε η κ. Γεροβασίλη κανέναν, να τη σεβαστούμε παρακαλώ, για να λήξει το θέμα και με την παρέμβαση της κ. Λυμπεράκη.
Και δόθηκε ο λόγος και στον κ. Γρηγοράκο, προκειμένου να γίνει προσωπική επίθεση για άλλη μία φορά στην κυρία Προέδρο. Αυτά είναι καινούρια ήθη.
Τι είναι αυτά που λέτε;
Το ζήτημα το τηλεοπτικό θα μπορούσε να συζητηθεί. Όμως, αυτό έγινε μόνο και μόνο για να γίνει επίθεση για άλλη μία φορά στην Πρόεδρο, η οποία, προφανώς, με πολλά από τα οποία ανακινεί, ενοχλεί.
Εντάξει. Κυρία Λυμπεράκη, έχετε κι εσείς τον λόγο για ένα λεπτό.
Κύριε Πρόεδρε, κύριοι συνάδελφοι, ήθελα να πω το αυτονόητο. Σήμερα στην Ολομέλεια της Βουλής συζητάμε ένα κατεπείγον νομοσχέδιο για φορολογικές διευθετήσεις, επείγοντος χαρακτήρα…
Κατεπείγοντος.
Επίσης, το κουβεντιάζουμε σε μία στιγμή που η χώρα μας, κυριολεκτικά, είναι σε απόσταση αναπνοής από μία πρόσκρουση σε ένα παγόβουνο. Αυτήν τη στιγμή είναι εντελώς ανεξήγητο ότι η διαφάνεια και η ενημέρωση, προτάσσει το να δείχνει το κανάλι της Βουλής την επιτροπή για το χρέος. Νομίζω ότι είναι λογικό να ζητήσουμε να γίνει μία μικρή διακοπή δέκα λεπτών, για να δούμε ακριβώς που βρίσκεται το θέμα και πως μπορεί να διευθετηθεί με τον καλύτερο δυνατό τρόπο και να επανέλθουμε στη συζήτηση μας με πλήρη συναίσθηση της σημασίας των στιγμών.
Βεβαίως.
Κυρία Λυμπεράκη, διακοπή το Προεδρείο δεν δέχεται. Μη με βάλετε στη διαδικασία να το βάλω σε ψηφοφορία. Βλέποντας από πάνω, προβλέπω και το αποτέλεσμα. Ας προχωρήσουμε, σας παρακαλώ. Αυτό είναι ένα θέμα, όμως, που μπορούν οι εκπρόσωποι οι δικοί σας να το βάλουν στην επόμενη Διάσκεψη των Προέδρων. Σε ό,τι με αφορά, τουλάχιστον ως εκπρόσωπος εκεί, θα το θέσω. Κυρία Παπανάτσιου, σας παρακαλώ ελάτε στο Βήμα. Έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, το παρόν φορολογικό νομοσχέδιο, «Τροποποίηση διατάξεων Κώδικα Φορολογίας Εισοδήματος και άλλες διατάξεις», ρυθμίζει ζητήματα φορολόγησης περιστασιακά απασχολούμενων με πολύ χαμηλά ετήσια εισοδήματα, αγροτών, κατοίκων εξωτερικού και ομογενών, ώστε να αποφευχθεί η υπερβολική φορολογική επιβάρυνση που επέφερε ο νέος Κώδικας Φορολογίας Εισοδήματος, ο οποίος ψηφίστηκε το 2013 και θα εφαρμοστεί για πρώτη φορά φέτος για τα εισοδήματα του 2014. Αυτό, λοιπόν, το νομοσχέδιο είναι ακόμη μία απόδειξη ότι για τη νέα Κυβέρνηση οι άνθρωποι είναι πάνω από τα νούμερα. Με γνώμονα τη συνεχιζόμενη διόρθωση των αδικιών προηγουμένων χρόνων και νόμων αλλά και με βαθιά πίστη σε ένα άλλο είδος ανάπτυξης και δημιουργίας θέσεων εργασίας, συνεχίζουμε. Το νομοσχέδιο, έρχεται για να διορθώσει μεταξύ άλλων και φορολογικές αδικίες. Έτσι, προβλέπεται η κατάργηση των τεκμηρίων διαβίωσης κατοίκων εξωτερικού, με στόχο να αντιμετωπιστεί η εκροή κεφαλαίων από τη χώρα μας που ανήκουν σε Έλληνες ομογενείς. Για τους εν λόγω φορολογούμενους, η υποχρέωση να αναγράφουν στη δήλωση φορολογίας εισοδήματος όλα τα εισοδήματα πηγής Ελλάδας, ανεξαρτήτως ποσού, δεν ενεργοποιεί πλέον τα τεκμήρια διαβίωσης. Έτσι, στην περίπτωση που ένας φορολογικός κάτοικος εξωτερικού αποκτά εισόδημα από τόκους καταθέσεων στη χώρα μας ύψους 1 ευρώ, δεν θα επιβάλλεται τόκος στην Ελλάδα βάσει τεκμαρτού εισοδήματος αν έχει - για παράδειγμα - μια δευτερεύουσα κατοικία ή ένα επιβατηγό ΙΧ αυτοκίνητο. Με την προϋπάρχουσα διάταξη όποιος κάτοικου εξωτερικού είχε εισόδημα από τόκους καταθέσεων έστω κι 1 ευρώ, ήταν υποχρεωμένος να καταβάλει φόρο στην Ελλάδα βάσει των τεκμηρίων διαβίωσης. Αυτό, όμως, είχε σαν αποτέλεσμα, οι φορολογικοί κάτοικοι εξωτερικού και ιδίως οι Έλληνες ομογενείς, να αποσύρουν τις καταθέσεις τους από τα ημεδαπά τραπεζικά ιδρύματα με προφανή συνέπεια την απώλεια κεφαλαίων και φόρων επί των τόκων ή να εισάγουν χρήματα για να αντιμετωπίσουν τα κεφάλαια στην Ελλάδα, προκειμένου να καλύψουν τα τεκμήρια διαβίωσης και στη συνέχεια να τα εξάγουν στο κράτος της φορολογικής τους κατοικίας. Τέλος, οι δαπάνες απόκτησης περιουσιακών στοιχείων δεν εφαρμόζονται για φορολογικούς κατοίκους εξωτερικού υπό την προϋπόθεση ότι δεν αποκτούν εισόδημα στην Ελλάδα. Προκρίνουμε την τροποποίηση της φορολόγησης προστιθέμενης διαφοράς τεκμηρίων αλλά και την αλλαγή του τρόπου αντιμετώπισης των περιστασιακά ή ευκαιριακά απασχολουμένων. Το εισόδημα που αποκτούν οι περιστασιακά ή ευκαιριακά απασχολούμενοι - που είναι οι άνεργοι, οι νοικοκυρές, οι φοιτητές - συμμετέχοντας σε προγράμματα εργασιακής εμπειρίας και εφόσον αυτοί δεν είναι επιτηδευματίες, δηλαδή δεν έχουν κάνει έναρξη εργασιών, αντιμετωπίζεται για λόγους φορολογικής δικαιοσύνης σαν εισόδημα από μισθούς, συντάξεις, υπολογιζόμενο του ποσού της μείωσης των 2.100 ευρώ και χωρίς να βεβαιώνεται η προκαταβολή στο επόμενο έτος. Επίσης, στο παρόν νομοσχέδιο, καθιερώνεται ορθολογική και δίκαιη κλιμακωτή φορολόγηση για τους περιστασιακά και ευκαιριακά απασχολούμενους. Αν τα εισοδήματα αυτά υπερβαίνουν τα 6.000 ευρώ, το υπερβάλλον ποσό υπάγεται στην κλίμακα της επιχειρηματικής δραστηριότητας, ενώ το ποσό έως 6.000 ευρώ φορολογείται με την κλίμακα των μισθωτών. Οι διατάξεις του παρόντος άρθρου, εφαρμόζονται και για τους φορολογούμενους που διέκοψαν την επιχειρηματική τους δραστηριότητα και το εισόδημα που απέκτησαν μετά τη διακοπή της. Συμπεριλαμβάνουμε, επίσης, στο νομοσχέδιο τη μη ενεργοποίηση των τεκμηρίων για τα αυτοκίνητα και τα ακίνητα όταν ο φορολογούμενος έχει μόνο μικρά εισοδήματα από τόκους καταθέσεων και ένα αυτοκίνητο ή ακίνητο και το τεκμήριο δεν υπερβαίνει τις 9.500 ευρώ, διορθώνοντας έτσι τις αδικίες των τεκμηρίων και δίνοντας λύση στο πρόβλημα της υπερφορολόγησης χιλιάδων φορολογουμένων με πολύ χαμηλά πραγματικά εισοδήματα από τόκους ή και από ακίνητα. Υπάρχει ειδική ρύθμιση για τους αγρότες, με την οποία δεν υπολογίζεται σαν τεκμαρτό εισόδημα για τους ασκούντες ατομική αγροτική επιχειρηματική δραστηριότητα από την ιδιοχρησιμοποίηση ή δωρεάν παραχώρηση των αγροτικών εκτάσεων προς ανιόντες, κατιόντες, συζύγους, παιδιά, γονείς, αδέρφια. Με την εν λόγω διάταξη, δίνεται μια τεχνική λύση στο πρόβλημα των αγροτών, ώστε να μην αναγκαστούν να προσφύγουν σε συμβολαιογράφο για τον υπολογισμό του «ΑΑ - Γης» με επιπλέον επιβάρυνση. Αποφεύγεται, βέβαια, και σε κάποιες περιπτώσεις η φορολογική επιβάρυνση όσων ασκούν ατομική αγροτική επιχειρηματική δραστηριότητα εξαιτίας του τεκμαρτού εισοδήματος από ιδιοχρησιμοποίηση ή δωρεάν παραχώρηση αγροτικών εκτάσεων. Με τον τρόπο αυτό, γίνεται μια πρώτη προσπάθεια να ελαφρύνουμε τον κατά πολύ επιβαρυμένο οικογενειακό προϋπολογισμό των αγροτών. Δεσμευόμαστε πως θα ακολουθήσουν κι άλλες παρεμβάσεις στην πορεία προς την ανασυγκρότηση της υπαίθρου αλλά και του αγροτικού τομέα συνολικά. Με αίσθημα ευθύνης και ευαισθησίας επιλύεται νομοθετικά το ζήτημα της απαλλαγής από τον φόρο δωρεάς των χρηματικών ποσών και τυχόν έκτακτων οικονομικών βοηθημάτων που καταβάλλονται στις οικογένειες των προσώπων που επλήγησαν από τη ναυτική τραγωδία του πλοίου «NORMAN ATLANTIC». Εμείς, δεν έχουμε σαν στόχο να πετύχουμε στα νούμερα απομυζώντας τους φορολογούμενους. Στόχο έχουμε να τους ελαφρύνουμε, ενώ παράλληλα να δράσουμε προς όφελος της αναπτυξιακής δυναμικής της χώρας. Η χώρα όχι μόνο δεν είναι απομονωμένη αλλά η νέα Κυβέρνηση εργάζεται με πρώτιστη μέριμνα την επανατοποθέτησή της ως ισότιμου και ανταγωνιστικού εταίρου στην Ευρώπη.
Δεν είναι εδώ η Υπουργός.
Κυρία Παπανάτσιου, συγγνώμη για ένα λεπτό. Θα ήθελα να παρακαλέσω τους συνεργάτες της κ. Βαλαβάνη, παρ' ότι είναι από τις εξαιρετικά συνεπείς Υπουργούς, να την ενημερώσουν για λόγους τάξης ει δυνατόν να έλθει μέσα. Την παρακαλώ. Συνεχίστε, κυρία Παπανάτσιου.
Αφού θα διακόψουμε που θα διακόψουμε…
Με αυτό το σκεπτικό, απαλλάσσονται από την καταβολή ΦΠΑ οι ελληνικές εταιρείες, οι οποίες θα συμβάλλουν στην κατασκευή των αγωγών φυσικού αερίου σε ελληνικό έδαφος. Με τον τρόπο αυτόν, σκοπεύουμε να βοηθηθούν οι ελληνικές επιχειρήσεις που κατασκευάζουν αγωγούς φυσικών αερίων, με στόχο αυτές να αντιμετωπιστούν όπως οι ομοειδείς κοινοτικές και να έχουν τη δυνατότητα συμμετοχής με ίσους όρους στους διαγωνισμούς και την προμήθεια αγαθών και υπηρεσιών για την κατασκευή των αγωγών φυσικού αερίου. Οι ελληνικές επιχειρήσεις, έχουν ένα σημαντικό μειονέκτημα συγκριτικά με τις ομοειδείς κοινοτικές εκ του λόγου ότι μια ελληνική επιχείρηση οφείλει να εκδίδει τιμολόγιο με ΦΠΑ για τις πράξεις παράδοσης αγαθών και παροχής υπηρεσιών που διενεργεί στο εσωτερικό της χώρας, ενώ οι αντίστοιχες του εξωτερικού κοινοτικές επιχειρήσεις, που διενεργούν διασυνοριακή παράδοση αγαθών στο εσωτερικό της κοινότητας στα πλαίσια ενδοκοινοτικής συναλλαγής ή υπηρεσιών που φορολογούνται σαν πράξεις λήπτη, μπορούν να εκδίδουν τα αντίστοιχα παραστατικά χωρίς ΦΠΑ, σύμφωνα με τους κανόνες των ενδοκοινοτικών συναλλαγών και λήψεων υπηρεσιών. Έτσι, στην απόφαση της επιχείρησης που κατασκευάζει έναν αγωγό φυσικού αερίου για την επιλογή του προμηθευτή αγαθών και υπηρεσιών, θα συνεκτιμηθεί αρνητικά η ανάγκη εκταμίευσης επιπλέον του αναλογούντος ΦΠΑ. Δίνουμε ιδιαίτερο βάρος σε μία επένδυση που δείχνει ότι η χώρα όχι μόνο δεν εξαρτάται από κανέναν αλλά αποδεικνύει τη σημαντική γεωστρατηγική σημασία της, την οποία, αν κατανοήσουμε, θα έχουμε σημαντικό όφελος. Σημειωτέον, για τη συγκεκριμένη διάταξη δεν υπάρχει κανένα δημοσιονομικό κόστος. Όσον αφορά τη διάταξη για τον επαναπροσδιορισμό των καθαρών κερδών των πρατηριούχων χονδρικής πώλησης καπνοβιομηχανικών προϊόντων, θα αυξηθεί η εισπραξιμότητα του φόρου εισοδήματος από τις εν λόγω επιχειρήσεις. Τα πρατήρια καπνικών, είχαν ανέκαθεν υποχρέωση τήρησης βιβλίων β΄ κατηγορίας και για μια και μόνο χρήση, για το 2003, οι επιχειρήσεις αυτές υποχρεώθηκαν να τηρήσουν βιβλία γ΄ κατηγορίας και να διενεργήσουν πραγματική απογραφή, ενώ στη συνέχεια, από την 1-1-2004 και μετά, επανεντάχθηκαν στα βιβλία β΄ κατηγορίας βάσει των διατάξεων του άρθρου 32, παράγραφος 4 του ν. 3229∕2004. Οι ελεγκτικές αρχές, δεν εφάρμοσαν κατά τον έλεγχο τη διάταξη του άρθρου 31, παράγραφος 1, περίπτωση γ΄ του ν. 2238∕1994 περί πλασματικής απογραφής. Για τον προσδιορισμό του καθαρού εισοδήματος ως απογραφή έναρξης για τη χρήση 2004, ελήφθη η πραγματική απογραφή του 2003, ενώ σαν απογραφή λήξης, η πλασματική του 10% επί των αγορών του 2004. Με τον παραπάνω τρόπο υπολογισμού τα κέρδη που προκύπτουν, είναι πολλαπλάσια των πραγματικών και δηλωθέντων σε όλες τις άλλες χρήσεις. Με την προτεινόμενη διάταξη, αποκαθίσταται η φορολογική ισορροπία και δίνεται η δυνατότητα στις εν λόγω επιχειρήσεις να ενταχθούν στις ρυθμίσεις των εκατό δόσεων. Με το τελευταίο άρθρο του νομοσχεδίου, εξορθολογίζονται οι συνέπειες από τη μη προσκόμιση του πιστοποιητικού ΕΝΦΙΑ. Οι ελλείψεις και τα σφάλματα του πιστοποιητικού αυτού, καθώς και τα επιβαλλόμενα πρόστιμα σε βάρος των συμβολαιογράφων, υποθηκοφυλάκων, καθορίζονται ανάλογα με την αξία του μεταβιβαζόμενου ακινήτου ή δικαιώματος σε αυτό. Για τον λόγο αυτό, κρίνεται αναγκαία και η άρση της ακυρότητας των συμβολαίων που συντάχθηκαν μέχρι την έναρξη ισχύος του παρόντος νόμου, στα οποία έχει μεν επισυναφθεί πιστοποιητικό ΕΝΦΙΑ αλλά έχουν διαπιστωθεί παραλείψεις ή σφάλματα ως προς τα στοιχεία του ακινήτου που αναφέρονται σε αυτό. Με την οικονομία της χώρας κατεστραμμένη από τις μνημονιακές πολιτικές και τα χιλιάδες λουκέτα στην αγορά αλλά και τη μετακύλιση των φορολογικών βαρών στους χαμηλόμισθους και τους συνταξιούχους, τους ανέργους και τον κόσμο της εργασίας συνολικά, αντιλαμβανόμαστε ότι πρέπει να αρχίσει η αντιστροφή αυτής της κατάστασης. Πρέπει να ελαφρύνουμε την ελληνική οικογένεια, τον αγρότη, τον άνεργο, τον εργαζόμενο αλλά με παράλληλη προσπάθεια κινητοποίησης της οικονομίας, της βιομηχανίας, της παραγωγής προς μια νέα αναπτυξιακή λογική, μια λογική αντίθετη προς αυτήν που ακολουθήθηκε τα προηγούμενα χρόνια, τα αποτελέσματα της οποίας τα βλέπουμε σήμερα. Δεν χρειάζεται καμμία αναφορά παραπάνω. Αυτός είναι ο στόχος μας. Ευχαριστώ πολύ.
Και εγώ σας ευχαριστώ, κυρία Παπανάτσιου, γιατί κερδίσαμε και χρόνο. Παρακαλώ τον κ. Απόστολο Βεσυρόπουλο, εισηγητή της Νέας Δημοκρατίας, να έρθει στο Βήμα.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του νομοσχεδίου, συμπίπτει με τη βαριά σκιά που εξακολουθεί να ρίχνει στη χώρα η παράταση της αβεβαιότητας για την κάλυψη των χρηματοδοτικών αναγκών της και την παραμονή της στην Ευρωζώνη. Η Κυβέρνηση, ακόμα και αυτήν τη στιγμή, αποφεύγει να ενημερώσει για την πορεία και τα δεδομένα της διαπραγμάτευσης τους πολιτικούς Αρχηγούς, γιατί φυσικά δεν συνιστά ενημέρωση η συζήτηση που έγινε στη Βουλή πριν από δέκα ημέρες. Φαίνεται ότι το κύριο μέλημά σας, είναι η επικοινωνιακή προετοιμασία των επώδυνων μέτρων, που θα συνοδεύουν ένα νέο πλαίσιο συμφωνίας με τους εταίρους μας, ένα πλαίσιο, που ενδέχεται να είναι χρονικά ημιτελές και να ολοκληρωθεί με ένα νέο μνημόνιο, γιατί οι χρηματοδοτικές ανάγκες της χώρας, μετά την επιστροφή στην ύφεση, στην αβεβαιότητα και στα ελλείμματα είναι αυξημένες. Πιθανότατα επιχειρείται και μια ζύμωση στο εσωτερικό της κυβερνητικής πλειοψηφίας, για να πειστούν όσοι ακόμα βρίσκονται στη σφαίρα των ψευδαισθήσεων, ψευδαισθήσεις οι οποίες έχουν καταρρεύσει μία προς μία. Δεν επαρκεί ο χρόνος για να αναλύσει κάποιος τις ανακολουθίες σας από την αρχή της διαπραγμάτευσης. Εάν κυριάρχησε κάτι αυτούς τους πέντε μήνες, ήταν η ανετοιμότητα, μαζί με τις ιδεοληψίες και τους αυτοσχεδιασμούς. Έχετε αναγκαστικά εισέλθει σε μια συζήτηση για φορολογικά μέτρα, που θα επιφέρουν καίριο πλήγμα στην πραγματική οικονομία και ιδιαίτερα στους τομείς εκείνους που έδειξαν αξιοσημείωτες αντοχές και αναπτυξιακές προοπτικές. Και όλα αυτά, γιατί αρνείστε να αγγίξετε το βαθύ κράτος. Κυρίες και κύριοι συνάδελφοι, η ανετοιμότητα και οι αυτοσχεδιασμοί, είναι τα στοιχεία που χαρακτηρίζουν αυτή την Κυβέρνηση, μαζί με την ανακολουθία. Εάν ανατρέξει κανείς στο τι λέγατε για νομοσχέδια, που ήρθαν τα προηγούμενα χρόνια με τη διαδικασία του κατεπείγοντος, είναι βέβαιο ότι θα περιέλθετε σε ιδιαίτερα δυσχερή θέση. Δεν περιποιούν τιμή ο τρόπος αλλά και οι διαδικασίες με τις οποίες ήρθε στη Βουλή το νομοσχέδιο που συζητάμε σήμερα. Θα ήθελα να κάνω δύο παρατηρήσεις, κυρία Υπουργέ. Θα σταθώ σε δύο σημεία επί του νομοσχεδίου: Στην ειδική έκθεση του άρθρου 75, παράγραφος 3 του Συντάγματος, που υπογράφετε εσείς και ο κ. Βαρουφάκης, ο Υπουργός Οικονομικών, λέει: «Οι ανωτέρω μειώσεις θα αναπληρωθούν από άλλες πηγές εσόδων του κρατικού προϋπολογισμού». Ποιες είναι οι μειώσεις και ποιες οι πηγές αναπλήρωσής τους; Και κάτι ακόμα σχετικά με την έκθεση αξιολόγησης συνεπειών των ρυθμίσεων. Η έκθεση είναι κενή, δεν έχει τίποτα. Αυτό γιατί συμβαίνει; Όταν το αντικείμενο αυτού του νομοσχεδίου, αφορά ζητήματα τα οποία ήταν εκ των προτέρων γνωστά. Είχε διακριβωθεί η ανάγκη διορθωτικών παρεμβάσεων για την αντιμετώπιση στρεβλώσεων. Είναι ζητήματα, τα οποία θα μπορούσαν να είχαν αντιμετωπιστεί από τον προηγούμενο Μάρτιο ή ακόμα και με την πράξη νομοθετικού περιεχομένου για την Ελληνική Βιομηχανία Ζάχαρης ή τέλος πάντων μέσα από ένα άλλο νομοσχέδιο. Πρόκειται για ζητήματα που σχετίζονται με την εφαρμογή του Κώδικα Φορολογίας Εισοδήματος, που εφαρμόζεται για πρώτη φορά για τα εισοδήματα του 2014 και για τα οποία είχε επισημανθεί εγκαίρως η ανάγκη διορθωτικών παρεμβάσεων, πριν ανοίξει το σύστημα για την υποβολή των φορολογικών δηλώσεων. Και έρχεστε να το κάνετε τώρα, τη στιγμή που σε δεκαπέντε ημέρες τελειώνει η διαδικασία υποβολής των φορολογικών δηλώσεων. Προκαλεί εντύπωση αυτό το γεγονός, με δεδομένο ότι δεν πρόκειται για ρυθμίσεις που αποτελούν πεδίο αντιπαράθεσης. Αντίθετα, είναι ρυθμίσεις που αποτελούν πεδίο συναίνεσης και συμφωνίας όλων. Είναι κάτι που εκφράστηκε κατά τη διάρκεια της συζήτησης του νομοσχεδίου στην Επιτροπή Οικονομικών Υποθέσεων. Είναι σαφές ότι η δυσλειτουργία της Κυβέρνησης, επηρεάζει και την αποτελεσματικότητα της φορολογικής διοίκησης. Ένα χαρακτηριστικό παράδειγμα, είναι η έκδοση της εγκυκλίου 1113 πριν από λίγες ημέρες από τη Γενική Γραμματεία Δημοσίων Εσόδων, με την οποία ρυθμίζονται ζητήματα για τις εκπιπτόμενες και μη δαπάνες. Η εγκύκλιος αυτή, ήρθε κατόπιν εορτής, αφού όλοι γνωρίζουν ότι πολλές επιχειρήσεις είχαν ήδη κλείσει ισολογισμούς. Είναι γνωστό ότι δεν λαμβάνετε υπ' όψιν σας όσα επισημαίνουμε, δεν ακούτε προτάσεις που διατυπώνουμε, δεν θέλετε τον διάλογο και τη συνεργασία. Είναι, όμως, δυνατόν να μην ακούτε τις ενώσεις των λογιστών και των φοροτεχνικών που επισημαίνουν αυτές τις ανακολουθίες; Είναι δυνατόν στην πολιτική ηγεσία του Υπουργείου Οικονομικών, να μη γνωρίζουν κάποιοι ότι οι εκπιπτόμενες και μη δαπάνες αφορούν όλες τις επιχειρήσεις, ανεξαρτήτως της κατηγορίας των βιβλίων που τηρούν; Μέσα από αυτήν την εγκύκλιο, ουσιαστικά υποβάλλετε σε ταλαιπωρία χιλιάδες επιχειρήσεις που είναι υποχρεωμένες πλέον να προχωρήσουν σε τροποποίηση των ισολογισμών τους και μάλιστα ισολογισμών που είχαν αναρτηθεί και γνωστοποιηθεί στο Γενικό Εμπορικό Μητρώο. Θα ήθελα να αναφέρω ως παράδειγμα, την έκτακτη εισφορά των επιχειρήσεων που δραστηριοποιούνται στον χώρο των φωτοβολταϊκών. Ενώ μέχρι σήμερα εξέπιπτε ισόποσα μέσα σε μια πενταετία, ειδικά για το 2014 προβλέπεται έκπτωση 100%. Ένα ακόμη παράδειγμα σχετίζεται με τα τέλη κυκλοφορίας των αυτοκινήτων, τα οποία, ενώ πληρώθηκαν το 2014, θα θεωρηθούν εκπιπτόμενη δαπάνη το 2015. Το ερώτημα είναι αν αντιλαμβάνεστε τι αναστάτωση δημιουργείτε σε πολίτες, επιχειρήσεις και λογιστές, τι αναστάτωση δημιουργείτε σε κάποιους ομίλους εταιρειών που συντάσσουν ενοποιημένο ισολογισμό. Ενώ υπήρχε ο χρόνος για να ρυθμιστούν νομοθετικά κάποια ζητήματα, ενώ θα μπορούσαν να είχαν εκδοθεί σαφείς και συγκεκριμένες οδηγίες και εγκύκλιοι εγκαίρως, έρχεστε όχι στο παρά πέντε αλλά και στο και πέντε να νομοθετήσετε. Κυρίες και κύριοι συνάδελφοι, τη συμφωνία μας σχετικά με το περιεχόμενο του νομοσχεδίου, οφείλετε να την εκλάβετε ως ανάγκη δημιουργίας ενός νέου πλαισίου ανοιχτού διαλόγου και συνεργασίας για τα φορολογικά ζητήματα. Η μεγάλη εικόνα που οφείλουμε όλοι να βλέπουμε είναι πολύ συγκεκριμένη. Τα δημοσιονομικά ζητήματα είναι υπαρκτά και πιεστικά. Η ανάγκη διορθωτικών παρεμβάσεων για τον διαρκή εξορθολογισμό του φορολογικού συστήματος είναι, επίσης, δεδομένη. Δείτε τι συμβαίνει με τα επτά αυτά άρθρα του νομοσχεδίου, που κατά βάση αφορούν το ρυθμιστικό πλαίσιο για τα τεκμήρια διαβίωσης και τη σύνδεσή τους με τη φορολογία. Ένας κοινός στόχος πρέπει να είναι η σταδιακή κατάργηση των τεκμηρίων και η διαμόρφωση ενός πλαισίου κανόνων, σύμφωνα με το οποίο οι πολίτες θα φορολογούνται με κριτήριο τα πραγματικά τους εισοδήματα και με τη συνακόλουθη έκπτωση των πραγματικών τους δαπανών. Όπως επισήμανα στην επιτροπή, εμείς ως Κυβέρνηση είχαμε ξεκινήσει αυτήν την προσπάθεια και ο σχεδιασμός ήταν εντός του έτους να αρχίσει η κατάργηση των τεκμηρίων. Ιδού, λοιπόν, ένα νέο κοινό πεδίο διαμόρφωσης προτάσεων! Σε ό,τι αφορά τις ρυθμίσεις του νομοσχεδίου, ήμουν όπως πιστεύω ξεκάθαρος. Θα αναφερθώ σε αυτές, ξεκινώντας από τα τεκμήρια διαβίωσης των κατοίκων του εξωτερικού και ειδικά για τα προβλήματα που δημιουργούσε το άρθρο 33 του ν. 4172. Σύμφωνα με αυτό, οι κάτοικοι εξωτερικού ήταν υποχρεωμένοι να φορολογούνται με βάση τις τεκμαρτές δαπάνες σε περίπτωση που είχαν ένα σπίτι, ένα αυτοκίνητο και παράλληλα διατηρούσαν έναν τραπεζικό λογαριασμό στην Ελλάδα. Με αυτόν, όμως, τον τρόπο, πέρα από την άδικη και υπέρμετρη φορολογική επιβάρυνση, πέρναγε και ένα αρνητικό μήνυμα προς όλους αυτούς τους ανθρώπους. Η συγκεκριμένη ρύθμιση που τους απαλλάσσει είναι προς τη σωστή κατεύθυνση. Την είχαμε επισημάνει και εμείς. Είναι, όπως τόνισα, και ένα ηθικό κίνητρο για όλους αυτούς τους ανθρώπους, που σε διαφορετική περίπτωση θα μετέφεραν τα χρήματά τους στο εξωτερικό και θα έκλειναν τον τραπεζικό λογαριασμό στην Ελλάδα. Θα ήθελα να αναφερθώ και στη ρύθμιση για τον τρόπο φορολόγησης της προστιθέμενης διαφοράς τεκμηρίων φορολογουμένων που έχουν εισόδημα μόνο από κεφάλαια ή και υπεραξία κεφαλαίου. Αναφερόμαστε στις περιπτώσεις εσόδων από τόκους, μερίσματα, ενοίκια και μετοχές. Εφόσον το εισόδημα αυτό δεν υπερβαίνει το ποσό των 9.500 ευρώ, οι φορολογούμενοι φορολογούνται με την κλίμακα μισθωτών και συνταξιούχων και όχι με φορολογικό συντελεστή 26% που θα συμπαρέσυρε και προκαταβολή φόρου για το επόμενο έτος. Είναι σωστή ρύθμιση, αλλά ημιτελής, αφού αποκλείονται από αυτήν τα εισοδήματα από κέρδη, συμμετοχή σε προσωπικές εταιρείες οι οποίες τηρούν απλογραφικά βιβλία. Τα κέρδη αυτά, όπως γνωρίζετε, δεν θεωρούνται εισόδημα από κεφάλαιο και καταχωρούνται σε διαφορετικό κωδικό στη φορολογική δήλωση, δηλαδή καταχωρούνται στα λοιπά πληροφοριακά στοιχεία, στους κωδικούς 431 και 432 της φορολογικής δήλωσης. Η πολιτεία οφείλει να είναι δίκαιη και η φορολόγηση με συντελεστή 26% συν την προκαταβολή του φόρου για κάποιον που έχει τόσο μικρά εισοδήματα από συμμετοχή σε προσωπική εταιρεία που τηρεί απλογραφικά βιβλία δεν αποτελεί πράξη δικαιοσύνης. Είναι άνιση αντιμετώπιση σε σχέση και σύγκριση με άλλες περιπτώσεις. Μπορούμε να το αντιμετωπίσουμε ακόμα και τώρα, κυρία Υπουργέ. Αυτονόητη είναι και η συμφωνία μας σε ό,τι αφορά τη διάταξη για τους περιστασιακά ή ευκαιριακά απασχολούμενους με εισόδημα έως 6.000 ευρώ και τεκμαρτό εισόδημα έως 9.500 ευρώ, που δεν έχουν κάνει έναρξη εργασιών. Είναι αυτονόητο ότι δεν πρέπει να αντιμετωπίζονται φορολογικά ως ελεύθεροι επαγγελματίες, αλλά με τους συντελεστές που ισχύουν για μισθωτούς και συνταξιούχους. Στην ουσία είναι άνθρωποι που αγωνίζονται για να επιβιώσουν, άνθρωποι με περιστασιακά εισοδήματα. Σε κάποιες μάλιστα περιπτώσεις τα εισοδήματα αυτά προέρχονται από τη συμμετοχή τους σε προγράμματα ή επιδοτούμενα σεμινάρια εργασιακής εμπειρίας ή επιμόρφωσης. Εδώ θα μπορούσε να θεσπιστεί και το αφορολόγητο. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΛΕΞΙΟΣ ΜΗΤΡΟΠΟΥΛΟΣ]] Σε ό,τι αφορά τη διάταξη για την κατάργηση του τεκμαρτού εισοδήματος για όσους ασκούν ατομική αγροτική επιχειρηματική δραστηριότητα από ιδιοχρησιμοποίηση ή δωρεάν παραχώρηση αγροτικών εκτάσεων από συγγενικά τους πρόσωπα αυτή είναι μια αυτονόητη ρύθμιση. Ουσιαστικά δεν υπήρχε φορολογικό αποτέλεσμα πέρα από τον αυταπόδεικτο ανορθολογικό χαρακτήρα της αρχικής διάταξης. Γιατί; Γιατί πολύ απλά το φορολογητέο ποσό που προέκυπτε από την ιδιοχρησιμοποίηση αγροτικών εκτάσεων ήταν ταυτόχρονα και εκπιπτόμενη δαπάνη, σύμφωνα με το άρθρο 23 παράγραφος η΄ του ν. 4172/2013. Προς την σωστή κατεύθυνση είναι και οι ρυθμίσεις για την τροποποίηση του κώδικα ΦΠΑ, με τις οποίες πλέον οι ελληνικές επιχειρήσεις θα έχουν τη δυνατότητα να συμμετέχουν σε διαγωνισμούς για την προμήθεια αγαθών και υπηρεσιών για την κατασκευή αγωγών φυσικού αερίου, ενώ παράλληλα θεσμοθετείται η απαλλαγή των ελληνικών επιχειρήσεων από τον ειδικό φόρο κατανάλωσης φυσικού αερίου που χρησιμοποιείται ως πρώτη ύλη στη βιομηχανία. Σε ό,τι αφορά το δεύτερο σκέλος οφείλει να κατοχυρώσει την ισχύ της συγκεκριμένης διάταξης για όλες τις επιχειρήσεις και όχι μόνο για ορισμένες από αυτές. Είναι δεδομένο ότι απαιτείται επικαιροποίηση και εναρμόνιση θεσμικού πλαισίου, σύμφωνα με όσα ισχύουν διεθνώς και ιδιαίτερα στις χώρες της Ευρωπαϊκής Ένωσης, με κύριο σκοπό την ενίσχυση της ανταγωνιστικότητας των ελληνικών επιχειρήσεων. Δεν υπάρχει επίσης καμμία αντίθετη άποψη ή διαφωνία για τη ρύθμιση που απαλλάσσει από το φόρο δωρεάς των οικονομικών βοηθημάτων που δόθηκαν ή πρόκειται να δοθούν στις οικογένειες και στα συγγενικά πρόσωπα των θυμάτων της καταστροφικής πυρκαγιάς στο πλοίο «NORMAN ATLANTIC». Σε ορθή βάση κινείται και ο εξορθολογισμός και ο απόλυτος προσδιορισμός των καθαρών εισοδημάτων και του φόρου για τα πρατήρια καπνοβιομηχανικών προϊόντων, μια ρύθμιση που επιλύει οριστικά μια εκκρεμότητα του 2004. Θετική κρίνουμε και τη ρύθμιση που αίρει τις συνέπειες ακυρότητας συμβολαίων λόγω ελλείψεων ή λανθασμένων στοιχείων στο πιστοποιητικό του ΕΝΦΙΑ. Είναι δεδομένο ότι χρειάζεται εξορθολογισμός στο πλαίσιο, ενώ η άρση της ακυρότητας αποτελεί και μια διέξοδο για την αγορά ακινήτων, ένα κλάδο που δοκιμάζεται έντονα και βρίσκεται σε ύφεση. Κυρίες και κύριοι συνάδελφοι, το Υπουργείο Οικονομικών και γενικά η Κυβέρνηση προσποιείται ότι έλυσε το πρόβλημα της φορολόγησης των αγροτικών ενισχύσεων. Αν καταφέρατε κάτι, ήταν δυο πράγματα. Πρώτον, να παραπλανήσετε τους αγρότες δίνοντας υποσχέσεις και δεσμεύσεις που δεν τηρήσατε. Δεύτερον, να ανοίξετε μια μεγάλη κερκόπορτα που οδηγεί στη φορολόγηση των αγροτικών ενισχύσεων. Είχατε την ευκαιρία να δώσετε μια απλή, μόνιμη και οριστική λύση. Δεν το πράξατε, γιατί η δημιουργία νέων ελλειμμάτων λόγω της αβεβαιότητας των τελευταίων πέντε μηνών, σας κάνει να αναζητάτε έσοδα από παντού. Είναι λάθος να επικαλείστε συνέχεια το ν. 4172/2013 για να δικαιολογήσετε τη φορολόγηση των αγροτικών ενισχύσεων. Σας το έχω πει και άλλες φορές. Το άρθρο 21 είναι ξεκάθαρο σε ό,τι αφορά τον προσδιορισμό των εσόδων από αγροτική επιχειρηματική δραστηριότητα. Έσοδα είναι αυτά που προέρχονται αποκλειστικά από την παραγωγή αγροτικών προϊόντων. Οι αγροτικές ενισχύσεις και αποζημιώσεις δεν αποτελούν εισόδημα. Οι ενισχύσεις δίνονται προκειμένου να καταστεί βιώσιμη μια καλλιέργεια και αποτελούν εξισορρόπηση των δυσμενών συνθηκών και δεδομένων. Δεν είναι εισόδημα. Εσείς προχωράτε στην οριζόντια φορολόγηση των αγροτικών ενισχύσεων. Το πλαφόν που θέτετε δεν έχει καμμία σχέση με την πραγματικότητα. Φορολογείτε υπέρμετρα μια τετραμελή αγροτική οικογένεια με συνολικό εισόδημα που δεν υπερβαίνει τις 20.000 ευρώ, που δουλεύουν όλοι στις καλλιέργειες, μόνο και μόνο επειδή τυγχάνει να έχουν πάρει ενισχύσεις πάνω από 12.000 ευρώ. Και πιστεύετε ότι με αυτόν τον τρόπο φορολογείτε μόνο το 5% των αγροτών. Κάνετε λάθος. Και αυτό γιατί πολύ απλά δεν μιλάμε μόνο για τις άμεσες ενισχύσεις που δίνονται στους αγρότες, αλλά για το σύνολο των αγροτικών ενισχύσεων που λαμβάνει ένας αγρότης κατά την άσκηση της αγροτικής επιχειρηματικής του δραστηριότητας. Έστω και τώρα σας καλώ να αποκαταστήσουμε αυτήν τη στρέβλωση, ένα ζήτημα για το οποίο πιστεύω ότι υπάρχει ευρύτατη συμφωνία και συναίνεση. Κυρίες και κύριοι συνάδελφοι, σε αυτές τις κρίσιμες στιγμές για τη χώρα δεν νοούνται επικοινωνιακού χαρακτήρα σχεδιασμοί. Δεν μπορεί το κομματικό συμφέρον να υπερισχύει του εθνικού. Η Κυβέρνηση οφείλει να συμπεριφερθεί υπεύθυνα, να μη θέσει σε αμφισβήτηση τις στρατηγικές συμμαχίες και τον προσανατολισμό της χώρας σε έναν κόσμο με ασύμμετρες απειλές. Είναι δεδομένο ότι οι έξι - επτά μήνες που χάθηκαν, μαζί με τις εκλογές, έφεραν ξανά τη χώρα πίσω στα ελλείμματα και την ύφεση. Χρειάστηκε η Κυβέρνηση πέντε μήνες για να διαπιστώσει την αλήθεια και την πραγματικότητα. Σε αυτήν τη συγκυρία και εδώ που οδηγήσατε τα πράγματα, η καλύτερη συμφωνία είναι δεδομένο ότι θα είναι ιδιαίτερα επώδυνη. Εδώ πλέον δεν υπάρχουν ιδεοληψίες και κομματικές σκοπιμότητες. Υπάρχει μόνο η ευθύνη απέναντι στη χώρα και τις επόμενες γενιές. Σας ευχαριστώ.
Ευχαριστούμε, κύριε Βεσυρόπουλε.
Κύριε Πρόεδρε, μισό λεπτό παρακαλώ.
Ορίστε, κύριε Μητσοτάκη.
Κύριε Πρόεδρε, πριν από μισή ώρα επεσήμανα το γεγονός ότι δεν αναμεταδίδεται ζωντανά η συνεδρίαση της Ολομέλειας, αλλά το κανάλι της Βουλής επιλέγει να αναμεταδίδει τη συνεδρίαση της Επιτροπής Λογιστικού Ελέγχου του Χρέους.
Εγώ τι να πράξω τώρα;
Τι να πράξετε; Να διακόψετε τη συνεδρίαση, κύριε Πρόεδρε, μέχρι που να πατηθεί ένα κουμπί στο κοντρόλ - είναι τόσο απλή υπόθεση - και να αναμεταδώσει το κανάλι της Βουλής, ως οφείλει από τον Κανονισμό της Βουλής, τη συνεδρίαση της Ολομέλειας. Δεν είναι δυνατόν, κύριε Πρόεδρε, σε αυτήν την κρίσιμη συγκυρία, σε κατεπείγον νομοσχέδιο, για άλλη μια φορά να εξυπηρετείται το προσωπικό παιχνίδι της κυρίας Προέδρου, για μια επιτροπή που δεν συστάθηκε ποτέ με απόφαση της Ολομέλειας. Παρακαλώ, λοιπόν, και με τη σύμφωνη γνώμη όλου του Σώματος, να διακοπεί η συνεδρίαση μέχρι να γίνει το αυτονόητο. Το κανάλι της Βουλής το πληρώνει ο Έλληνας φορολογούμενος! Δεν το πληρώνει η κυρία Κωνσταντοπούλου! Να διακοπεί, λοιπόν, η συνεδρίαση για πέντε δέκα λεπτά, όσο χρειάζεται - επικαλούμαι την προσωπική σας ευαισθησία - μέχρι να αποκατασταθεί το αυτονόητο. Κύριε Πρόεδρε, έχετε κοινό νου! Σας παρακαλώ επιτέλους! Το αντιλαμβάνεστε.
Θα αρκεστώ προσωρινώς στα ακραιφνώς προεδρικά καθήκοντα απόψε. Δεν μπορώ να μπω σε αλλότρια καθήκοντα.
Γιατί απόψε;
Ο κ. Γεώργιος Γαλέος, εκπρόσωπος της Χρυσής Αυγής, έχει τον λόγο.
…(Δεν ακούστηκε)
Τι είπατε, κύριε Κουτσούκο; Υπερβαίνουν τα αυστηρώς προεδρικά μου καθήκοντα για απόψε αυτά που είπε ο κ. Μητσοτάκης. Συνεχίζουμε. Κύριε Γαλέο, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, κυρία Υπουργέ, οφείλω να ομολογήσω ότι με αυτό το νομοσχέδιο εξεπλάγην και μάλιστα θετικά αυτήν τη φορά. Έχω πει πολλές φορές από αυτό το Βήμα ότι τον ΣΥΡΙΖΑ διακρίνει μια προχειρότητα, χωρίς σχέδιο. Με αυτό το νομοσχέδιο νομίζω ότι πηγαίνουμε προς την σωστή κατεύθυνση, όχι μόνο γιατί υπάρχει σχέδιο και δεν είναι τόσο πρόχειρα φτιαγμένο αλλά γιατί πηγαίνει και σε πάρα πολλά σημεία προς τη σωστή κατεύθυνση. Και γιατί λέω προς τη σωστή κατεύθυνση; Γιατί προσπαθείτε, έστω και κάπως αργά, να διορθώσετε ορισμένα σφάλματα, τα οποία είχαν γίνει σε προηγούμενα νομοσχέδια είτε από εσάς είτε από την προηγούμενη κυβέρνηση. Βέβαια, αυτό λίγο φέρνει κάποια εμπόδια γι' αυτούς τους φορολογούμενους οι οποίοι θα δώσουν τώρα τη φορολογική τους δήλωση και θα πρέπει σε σύντομο χρονικό διάστημα να ενημερωθούν και να αναπροσαρμόσουν πολλά πράγματα. Και κάποιες επιχειρήσεις, όπως ανέφερε ένας συνάδελφος προηγουμένως, θα αναγκαστούν να κάνουν πάλι τις φορολογικές τους δηλώσεις, πράγμα που δημιουργεί χρονοτριβή και έξοδα σε κάθε επιχείρηση, αν θέλουμε να το δούμε και καθαρά οικονομικά. Παρ' όλα ταύτα, θα αρχίσω μπαίνοντας τώρα πλέον στα άρθρα ένα - ένα. Πρώτα πρώτα, κάνει κάτι καλό στην παράγραφο 1 για τον κώδικα προστιθέμενης αξίας για την κατασκευή των αγωγών μεταφοράς φυσικού αερίου από εταιρείες. Αυτό είναι ένα σωστό βήμα, γιατί δίνει σε ελληνικές εταιρείες τη δυνατότητα μαζί με ξένες εταιρείες να συναγωνιστούν και να είναι πλέον ανταγωνιστικές για την ανάληψη ή για τη συνανάληψη δημοσίων έργων, όπως για παράδειγμα το έργο του αγωγού φωταερίου, κ.λπ.. Ένα δεύτερο βήμα είναι το εξής: Το άρθρο 3 στις διατάξεις του βλέπουμε ότι μιλά για το φυσικό αέριο, το οποίο χρησιμοποιούν κάποιες εταιρείες σαν πρώτη ύλη για να παράγουν κάποια προϊόντα. Μέχρι εδώ το βήμα είναι πολύ σωστό. Αυτό που με ενδιαφέρει εμένα και όλο τον ελληνικό λαό είναι ότι πάλι ορισμένες - δυο, τρεις, πέντε, δέκα το πολύ - οικογένειες επωφελούνται περισσότερο απ' όλες τις άλλες. Γιατί δεν θα ήταν καλό αυτό να το κάνουμε για όλους τους Έλληνες, για κάθε φορολογούμενο, δηλαδή να πέσει αυτή η αξία, αναφορικά με τους φόρους που τους βάζουμε πάνω στο φωταέριο, ώστε να μπορέσουν και απλές ελληνικές οικογένειες να επωφεληθούν απ' αυτήν τη ρύθμιση και όχι μόνο η οικογενειοκρατία των πέντε, δέκα, η οποία διαθέτει εργοστάσια και μεγάλες περιουσίες; Αυτό είναι ένα σημείο που βλέπουμε εμείς από τη Χρυσή Αυγή σαν ένα σημείο του νομοσχεδίου, το οποίο χρειάζεται βελτίωση Παρακάτω μιλάτε για τις τραγωδίες. Για παράδειγμα, αναφέρετε ότι δεν θα φορολογήσετε αυτά τα οποία έλαβαν ή πρόκειται να λάβουν συγγενικά πρόσωπα από την τραγωδία του «NORMAN ATLANTIC». Είναι σωστό το μέτρο. Η παρατήρηση που έχω να κάνω εδώ είναι η εξής: Θα προτιμούσα ένα νομοσχέδιο το οποίο θα ρυθμίζει την περίπτωση των τραγωδιών, γιατί όταν συμβαίνουν τέτοιες τραγωδίες, πρέπει να υπάρχει ένας κοινός γνώμονας, οπότε σε κάθε περίπτωση να μη χρειάζεται εμείς να νομοθετούμε για τη συγκεκριμένη περίπτωση, όπως τώρα του «NORMAN ATLANTIC», δηλαδή να μην το κάνουμε για τον α' ή β' ή γ', αν ποτέ συμβεί μία τέτοια τραγωδία. Νομίζω ότι αυτό είναι ένα πράγμα που γίνεται. Θα ήθελα να πω και κάτι άλλο, όσον αφορά τους αγρότες. Λέτε - και πολύ σωστά - ότι δεν πρέπει να φορολογείται η μεταβίβαση της περιουσίας προς τις συζύγους ή προς τα τέκνα, αν αυτή η περιουσία ή η αγροτική επιχείρηση δεν συνεχίζει να είναι επιχείρηση και τους απαλλάσσετε από τον φόρο. Αυτό είναι κάτι πολύ θετικό και εμείς σίγουρα ως Χρυσή Αυγή επικροτούμε. Είμαστε υπέρ του να υπερβούμε αυτό το όριο που θέτετε των 9.500 ευρώ. Να το υπερβούμε, ώστε να μη χρειάζεται αυτοί οι άνθρωποι να πληρώνουν φόρο ή να πληρώνουν ελάχιστο φόρο, όταν μεταβιβάζουν τις περιουσίες τους στα τέκνα τους, γιατί τις περισσότερες φορές τέτοιες περιουσίες, τέτοιες επιχειρήσεις, επειδή τα τέκνα είτε είναι στην πόλη είτε έχουν μεταναστεύσει στο εξωτερικό, απλώς δεν μεταβιβάζονται, αλλά κλείνουν. Ένα καλό μέτρο που βλέπουμε εμείς από τη Χρυσή Αυγή και το οποίο γνωρίζω κι εγώ, καθώς υπήρξα μετανάστης στο εξωτερικό για να σπουδάσω, είναι αυτό που λέτε για τους Έλληνες οι οποίοι κατοικούν στο εξωτερικό. Ακόμα και αν κερδίζουν πολλές φορές λίγα ευρώ από κάποιες καταθέσεις που έχουν εδώ, υποχρεούνται να πληρώσουν τεράστιους φόρους. Εδώ το μέτρο που λαμβάνετε είναι πολύ σωστό. Θα έλεγα ότι ίσως θα ήταν καλύτερο αυτό το όριο, το πλαφόν που έχουμε βάλει, να το αυξήσουμε ακόμα περισσότερο. Έτσι ίσως καταφέρουμε κάποιους Έλληνες οι οποίοι θέλουν όντως να βοηθήσουν την πατρίδα τους αυτήν τη στιγμή στη δύσκολη κατάσταση που είναι, να φέρουν χρήματα για να μπορέσει η οικονομία μας να ξεκινήσει ξανά. Γι' αυτό πιστεύω ότι ίσως το όριο είναι κάπως χαμηλό. Θα ήθελα, επίσης, να σας πω και για τα μέτρα που λαμβάνετε για τον ΕΝΦΙΑ. Παραδείγματος χάριν, όταν γίνεται μια αγοραπωλησία και ο ΕΝΦΙΑ δεν τεκμηριώνεται μέσα στα συμβόλαια, τα συμβόλαια θεωρούνται άκυρα ή εάν είναι σε γνώση του συμβολαιογράφου ότι έχει κάνει αυτό το πράγμα, δηλαδή δεν έχει γίνει σωστή εκτίμηση του ΕΝΦΙΑ, υποχρεούται και αυτός σε ένα μεγάλο πρόστιμο. Στην πρώτη περίπτωση πιστεύω ότι δεν πρέπει να θεωρούνται άκυρα τα συμβόλαια. Πρέπει τα συμβόλαια να εξακολουθούν να ισχύουν και από εκεί και πέρα, να διερευνάται το θέμα του ΕΝΦΙΑ. Όσο για τους συμβολαιογράφους, τα πρόστιμα τα οποία πλήρωναν παλιά είναι τεράστια ποσά και όλα αυτά έχουν μία επίπτωση. Η επίπτωση είναι το να μη γίνονται αγοραπωλησίες. Αυτήν τη στιγμή ξέρουμε πάρα πολύ καλά ότι οι αγοραπωλησίες έχουν τελματωθεί, ότι δεν κινείται τίποτα, ότι η αγορά και η πώληση λόγω τέτοιων νόμων και λόγω της φορολογίας δεν κινείται. Όλοι παρακαλούν, υπάρχουν χίλιοι πωλητές, δεν υπάρχει ούτε ένας αγοραστής. Ούτε από το εξωτερικό έρχονται αγοραστές και επενδυτές, όπως η προηγούμενη κυβέρνηση νόμιζε ότι θα έρθουν - ίσως και εσείς το νομίζατε - και γι' αυτό τέτοιοι νόμοι που διασαφηνίζουν και διευκολύνουν την κατάσταση είναι προς την σωστή κατεύθυνση. Θα μου πείτε το εξής: Εφόσον η Χρυσή Αυγή - και εγώ προσωπικά - βρίσκουμε όλα αυτά τόσο σωστά, τόσο καλά, γιατί έχουμε μια κάποια επιφύλαξη ως προς το νομοσχέδιο; Η επιφύλαξη που έχουμε ως προς το νομοσχέδιο είναι απλή. Έρχεται ένα καλό νομοσχέδιο που πηγαίνει προς την σωστή κατεύθυνση, αλλά η κατάσταση της χώρας αυτήν τη στιγμή είναι πολύ κρίσιμη. Γίνονται διαπραγματεύσεις που, κατά τη γνώμη μας και όπως θα αποδειχθεί και σε λίγο, θα φέρουν εδώ, στην Ελλάδα ένα τρίτο μνημόνιο. Βέβαια και αν υπάρχει κάποια αντίσταση από την πλευρά του κυβερνώντος κόμματος, θα φροντίσουν οι ΑΝΕΛ, ένα κομμάτι της Νέας Δημοκρατίας, το Ποτάμι και ίσως και οι λοιποί να ψηφίσουν αυτό το τρίτο μνημόνιο και να βγάλουν μέτρα τα οποία θα είναι τόσο δυσβάσταχτα για τους Έλληνες, που αυτά εδώ τα μέτρα που παίρνετε, που είναι προς όφελος των Ελλήνων, θα μοιάζουν σαν σταγόνα στον ωκεανό. Αυτή είναι η μεγάλη μας επιφύλαξη και αυτά τα μέτρα τα οποία πιστεύουμε ότι θα έρθουν πολύ σύντομα στο ελληνικό Κοινοβούλιο, άμα επιτευχθεί συμφωνία, θα οδηγήσουν την Ελλάδα σε ακόμη περισσότερες από τις δέκα χιλιάδες αυτοκτονίες που έχουν γίνει τα τελευταία χρόνια. Θα την οδηγήσουν σε ακόμα μεγαλύτερη μετανάστευση. Όμως, γι' αυτό ο ΣΥΡΙΖΑ και η Συμπολίτευση έχει βρει το αντίδοτο. Θα νομιμοποιήσει καμμιά εκατοστή χιλιάδες ξένων για να συμπληρώσει τους Έλληνες οι οποίοι αυτοκτονούν ή φεύγουν στο εξωτερικό, γιατί δεν είμαστε ικανοί να κρατήσουμε τους συμπατριώτες μας εδώ. Αυτά τα λίγα ήθελα να πω. Συνεχίζουμε να έχουμε τις επιφυλάξεις μέχρι αύριο που θα γίνει η τελική ψήφιση του νομοσχεδίου. Σας ευχαριστώ.
Ευχαριστούμε, κύριε Γαλέο. Τον λόγο έχει ο ειδικός αγορητής από το ΠΟΤΑΜΙ κ. Θεοχάρης Θεοχάρης.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς, είναι προφανές ότι πρέπει να καταγγείλουμε την κατάχρηση του καναλιού της Βουλής και τη χρήση του ως ένα επικοινωνιακό εργαλείο για τις προσπάθειες της Προέδρου της Βουλής να μετατρέψει τη Βουλή και το κανάλι της σε ένα προσωπικό της εργαλείο. Πήρε ενενήντα δύο χρόνια, από την 3η Σεπτεμβρίου μέχρι και το 1935, στον ελληνικό λαό να μετατρέψει αυτόν εδώ το χώρο από ανάκτορο σε Κοινοβούλιο. Η Πρόεδρος της Βουλής σε τέσσερις μήνες τα έχει ξανακάνει ανάκτορα. Αυτό δεν μπορεί να συνεχιστεί. Φέρνετε ένα νομοσχέδιο πάλι ως κατεπείγον. Ομολογείτε, κυρίες και κύριοι της Κυβέρνησης, την ανικανότητά σας. Τρεις τουλάχιστον οι λόγοι. Ήδη έχετε αλλάξει φορολογικές διατάξεις. Αντί, λοιπόν, να ασχοληθείτε με τις φορολογικές διατάξεις που θέλετε να αλλάξουν σε ένα νομοσχέδιο, να τις φέρετε όλες μαζί, μας φέρνετε δεύτερο φορολογικό νομοσχέδιο δύο μήνες μετά. Το κάνετε κατά τη διάρκεια των δηλώσεων, ενώ έχουν ήδη ανοίξει, ενώ στις πρώτες φορολογικές διατάξεις που μας φέρατε είχατε ως δικαιολογία την καθυστέρηση του ανοίγματος των δηλώσεων ότι περιμένατε να κάνετε αυτές τις αλλαγές για να ενσωματωθούν και αυτό αποδεικνύει το ψέμα το οποίο μας είχατε πει τότε. Τέλος, το κάνετε ενώ οι αλλαγές οι οποίες φέρνετε είναι αλλαγές που και πέρσι έγιναν κατά τη διάρκεια των φορολογικών δηλώσεων, το έκαναν δηλαδή και οι άλλοι. Κάνετε ακριβώς ό,τι έκανε και η προηγούμενη κυβέρνηση. Δεν διδαχθήκατε ούτε από τα λάθη της, αλλά κυρίως φέρνετε διατάξεις ίδιας ή παρόμοιας λογικής. Παρ' όλα αυτά, εμείς θεωρήσαμε - το είπαμε και στην επιτροπή - πως το νομοσχέδιο αυτό είναι θετικό, πρώτον, διότι κάνει κάποιες σωστές διορθώσεις σε κάποιες αδικίες, σε μικρές ή μεγαλύτερες αδικίες και, δεύτερον, διότι το βελτιώσατε. Κοιτάξτε, αν θέλετε, κυρία Υπουργέ, να δείτε και την έκθεση της Επιστημονικής Υπηρεσίας της Βουλής, η οποία σας λέει ότι εφόσον στην αιτιολογική έκθεση για τους καπνοπώλες θέλετε να καταλάβετε και τις δικαστικές διενέξεις, δεν το κάνετε με τις διατάξεις αυτές. Κάντε μια νομοτεχνική βελτίωση να το διορθώσετε. Επίσης, όμως, όλοι - ανεξαιρέτως όλοι, το είπα εγώ πρώτος στην επιτροπή αλλά συμφώνησαν και οι ΑΝΕΛ, και πολλοί εισηγητές από το ΣΥΡΙΖΑ το είπαν - συμφώνησαν ότι το μέγιστο πρόστιμο των 1.000 ευρώ για το θέμα του πιστοποιητικού του ΕΝΦΙΑ θα πρέπει να αυξηθεί, να φτάσει ενδεχομένως και τις 5.000 ευρώ. Κοιτάξτε το αυτό. Δεν είναι δυνατόν για λάθος μεταγραφή να πληρώνει μόνο 1.000 ευρώ πρόστιμο αυτός που έκανε τη λάθος μεταγραφή. Νομίζω ότι μιλάμε για επαγγελματίες. Είναι σωστή η αλλαγή να γίνει αναλογική. Το προηγούμενο πρόστιμο ήταν πολύ σκληρό, αλλά, εν πάση περιπτώσει, ανεβάστε και το μέγιστο πρόστιμο για να είστε - νομίζω - πιο σωστή και πιο αναλογική. Τέλος, δεν δεχθήκατε τροπολογίες. Αυτό είναι θετικό. Καλά κάνατε, διότι ακούσαμε, σήμερα μάλιστα, Βουλευτή να θέλει να υποστηρίξει την τροπολογία, παρ' όλο που δεν τη δέχθηκε η Υπουργός και παρ' όλο που είναι μια τροπολογία που αλλάζει ένα νόμο, το ν. 2238, που έχει καταργηθεί. Έχουμε και το φαινόμενο Βουλευτής του ΣΥΡΙΖΑ να καταθέτει τροπολογία σε νόμο που δεν ισχύει και να θέλει και να το υποστηρίξει εδώ από το Βήμα της Βουλής. Περιμένω με πάρα πολύ ενδιαφέρον να την ακούσω να υποστηρίζει μια τροπολογία σε ένα ανύπαρκτο νόμο. Τι συζητάμε, όμως, κυρίες και κύριοι συνάδελφοι; Θα σας πω εγώ τι συζητάμε. Συζητάμε φορολογικούς κώνωπες. Αυτό συζητάμε. Και έρχονται σε λίγο οι φορολογικές κάμηλοι. Θα τις «καταπιείτε» πολιτικά. Δεν μπορείτε να το αποφύγετε. Δυστυχώς, θα τις «καταπιεί» ο ελληνικός λαός οικονομικά. Αυτός είναι που θα τις πληρώσει. Επιτέλους, τι ακούμε αυτούς τους μήνες! Είστε το πρώτο κόμμα του ελληνικού Κοινοβουλίου που είναι βουδιστικό. Είστε βουδιστικό κόμμα. Έχετε μία μάντρα, τη λέτε «όχι λιτότητα, όχι υφεσιακά μέτρα», «όχι λιτότητα, όχι υφεσιακά μέτρα», «όχι λιτότητα, όχι υφεσιακά μέτρα». Και τι κάνετε; Σαν καλοί υποκριτές - δάσκαλοι άλλα λέτε, αλλά το λόγο σας δεν τον κρατάτε. Φέρνετε ύφεση χωρίς λιτότητα και χωρίς υφεσιακά μέτρα. Ύφεση, όμως! Το κάνετε με τρεις τρόπους. Εάν θέλετε, να το εξηγήσουμε κιόλας. Νομίζω ότι είναι φανερό. Είναι, τουλάχιστον, φανερό στον ελληνικό λαό. Ας το εξηγήσουμε και σε εσάς. Κατ' αρχάς, το κάνετε με την απραξία σας. Έχετε καταφέρει μέσα σε πέντε μήνες να φέρετε την επενδυτική Σιβηρία. Όταν λέγατε ότι θα έχουμε στενότερες σχέσεις με τη Ρωσία, δεν καταλάβαμε ότι αυτό εννοούσατε, ότι θα παγώσει όλη η χώρα, ότι θα μετατρέψετε την Ελλάδα σε Σιβηρία. Είναι αδιανόητο αυτό που συμβαίνει τους τελευταίους πέντε μήνες. Έχουν παγώσει όλα τα επενδυτικά σχέδια. [[Θόρυβος - γέλωτες από την πτέρυγα του ΣΥΡΙΖΑ]] Γελάτε, γελάτε, κύριε συνάδελφε. Γελάτε!
Μα κι εσείς γελάτε με αυτά που λέτε!
Συνεχίστε, κύριε Θεοχάρη.
Με άστοχα μέτρα, κύριε Φίλη! Αυτά δεν είναι για γέλια. Είναι, δυστυχώς, για κλάματα. Αν ήσασταν επενδυτής, θα κλαίγατε.
Τα περί Σιβηρίας είναι για γέλια και για κλάματα!
Δεν είναι για γέλια, διότι έχουν παγώσει τα πάντα. Τα άστοχα μέτρα σας στο 26%! Βάζετε 26% στις εισαγωγές τάχα μου για τις τριγωνικές συναλλαγές και τώρα ψάχνετε να βρείτε πώς θα ακυρώσετε το άρθρο 21. Καθίστανται αλληλέγγυοι οι μέτοχοι και οι μικρομέτοχοι, καταργώντας στην πράξη τις ανώνυμες εταιρείες. Άρθρο τις προάλλες έλεγε πόσες επενδύσεις έχουν ακυρωθεί εξαιτίας αυτού του μέτρου, διότι δεν είναι δυνατόν μια εταιρεία περιορισμένης ευθύνης να καταργείται στην πράξη και να είναι αλληλέγγυος εις ολόκληρον ο μικρομέτοχος του 10%. Όμως, κυρίως φέρνετε την ύφεση με τα μέτρα που προτείνετε στους θεσμούς. Διαπραγματευθήκατε το πρωτογενές πλεόνασμα. Μάλιστα, ο ΥΠΟΙΚ παραδέχθηκε άθελά του τη ζημιά που έχει προκαλέσει ο ίδιος ο ΣΥΡΙΖΑ. Το παραδέχθηκε προχθές στο twitter. Είπε ότι το Μάρτιο που μας πέρασε το 1,2% πρωτογενές πλεόνασμα θα ήταν εφικτό, θα μπορούσαμε να το είχαμε περάσει, θα μπορούσαμε να το είχαμε φέρει με μέτρα. Τώρα πια δεν μπορούμε να πετύχουμε ούτε το 1%! Τι άλλαξε στη χώρα από το Μάρτιο ως σήμερα; Άλλαξε η κυβέρνηση; Όχι! Η Κυβέρνηση είναι η ίδια, ο ΣΥΡΙΖΑ. Αυτό είναι το μόνο που άλλαξε. Ο ΣΥΡΙΖΑ από το Μάρτιο μέχρι σήμερα κατάφερε να μη μπορούμε να πετύχουμε πρωτογενές πλεόνασμα ούτε 1%. Και ρωτάω το εξής: Εάν δεν μπορούμε να πετύχουμε το 1%, πώς συμφωνήσατε στο 1% πλεόνασμα; Συμφωνήσατε! Εδώ έχουμε το αποκλειστικό που είχε από το πρωί «Η ΚΑΘΗΜΕΡΙΝΗ» σχετικά με αυτά που έχετε δώσει στους θεσμούς, στην Ευρωπαϊκή Επιτροπή, το Σαββατοκύριακο και από το οποίο φαίνεται ότι συμφωνήσατε στο 1%. Ο Έλληνας Υπουργός Οικονομικών λέει ότι είναι ανέφικτο, ενώ εσείς το προτείνετε στους εταίρους μας. Πώς, λοιπόν, διαπραγματεύεστε; Με τον Υπουργό Οικονομικών να έχει δεύτερη διαφορετική γραμμή από αυτή που υποστηρίζετε εσείς εκτός γραμμής; Με δύο γραμμές δεν μπορείτε να διαπραγματευθείτε. Μας κοροϊδεύετε ή τουλάχιστον κοροϊδεύετε τους εαυτούς σας. Γι' αυτό και δεν μπορείτε να φέρετε αποτέλεσμα. Αυτό είναι κάτι που παρατηρήσαμε στο πρωτογενές πλεόνασμα. Επί δέκα μέρες σας ακούμε να διαπραγματεύεστε. Οι θεσμοί μας μιλάνε για 1%. Εμείς λέμε 0,6%. Οι θεσμοί μας λένε ξανά για 1%. Εμείς λέμε 0,75%. Οι θεσμοί μάς μιλάνε για τρίτη φορά για 1%, λέμε και εμείς 1% και συμφωνήσαμε. Η διαπραγμάτευση στην απόλυτη επιτυχία της. Συγχαρητήρια, κυρίες και κύριοι συνάδελφοι, τα καταφέρατε! Δυστυχώς, διαλέγετε στις προτάσεις αυτές να μην αυξήσετε το ΦΠΑ, το λιγότερο υφεσιακό φόρο. Και είναι ο λιγότερο υφεσιακός φόρος, γιατί ο κόσμος ξοδεύει τα ίδια που ξόδευε και πριν. Οι επιχειρήσεις, επίσης, έχουν τρόπο να τον αντιμετωπίσουν απορροφώντας την αύξηση του ΦΠΑ ή αλλάζοντας τα προϊόντα τους - μειώνοντας το μέγεθος ή κάνοντας κάποιες αλλαγές - ώστε να κρατήσουν την ίδια τιμή. Γι' αυτό και αυτός ο φόρος προκαλεί μικρότερη ύφεση. Αντί γι' αυτό, προτιμάτε έκτακτες εισφορές και ευχολόγια για πάταξη λαθρεμπορίου και φοροδιαφυγής. Όσον αφορά αυτά τα ευχολόγια, από την πρώτη μέρα σας έλεγα καλόπιστα να ξεκινήσετε από την πρώτη στιγμή την πάταξη του λαθρεμπορίου και της φοροδιαφυγής, γιατί κανένας δεν θα σας πιστεύει. Και τώρα πράγματι είστε εδώ που σας έλεγα, στο σημείο που δεν σας πιστεύει κανένας. Θα διαβάσω από το κείμενο το οποίο εσείς δώσατε στους θεσμούς: «Έκτακτη εισφορά 12% σε εταιρείες που έχουν κέρδη πάνω από 1.000.000 το 2014». Μνημείο προχειρότητας! Πριν από μία εβδομάδα δώσατε άλλο χαρτί στους θεσμούς και τους μιλούσατε για έκτακτη εισφορά που θα έφερνε πάνω από 5.000.000 κέρδη. Αυτή θα έφερνε 1.000.000.000. Αυτή εδώ θα φέρει 600.000.000. Αυξάνετε, δηλαδή, τις επιχειρήσεις που φορολογείτε, αυξάνετε τους συντελεστές - γιατί οι τότε συντελεστές ήταν 5%, 7,5% και 10% - και μειώνονται τα έσοδα. Τι νούμερα τους λέγατε, δηλαδή, πριν από μία εβδομάδα; Και αυτή είναι η προετοιμασία της Κυβέρνησης, που είναι πλήρως προετοιμασμένη και αυτοί οι «κακοί» Θεσμοί δεν μπορούν να δεχθούν τίποτα; Κάτι άλλο που προτείνετε στους θεσμούς είναι η «Αύξηση του συντελεστή φορολογίας από το 26% στο 29%». Δεν είστε υπέρ τις λιτότητας. Είστε κατά. Δεν είστε στα υφεσιακά μέτρα εσείς! Ακόμα, προτείνετε «αύξηση στο φόρο αλληλεγγύης 220.000.000 για το 2015» και «περικοπές στις αμυντικές δαπάνες». Αυτό τώρα τι είναι; Το Υπουργείο Αμύνης κάνει 500.000.000 αμυντικές δαπάνες και την επόμενη μέρα τους λέτε ότι τις περικόπτετε 200.000.000; Πώς θα γίνει αυτό; Μπορείτε να μας το εξηγήσετε; Επιπλέον, προτείνετε «φόρους σε διαφήμιση, φόρους σε τζόγο» κλπ. Όμως, ας συγκρίνουμε λίγο κυρίως αυτά που λέτε εδώ με αυτά που λέγατε στις προγραμματικές δηλώσεις για τη φοροδιαφυγή. Από τις λίστες, μας έλεγε ο κ. Νικολούδης μέχρι το καλοκαίρι - το καλοκαίρι ήρθε, εδώ είναι! -2.500.000.000! Τώρα υπόσχεται 200.000.000! Από τα 2.500.000.000 τώρα υπόσχεται 200.000.000 και ακόμα περιμένουμε τα αποτελέσματα! Λαθρεμπόριο καυσίμων: 1,5 δισεκατομμύριο μας είπε ο κ. Μάρδας ότι θα έλθει, 75.000.000 λέει εδώ. Το 1,5 δισεκατομμύριο έγινε 75.000.000. Αυτή είναι η πολιτική βούληση που μόλις την είχε η ελληνική Κυβέρνηση, που δεν είχε δεσμούς με κανέναν, θα έφερνε τα έσοδα. Τσιγάρα: Οι προγραμματικές δηλώσεις έλεγαν για 800.000.000, μηδέν εδώ. Τι έγινε, υπάρχει «τρίγωνο των Βερμούδων», που εκτός από τις τριγωνικές συναλλαγές εξαφανίζει και τα μέτρα, εξαφανίζει το αποτέλεσμα; Πού είναι αυτή η πολιτική βούληση που έχετε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κυρίες και κύριοι συνάδελφοι. Δεν υπάρχει κανένα σχέδιο. Δεν ξέρετε καν πώς είναι το σχέδιο. Εάν η ανάπτυξη ερχόταν να σας κτυπήσει στο κεφάλι, ούτε θα την αναγνωρίζατε, αλλά και θα την απελάσατε από τη χώρα ως persona non grata. Αυτό θα συνέβαινε. Φέρνετε λιτότητα, αντί να κάνετε μεταρρυθμίσεις. Οι μεταρρυθμίσεις για να γίνουν είναι πολύ πιο δύσκολες από τη λιτότητα. Τώρα εσείς τη λιτότητα την έχετε ενσωματώσει στην ιδεολογία σας πλήρως. Πλήρως! Το σχέδιο όμως, θέλει ισορροπία, θέλει αντίρροπες δυνάμεις να λειτουργούν συγχρόνως, ώστε να έρχεται ισορροπία στην κοινωνία. Κάνεις μία διαρθρωτική αλλαγή που είναι προς όφελος της κοινωνίας; Βεβαίως! Θες να κάνεις δύο συντελεστές στον ΦΠΑ, ώστε και να πατάξεις τη φοροδιαφυγή και να έχεις και κάποιες μειώσεις σε κάποια προϊόντα ώστε να επέλθει μια ισορροπία, αλλά και αυξάνεις και την ανθρωπιστική βοήθεια που είναι τα ψίχουλα που δώσατε. Εκείνη τη στιγμή είναι που πρέπει να αυξήσεις και να πεις: Επιδοτώ το ρεύμα, επιδοτώ τη σίτηση. Να διπλασιάσω τους πόρους που δίνω εκεί ώστε να βοηθήσω εκείνους τους ανθρώπους που είναι στο όριο. Μειώνεις και εξαφανίζεις την εξαίρεση από τα νησιά; Επιδοτείς το κόστος της μεταφοράς τους, ώστε να απαλύνεις το πρόβλημα, το οποίο δημιουργείς. Έτσι μόνο μπορούμε να έχουμε ένα πραγματικό σχέδιο. Εμείς, λοιπόν, σας έχουμε προτείνει…
Με το σχέδιο των δανειστών συμφωνείτε;
Μη διακόπτετε παρακαλώ.
Δεν συμφωνούμε καν με το σχέδιο της Κυβέρνησης. Σας λέμε ότι καταφέρατε, ότι κατάφερε η Κυβέρνηση να έχει σχέδιο χειρότερο και από των δανειστών, δυστυχώς. Δεν συμφωνούμε όμως με το σχέδιο των δανειστών. Συμφωνούμε με τις δικές μας προτάσεις και θα σας τις πω τώρα. Προτείνουμε πραγματική μεταρρύθμιση στο ΦΠΑ, ώστε να μη χαθεί αυτή η ευκαιρία σε απλά φοροεισπρακτικά μέτρα, ώστε να μειωθεί και η φοροδιαφυγή με δύο συντελεστές για να μπορέσει να δοθεί επιτέλους λύση στο πρόβλημα του ΦΠΑ, αλλά και μείωση της γραφειοκρατίας, ώστε οι επιχειρήσεις οι οποίες θα πληγούν να κερδίσουν από τη μείωση του κόστους, απαλλαγή τους μέχρι τις 30.000 ευρώ τζίρο και έτσι να βγει η πολλή γραφειοκρατία, που δεν φέρνει και έσοδα. Προτείνουμε όχι απλή μείωση στις πρόωρες συντάξεις, αλλά κατάργησή τους, γιατί είναι άδικες οι πρόωρες συνταξιοδοτήσεις. Είναι άδικο ο εξηντάρης να πληρώνει τη σύνταξη του πενηντάρη και του σαρανταπεντάρη και ακόμα έχουμε τέτοια φαινόμενα, δυστυχώς. Προτείνουμε να ενοποιήσετε τα ταμεία, να ενοποιήσετε τους φόρους με τις εισφορές ώστε να καταργηθεί η γραφειοκρατία και να ενοποιήσετε και τις διαδικασίες είσπραξης. Αυτό θα επιτρέψει στις υπηρεσίες να λειτουργήσουν καλύτερα, πιο καλά στελεχωμένες, τις επιχειρήσεις να έχουν μικρότερη γραφειοκρατία και τα ελλείμματα στο ασφαλιστικό σύστημα να μειωθούν γρήγορα, άμεσα, ευκολότερα. Μισό λεπτό, κύριε Πρόεδρε.
Ολοκληρώστε.
Και όποια δύσκολα μέτρα αναγκαστεί αυτή η Κυβέρνηση ή μία επόμενη κυβέρνηση να πάρει, να είναι μέτρα που δεν θα χτυπήσουν τους χαμηλοσυνταξιούχους και δεν θα χτυπήσουν αυτούς, οι οποίοι έχουν πραγματική ανάγκη. Κυρίες και κύριοι συνάδελφοι, μας φέρνετε και πάλι ένα πρόχειρο νομοσχέδιο και το μόνο που θα καταφέρετε να πετύχετε είναι ο ελληνικός λαός αυτήν τη στιγμή να παίρνει κάποιες ελάχιστες ελαφρύνσεις, αλλά να έλθουν τα μέτρα τα οποία θα τον πατήσουν ως ένας οδοστρωτήρας. Προσέξτε, διότι εάν δεν διαπραγματευτείτε σωστά - επιτέλους - ο ελληνικός λαός θα πληρώσει πάρα πολύ ακριβά τους ερασιτεχνισμούς, με τους οποίους διάγετε την κυβερνητική σας παρουσία. Σας ευχαριστώ.
Ευχαριστούμε τον κ. Θεοχάρη. Ο κ. Αθανάσιος Βαρδαλής, Βουλευτής του Κομμουνιστικού Κόμματος Ελλάδας, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, μπορεί με την παρούσα νομοθετική πρωτοβουλία η Κυβέρνηση, μέσα από ορισμένες διατάξεις, να ελαφρύνει ορισμένες κατηγορίες εργαζόμενων και αγροτών, να άρει ορισμένες αδικίες, όμως συνολικά όχι μόνο δεν αλλάζει τον αντιλαϊκό, φορομπηχτικό χαρακτήρα σε βάρος των εργαζόμενων και των λαϊκών στρωμάτων, αλλά μέσα από τη νέα συμφωνία, το νέο μνημόνιο που ετοιμάζεται να υπογράψει, θα φορτώσει και νέα βάρη στις πλάτες της λαϊκής οικογένειας. Πρόκειται για μια διαπραγμάτευση που βρίσκεται σε εξέλιξη, που κυλάει όπως όλες οι προηγούμενες τα τελευταία χρόνια, με τις γνωστές απαιτήσεις των «ισότιμων» εταίρων που καμμιά φορά τους αποκαλείτε και εκβιαστές όταν αυτό βολεύει προπαγανδιστικά, τις κόκκινες γραμμές που γίνονται σιγά - σιγά ροζ, την προετοιμασία των λαϊκών στρωμάτων όχι μόνο να αποδεχθούν μια αντιλαϊκή συμφωνία, αλλά να πουν και ευχαριστώ από πάνω γιατί τελικά δεν καταστραφήκαμε, δεν πτωχεύσαμε. Είναι μια διαπραγμάτευση που όσο εξελίσσεται διαλύει και τις όποιες αυταπάτες υπήρχαν πως με διαπραγματεύσεις μέσα στην Ευρωπαϊκή Ένωση μπορεί να υπάρξει φιλολαϊκή λύση. Αποδεικνύεται πως όσοι το υποστήριζαν αυτό προεκλογικά, εξαπατούσαν το λαό. Όσο προχωράει η διαπραγμάτευση γίνεται όλο και πιο καθαρό πως αυτή γίνεται για λογαριασμό του μεγάλου κεφαλαίου και ανεξάρτητα πού τελικά θα κάτσει το ύψος της νέας φορολογικής επιδρομής, αλλά και άλλων αντιλαϊκών μέτρων, το μάρμαρο για μια ακόμη φορά θα το πληρώσει και πάλι η λαϊκή οικογένεια. Χρειάζεται πραγματικά θράσος να προχωράτε με τη δική σας πρόταση στην επιβολή νέων αντιλαϊκών μέτρων και να τα παρουσιάζετε θρασύτατα ως έντιμο και αμοιβαία επωφελή συμβιβασμό. Τη δική σας αντιλαϊκή πρόταση την εμφανίζετε ως το μικρότερο κακό για να μεθοδεύσετε μια νέα προσθήκη ακόμα περισσότερων αντιλαϊκών μέτρων στην τελική πιθανή συμφωνία και να τα παρουσιάσετε ως τον καλύτερο δυνατό συμβιβασμό μετά από αμοιβαίες υποχωρήσεις. Καλούμε το λαό και απ' αυτό το Βήμα να θέσει απέναντι στους δανειστές και απέναντι στην Κυβέρνηση τις δικές του κόκκινες γραμμές. Η δύναμη του λαού βρίσκεται πρώτα απ' όλα και κυρίως στην οργάνωση, στην ταξική πάλη, στον ανυποχώρητο αγώνα για να πάρουμε πίσω τις απώλειες που είχαμε τα πέντε τελευταία χρόνια, στην προετοιμασία και οργάνωση της λαϊκής αντεπίθεσης άμεσα, τώρα για να διεκδικήσουμε κατάργηση των μνημονίων και των εφαρμοστικών νόμων. Μόνο αν το κίνημα ανασυνταχθεί και σημαδέψει τον πραγματικό αντίπαλο, δηλαδή την άρχουσα τάξη και την Ευρωπαϊκή Ένωση που τη στηρίζει, μπορεί να υπάρξει ελπιδοφόρα προοπτική για το λαό. Βασικός άξονας της πολιτικής σας είναι αυτό το κομμάτι του προγράμματος της Θεσσαλονίκης που το αποκρύψατε επιμελώς προεκλογικά, δηλαδή τη στήριξη των συμφερόντων των μεγάλων επιχειρηματικών ομίλων. Μήπως είμαστε υπερβολικοί, όταν σας λέμε πως το βασικό σας μέλημα είναι η στήριξη του μεγάλου κεφαλαίου; Στην αιτιολογική έκθεση του σχεδίου νόμου που συζητάμε σήμερα αναφέρεται μεταξύ άλλων: «Δεδομένης της δυσχερούς οικονομικής κατάστασης που αντιμετωπίζει τα τελευταία χρόνια η χώρα, εξαιτίας της οικονομικής κρίσης, η ελληνική πολιτεία οφείλει να καταβάλλει κάθε δυνατή προσπάθεια για την ανάπτυξη της οικονομίας και την υποβοήθηση των ελληνικών επιχειρήσεων». Και τι κάνετε για να βοηθήσετε τις ελληνικές επιχειρήσεις, ποια είναι η λογική σας; Τους δίνετε το δικαίωμα να εκδίδουν τιμολόγια χωρίς ΦΠΑ, όπως ισχύει και σε άλλες χώρες της Ευρωπαϊκής Ένωσης - γιατί όμως; - για να ενισχυθεί η ανταγωνιστική θέση τους απέναντι σε άλλες ευρωενωσιακές επιχειρήσεις. Όμως, όταν το βασικό σας μέλημα είναι η στήριξη και η ενίσχυση των επιχειρηματιών, η ανάπτυξη της ανταγωνιστικότητάς τους, τότε μπορεί κανείς εύκολα να κατανοήσει γιατί είναι αναγκαία η μείωση της τιμής της εργατικής δύναμης συνολικά. Και επειδή η κυρία Αναπληρώτρια Υπουργός θα ήθελε, αλλά αυτήν τη στιγμή, κατά τη γνώμη της, η ανατροπή δεν είναι το ζητούμενο, όπως η ίδια μας είπε στην επιτροπή, αυτό που βλέπει ρεαλιστικό σήμερα είναι η στήριξη των επιχειρηματικών ομίλων και όταν αυτή υπάρξει, τότε οι επιχειρήσεις θα μπορούν να δίνουν δουλειά στους εργάτες και να τους πληρώνουν μάλιστα. Δεν είναι και καμιά πρωτότυπη άποψη. Και οι προηγούμενοι όλα αυτά τα αντιλαϊκά μέτρα που πήραν στο όνομα της ανάπτυξης τα πήραν, της επανεκκίνησης της οικονομίας, της ανάπτυξης της ανταγωνιστικότητας. Δυστυχώς, με αυτήν τη λογική, αντί να έχεις στόχο την ανατροπή του συστήματος, τότε βλέπεις τη διέξοδο στην ενίσχυσή του και μέσα από αυτή την ικανοποίηση των λαϊκών αναγκών. Ωστόσο, η ουσία δεν αλλάζει, ανεξάρτητα από τον λόγο που επικαλείστε. Όλοι σας στηρίζετε ένα σύστημα που έχει σαπίσει. Να γιατί κρατάτε στον πάτο τους μισθούς και τα μεροκάματα που τα πήγαν εκεί οι προηγούμενοι κυβερνώντες. Να γιατί μειώνετε κι αυτούς τους μισθούς και τις συντάξεις πείνας με τη φοροκαταιγίδα που ήδη έχετε συμφωνήσει, ανεξάρτητα τελικά από το πού θα κάτσει το ύψος της. Την ανταγωνιστικότητα των ξένων και ντόπιων επιχειρηματικών ομίλων θέλετε να ενισχύσετε. Όμως, αυτή η προσπάθειά σας δεν σταματά εδώ. Παρά την απόσυρση του άρθρου 3, η λογική σας δεν αλλάζει. Γιατί την αποσύρατε άραγε; Η ίδια είπατε πως σήμερα τα 25.000.000 είναι πολλά και προφανώς δεν τα έχετε. Όμως η λογική της ενίσχυσης των επιχειρηματικών ομίλων με φθηνές πρώτες ύλες και μείωση του ενεργειακού κόστους παραμένει και με την πρώτη ευκαιρία, όπως δηλώσατε, θα το ξαναφέρετε ακόμα καλύτερα μελετημένο. Οι εργαζόμενοι και από αυτή την πλευρά δεν πρέπει σε καμμία περίπτωση να μένουν ήσυχοι. Κυρίες και κύριοι συνάδελφοι, η αντιμετώπιση ορισμένων ακραίων περιπτώσεων, όπως είπε η ίδια η κυρία Υπουργός, είναι σταγόνα στον ωκεανό. Πάρτε παράδειγμα τους αγρότες. Μας είπε και η εισηγήτρια του ΣΥΡΙΖΑ πως δεσμεύεται και για άλλες παρεμβάσεις στο μέλλον για την ανάπτυξη της υπαίθρου. Πότε; Όταν το επιτρέψουν οι συνθήκες; Όταν βρούμε ισοδύναμα μήπως; Δηλαδή εδώ, επειδή πρόκειται και για αγρότες, πάει γάντι το «ζήσε Μάη μου να φας τριφύλλι». Τώρα τι γίνεται; Τώρα, αντιμετωπίζονται ακραίες περιπτώσεις, που σε καμμιά περίπτωση δεν είναι αυτό που έχουν ανάγκη οι αγρότες. Ενώ η Κυβέρνηση παίρνει νέα σκληρά μέτρα σε βάρος των μικρομεσαίων αγροτών, ακολουθώντας την αντιαγροτική Κοινή Αγροτική Πολιτική της Ευρωπαϊκής Ένωσης, βάζοντάς τους να πληρώσουν φόρο ακόμα κι εκείνοι που δεν έχουν καθόλου εισόδημα, αρκεί να έχουν ένα σπίτι στο χωριό κι ένα αυτοκίνητο, αυτό ισχύει και γι' αυτούς, δηλαδή η φορολογία με βάση το τεκμαρτό εισόδημα. Από φέτος και για πρώτη φορά υποχρεώνονται να πληρώσουν φόρο από το πρώτο ευρώ του εισοδήματος και για τις επιδοτήσεις πάνω από 12.000 ευρώ, με συντελεστή 13% και μαζί προκαταβολή 27,5% του φόρου για το επόμενο έτος. Το δεύτερο άμεσο χτύπημα που δέχονται οι αγρότες είναι η νέα μείωση των επιδοτήσεων και των άλλων ενισχύσεων που προβλέπει η νέα Κοινή Αγροτική Πολιτική της Ευρωπαϊκής Ένωσης 2015-2020 και η οποία συνολικά μπορεί να φτάσει, η μείωση δηλαδή, και το 50%. Τα νέα αντιλαϊκά μέτρα έρχονται να προστεθούν στα παλιά, που παρά τις περί του αντιθέτου προεκλογικές υποσχέσεις του ΣΥΡΙΖΑ, εξακολουθούν να ισχύουν και να εφαρμόζονται όπως ο ΕΝΦΙΑ για τα σπίτια, τους αχυρώνες, τα οικόπεδα και τα χωράφια, που δεν καταργήθηκε. Ισχύουν ακόμα και για τους συνταξιούχους του ΟΓΑ, οι οποίοι έχουν την ατυχία να διαθέτουν ένα χαμόσπιτο στο χωριό, χτισμένο πριν από δεκάδες χρόνια με χίλιους κόπους και βάσανα και ένα κτηματάκι για κήπο τους. Οι μεγάλες αυξήσεις που έχουν γίνει στις τιμές του αγροτικού πετρελαίου, του αγροτικού ρεύματος και σε όλα σχεδόν τα αγροτικά μέσα και εφόδια, καθώς και στα ασφάλιστρα του ΟΓΑ και του ΕΛΓΑ, έχουν πετάξει στα ύψη το κόστος παραγωγής. Και το μόνο που έρχεται να κάνει η Κυβέρνηση είναι να μην υπολογίζει τον φόρο με βάση τα τεκμήρια για όσους αγρότες παράγουν, με σκοπό να τα χρησιμοποιήσουν οι ίδιοι, χωρίς να τα εμπορεύονται. Σε θετική κατεύθυνση είναι η μη επιβολή φόρου από εισοδήματα, όπως οι τόκοι καταθέσεων, με βάση το τεκμαρτό εισόδημα των Ελλήνων ομογενών. Όμως, μαζί με τους Έλληνες ομογενείς συμπεριλαμβάνονται στην ίδια ρύθμιση και όλοι οι φορολογικοί κάτοικοι εξωτερικού. Φαίνεται κι εδώ πως αυτό που σας απασχολεί κυρίως είναι η απώλεια καταθέσεων από τις τράπεζες στην Ελλάδα, γιατί αποσύρουν τις καταθέσεις για να μην φορολογηθούν και επομένως χάνονται κεφάλαια. Με την παράγραφο 2 του άρθρου 1 μπορεί πιθανώς να υπάρξει μία μικρή ελάφρυνση σε ορισμένους ανέργους, αφού από το 26% που είναι σήμερα θα φορολογηθούν με 22%. Το ζήτημα, όμως, είναι άλλο. Είναι η κατάργηση της φορολόγησης των ανέργων. Το σχέδιο νόμου που συζητούμε, όμως, δεν καταργεί τη φορολόγηση, δεν απαλλάσσει τους ανέργους από τη φορολογία. Κυρίες και κύριοι συνάδελφοι, ανεξάρτητα από τη δήλωση της κυρίας Υπουργού πως δεν θα κάνει δεκτές τις τροπολογίες, το Κομμουνιστικό Κόμμα της Ελλάδας, παίρνοντας υπόψη του τα οξυμμένα προβλήματα των εργαζομένων, κατέθεσε δύο τροπολογίες για την ανακούφισή τους. Η πρώτη τροπολογία προβλέπει την κατάργηση των νομοθετικών ρυθμίσεων, που ισχύουν από το 2013 και προβλέπουν ότι το δημόσιο προηγείται στη διεκδίκηση των δικαιωμάτων του σε περίπτωση πλειστηριασμού περιουσιακών στοιχείων οφειλέτη του ή πτώχευσής του σε σχέση με τους εργαζόμενους του οφειλέτη, αλλά και των φορέων κοινωνικής ασφάλισης. Η πρώτη τροπολογία είναι αναγκαία, γιατί οι απλήρωτοι εργαζόμενοι επί ενάμισι και δύο χρόνια, που απολύονται από τον εργοδότη, αντιμετωπίζουν πλέον κίνδυνο επιβίωσης σε περίπτωση ματαίωσης της εξόφλησής τους, λόγω του υπερπρονομίου, το οποίο μάλιστα εκτείνεται και για το παρελθόν, ανεξαρτήτως του πότε βεβαιώνεται. Με αυτήν την τροπολογία ζητούμε να καταργηθεί το δεύτερο εδάφιο της παραγράφου 1 του άρθρου 61 του ν. δ. 356/1974, το οποίο προστέθηκε με την παράγραφο 2 του άρθρου 33 του ν. 4141/2013. Με τη δεύτερη τροπολογία προτείνεται να αποκατασταθεί η αδικία σε βάρος των εργαζομένων ή συνταξιούχων, στους οποίους, ενώ οφείλονται μισθοί και συντάξεις, όταν τελικά εξοφλούνται σε μεταγενέστερο χρόνο, αυτά τα ποσά φαίνονται στη φορολογική δήλωση ως μεγάλα εισοδήματα, με αποτέλεσμα να φορολογούνται με υψηλούς συντελεστές. Κρίνεται αναγκαίο για την ανακούφιση χιλιάδων μισθωτών και συνταξιούχων του δημοσίου και του ιδιωτικού τομέα να υπάρξει σχετική τροποποίηση του συγκεκριμένου άρθρου του Κώδικα Φορολογίας Εισοδήματος, ώστε να προβλέπεται, οι δεδουλευμένες αποδοχές από μισθούς και σύνταξη, όταν εισπράττονται σε μεταγενέστερο χρόνο από εκείνον που γεννήθηκε το δικαίωμα είσπραξής τους, να ανάγονται και να φορολογούνται στο έτος που αφορούν, δηλαδή στο έτος που γεννήθηκε το δικαίωμα είσπραξής τους, με υποβολή συμπληρωματικής τροποποιητικής δήλωσης φορολογίας εισοδήματος. Κυρίες και κύριοι συνάδελφοι, παίρνοντας υπόψη όλα όσα εκθέσαμε παραπάνω, το Κομμουνιστικό Κόμμα της Ελλάδας ψηφίζει «παρών» επί της αρχής του νομοσχεδίου. Στη δευτερολογία θα αναφερθούμε συγκεκριμένα για τη στάση μας επί των άρθρων. Σας ευχαριστώ.
Σας ευχαριστούμε, κύριε Βαρδαλή. Αύριο θα δώσουμε τη δυνατότητα και σε άλλους Βουλευτές που έχουν καταθέσει τροπολογίες να πάρουν τον λόγο. Παρά την πρωθύστερη δήλωση της αξιοτίμου κυρίας Υπουργού ότι τις απορρίπτει, οι Βουλευτές που τις κατέθεσαν θα τις αναπτύξουν. Οι Βουλευτές θα κληθούν σε δυσχερή κοινοβουλευτικά καθήκοντα προσεχώς και πρέπει να υποστηρίζουν αυτά τα οποία νομίζουν αναφορικά με το νομοσχέδιο. Άρα, και ο κ. Καμμένος, που έπεται, μπορεί να αναφερθεί στην τροπολογία του. Έχει υπογράψει δύο, νομίζω. Παρακαλώ, κύριε Καμμένο, ελάτε στο Βήμα και αύριο θα έχουν τη δυνατότητα και άλλοι δύο - τρεις συνάδελφοί μας να αναφερθούν επ' ολίγον στις τροπολογίες που έχουν καταθέσει. Κύριε Καμμένο, έχετε τον λόγο.
Κύριε Πρόεδρε, εάν μου επιτρέπετε, ζητώ τον λόγο.
Κυρία Υπουργέ, σας άκουσα από το γραφείο μου που είπατε ότι απορρίψατε τις βουλευτικές τροπολογίες. Για τις υπουργικές καλώς κάνατε, αλλά οι Βουλευτές κατέθεσαν, οι Βουλευτές έχουν το δικαίωμα και να τις υποστηρίξουν και αύριο θα τους παρασχεθεί η δίλεπτη ή τρίλεπτη δυνατότητα να τις αναπτύξουν, άσχετα από το γεγονός ότι θα τις απορρίψετε, αφού όμως τις ακούσετε. Κυρία Υπουργέ, έχετε τον λόγο.
Ήθελα, απλώς, να κάνω μία μικρή διόρθωση, που με βάση τα Πρακτικά νομίζω ότι φαίνεται ξεκάθαρα. Δεν είπα ότι δεν είναι στην ημερήσια διάταξη, όπως είπε ο αξιότιμος εισηγητής του Κομμουνιστικού Κόμματος Ελλάδας, αυτή τη στιγμή ο σοσιαλιστικός μετασχηματισμός, αλλά η ενίσχυση της ανταγωνιστικότητας της ελληνικής οικονομίας, είπα «αλλά να σταθεί στα πόδια της η εργαζόμενη συντριπτική πλειοψηφία της κοινωνίας και η χώρα». Υπάρχει μία μικρή διαφορά.
Ωραία, κυρία Υπουργέ. Ορίστε, κύριε Καμμένο, έχετε τον λόγο.
Ευχαριστώ, κύριε Πρόεδρε. Κυρία Υπουργέ, όπως συζητήσαμε και στην εξειδικευμένη Επιτροπή Οικονομικών, οι Ανεξάρτητοι Έλληνες στηρίζουμε στο σύνολό του το σχέδιο νόμου «Τροποποίηση διατάξεων Κώδικα Φορολογίας Εισοδήματος και άλλες διατάξεις». Θεωρούμε τη συγκεκριμένη κίνηση της Κυβέρνησης μια κίνηση κοινής φορολογικής λογικής. Δεν θα πρέπει να ξεχνάμε ότι ερχόμαστε - δυστυχώς, θα έλεγα, γιατί θα μπορούσαν να έχουν προληφθεί και πολύ νωρίτερα από εμάς - να διορθώσουμε και να εξορθολογίσουμε διατάξεις, οι οποίες είχαν επέλθει στη φορολογική δικαιοσύνη. Όμως, για να μην τα λέμε όλα αόριστα, απρόσωπα και σε τρίτο πρόσωπο, η φορολογική δικαιοσύνη των μνημονιακών νόμων της τελευταίας πενταετίας έπληξε βάναυσα το φυσικό πρόσωπο που λέγεται Έλληνας πολίτης και την ελληνική επιχείρηση, η οποία δραστηριοποιείται στα όρια της πατρίδας μας, οπότε όλοι αυτοί οι νόμοι κατέληξαν στο να διαλύσουν την ελληνική οικονομία. Τι άλλο, λοιπόν, παρά την κοινή λογική μπορούμε να επικαλεστούμε και τι άλλο παρά το ότι μια Κυβέρνηση μπορεί, χωρίς να ρωτήσει κανέναν, χωρίς να διαβουλευτεί κανέναν e - mail server, χωρίς να πάρει την άδεια ή να σταθεί δίπλα σε ένα fax να πάρει κάποια εντολή ή ένα τυπικό «ναι» ή «ίσως», να νομοθετεί προς το δίκαιο για να διορθώσει όλα τα κακώς κείμενα της προηγούμενης πενταετίας και ό,τι άλλο υπήρχε και παλαιότερα των μνημονίων; Κατάργηση τεκμηρίων διαβίωσης κατοίκων εξωτερικού. Γνωστό είναι το πρόβλημα των αναλήψεων από τις τράπεζες, αλλά πέρα απ' αυτό υπάρχει και το ζήτημα του ότι η Ελλάδα εάν θέλει να αναπτυχθεί, για να μιλάμε και πραγματικά και να μη μένουμε στα χαρτιά, χρειάζεται τους ομογενείς, χρειάζεται τα κεφάλαια των ομογενών και χρειάζεται και την ψυχική διασύνδεση με τους Έλληνες της Ομογένειας και όχι μόνο. Εάν αυτούς τους ανθρώπους τους κυνηγάμε σαν τυχοδιώκτες ή φοροφυγάδες, τους αποκόπτουμε από τη μητέρα πατρίδα, γεγονός το οποίο είναι μόνο αρνητικό για την ανάπτυξη της ελληνικής οικονομίας. Κι όχι μόνο αυτό, αλλά χρειαζόμαστε πρεσβευτές και διαφημιστές της πατρίδας μας, πόσω μάλλον τους δικούς μας ανθρώπους, οι οποίοι είναι πραγματικά Έλληνες. Οπότε, είναι ένα άρθρο το οποίο είναι κι αυτό στο πλαίσιο της κοινής λογικής. Εδώ θα πρέπει να προσέξουν οι μηχανισμοί να μην επωφεληθούν της διάταξης, διότι πολλοί θα δηλώσουν - όπως θα πω και στο τέλος στην τροπολογία που έχω προτείνει και έχω καταθέσει στη Βουλή - σε σχέση με την αλλαγή της φορολογικής κατοικίας, που με έναν απλό, επικίνδυνο και άκρως πονηρό τρόπο πέρασε στο ν. 4172 το καλοκαίρι του 2013- και δεν φοβάμαι να το πω - φωτογραφικά για τη λίστα Λαγκάρντ, όπου με μια απλή δήλωση του οποιουδήποτε θα μπορούσε αυτός να αλλάξει φορολογική κατοικία και να φορολογείται ως κάτοικος εξωτερικού. Όσον αφορά τους «περιστασιακά, ευκαιριακά απασχολούμενους» οπωσδήποτε ήταν ένα άδικο μέτρο, που έπρεπε να διορθωθεί. Οι αδικίες είναι άπειρες, ερχόμαστε να τις διορθώσουμε, αλλά δεν θέλω να μπω σε όλες τις λεπτομέρειες, διότι δεν έχει ιδιαίτερη σημασία. Χρειαζόμαστε θέσεις εργασίας. Αυτή η κοινωνία, όπως έχει καταλήξει, δεν θα πρέπει να αναπτυχθεί μέσα από το κράτος ούτε θα πρέπει να αναπτυχθεί μέσω ευχολογίων, πόσω μάλλον μέσω επιχειρηματικών πλάνων ή καταγραφών ευχών σε ένα χαρτί. Η ανάπτυξη της οποιασδήποτε κοινωνίας, δηλαδή η αύξηση του παρονομαστού του κλάσματος χρέους προς ΑΕΠ, δηλαδή το Ακαθάριστο Εθνικό Προϊόν κάθε χώρας αυξάνεται από τις ιδιωτικές επενδύσεις. Η ιδιωτική επένδυση για να έρθει στην Ελλάδα, θα πρέπει να είναι ανταγωνιστικό το περιβάλλον, να έχει ανταγωνιστική φορολογία, να υπάρχουν οι δώδεκα πυλώνες της ανταγωνιστικότητας, όπως περιγράφονται στον ΟΟΣΑ και όχι μόνο, και σε όλες τις μελέτες και ένας απ' αυτούς είναι και η χαμηλή ενέργεια. Θυμίζω τη μεγάλη συζήτηση που κάναμε για την Ελληνική Βιομηχανία Ζάχαρης, όπου το 25% έως το 28% του κόστους ανά κιλό της ζάχαρης στην Ελλάδα αποτελούσε το κόστος της ενέργειας. Είναι πολύ λογικό - και συγχαίρω την Κυβέρνηση και εμάς όλους που το σκεφθήκαμε και το στηρίζουμε - το να μειώσουμε το ενεργειακό κόστος για τις ελληνικές επιχειρήσεις, αλλά και για τις ξένες επιχειρήσεις που δραστηριοποιούνται στην Ελλάδα, έτσι ώστε να έχουν ανταγωνιστικότητα τα προϊόντα, να τους δώσουμε ένα βασικό, βασικότατο κίνητρο για να επενδύσουν, να δώσουν θέσεις εργασίας και να ξεκινήσει, επιτέλους, ο κύκλος ανάπτυξης του Ακαθάριστου Εθνικού Προϊόντος!
Αποσύρθηκε η διάταξη…
Όσον αφορά τους αγωγούς και τη μεταφορά, είναι λογικό - βάσει και της προηγούμενης εισήγησής μου, σε σχέση με την ανταγωνιστικότητα - οι ελληνικές εταιρείες να είναι ανταγωνιστικές όσον αφορά την υπεργολαβία τους επάνω σε ένα τόσο μεγάλο έργο. Να σας δώσω και δύο νούμερα, τα οποία μελέτησα προχθές και μου ήρθαν από το Bruegel. Το έσοδο της ελληνικής οικονομίας από τον καινούργιο αγωγό, το νότιο αγωγό - γιατί δεν μου αρέσει ο όρος «τουρκικός» - που συζητάει η Κυβέρνηση αυτή τη στιγμή, θα ανέρχεται στα 400 εκατομμύρια ευρώ το χρόνο και το έσοδο, η έκπτωση στο φυσικό αέριο για όλους τους καταναλωτές στην πατρίδα μας θα είναι της τάξης των 100 εκατομμυρίων ευρώ το χρόνο. Άρα, σε βάση και σε βάθος χρόνου σε καθαρά παρούσα αξία το έσοδο, εάν το φέρουμε σήμερα, στην εικοσαετία είναι στα 4,7 δισεκατομμύρια ευρώ, το εκπτωτικό, αλλά και το άμεσο έσοδο του αγωγού. Μιλάμε για τεράστιες επενδύσεις, οι οποίες έχουν ένα αρκετά μεγάλο αντίκτυπο - όχι τεράστιο, αλλά αρκετά μεγάλο αντίκτυπο - στην ελληνική οικονομία και φέρνουν πολλές θέσεις εργασίας. Επίσης, αυξάνουν και το Ακαθάριστο Εθνικό Προϊόν. Όσον αφορά το «NORMAN ATLANTIC», όλοι θα πρέπει να ζητήσουμε ένα συγγνώμη από αυτούς τους ανθρώπους, που μέχρι και σήμερα ή όταν τελειώσει και η ψήφιση αυτού του νομοσχεδίου, δεν είχαμε φροντίσει να μην τους θέσουμε στο περιθώριο και να μην τους φερθούμε με αυτόν τον τρόπο. Δεν έχω να πω κάτι άλλο. Όσον αφορά τα πρατήρια καπνοβιομηχανικών προϊόντων, όπως είπε σωστά και ο συνάδελφος της Νέας Δημοκρατίας, είναι παλιό το θέμα. Έπρεπε να λυθεί. Είναι δίκαιο και σαφώς θα αποφέρει έσοδα, τα οποία περιμένω να τα δω και αποτυπωμένα στην καινούργια συμφωνία με τους θεσμούς, σε ένα κουτάκι και να μην είναι μηδενικό. Ακυρότητα συμβολαίων με τον ΕΝΦΙΑ. Λογικό. Είχα και εγώ μια διαφωνία, διότι πιστεύω ότι οπωσδήποτε δεν πρέπει να δώσουμε ένα συγχωροχάρτι σε αυτούς που κάνουν τεράστιες μετεγγραφές ακινήτων, επιβάλλοντάς τους ένα ευτελές πεντοχίλιαρο ως πρόστιμο σε μια μεταβίβαση εκατομμυρίων ευρώ. Παρ' όλα αυτά, οι μεταβιβάσεις εκατομμυρίων ευρώ στην Ελλάδα είναι ελάχιστες, αλλά η παρανομία είναι σε χιλιάδες, εκατοντάδες χιλιάδες δυνητικές μεταβιβάσεις ακινήτων των 200.000, 300.000 ευρώ, 150.000 ευρώ, όπου εκεί ελλοχεύει ο κίνδυνος της απώλειας εισοδήματος και εκεί πρέπει να τιμωρήσουμε αυτές τις συναλλαγές και να υπάρχει αυστηρότητα στο νόμο και υψηλό πρόστιμο, το οποίο θα έφτανε και μέχρι στην αυστηρή τιμωρία του ίδιου του συμβολαιογράφου. Θυμίζω ότι παλαιότερα υπήρχε μια σωστή διάταξη που είχε περάσει, ότι όσον αφορά το δικηγόρο, τον νομικό και τον συμβολαιογράφο, ο οποίος αποκρύπτει εν γνώσει του φορολογικά έσοδα από το δημόσιο, τού αφαιρείται η άδεια και του ασκείται ποινική δίωξη κακουργηματική. Αυτό θα πρέπει να συνεχίσει να ισχύει, αλλά το πρόστιμο των 5.000 να ισχύσει για μεταβιβάσεις οι οποίες είναι κοινές μεταβιβάσεις ακινήτων, που έχουν όλοι οι Έλληνες φορολογούμενοι, όπως σπίτι, χωράφι, αποθήκη ή οτιδήποτε άλλο έχει να μεταβιβάσει κάποιος στην οικογένειά του ή σε τρίτο. Με λίγα λόγια, ερχόμαστε εν μέσω μιας σκληρής διαπραγμάτευσης που βλέπουμε όλοι αυτές τις ημέρες κι όσο κι αν θέλουν κάποιοι να αποδομήσουν την προσπάθεια που γίνεται, η κοινή λογική αναφέρει πως το πρώτο βήμα είναι να πούμε γιατί το κάνουμε αυτό. Το κάνουμε γιατί υπήρχε κάτι λάθος. Ποιος το έφτιαξε το λάθος; Εμείς; Όχι. Το έφτιαξαν οι προηγούμενοι; Ναι. Άρα, μην ξεχνάμε ότι αυτό που κάνουμε σήμερα είναι να εξορθολογίσουμε και να διορθώσουμε το λάθος των μνημονιακών κυβερνήσεων. Δεν ήρθαμε για να εξορθολογίσουμε ένα δικό μας λάθος, το οποίο είδαμε στην πορεία και θελήσαμε να το διορθώσουμε. Άρα, αυτή τη στιγμή θα πρέπει να ξυπνήσουμε από την τετραετή, πενταετή μνημονιακή νάρκη και να δούμε την πραγματικότητα. Πρέπει όλοι να ψηφίσουν αυτό το νομοσχέδιο. Το είπα και στην Επιτροπή Οικονομικών. Προσωπικά, δεν μπορώ να καταλάβω γιατί κάποιος θα πει «όχι» ή «παρών» σε αυτό το νομοσχέδιο. Πολιτικά, στο καφενείο, έξω, μεταξύ μας, όταν πίνουμε το ποτό μας ή στο διάδρομο μπορούμε να πούμε το οτιδήποτε, αλλά στο ελληνικό Κοινοβούλιο μας ακούνε Έλληνες πολίτες οι οποίοι έχουν βασανιστεί και όταν βλέπουν ή ακούνε ένα πολιτικό κόμμα ή έναν συνάδελφο Βουλευτή να αρνείται την ψήφο του σε ένα νομοσχέδιο σαν κι αυτό - όπως ήταν και το πρώτο νομοσχέδιο για την ανθρωπιστική κρίση, όπου πάλι και εκεί είχα την ίδια απορία, αν θυμόσαστε - δεν μπορώ να καταλάβω τι μήνυμα θέλουμε να περάσουμε, έστω και μικροπολιτικά στον ίδιο μας τον ψηφοφόρο. Κλείνοντας, θα ήθελα να αναφερθώ στις δυο τροπολογίες που έχω καταθέσει ως Βουλευτής. Τη μία την έχω καταθέσει μόνος μου και την άλλη μαζί με το συνάδελφο κ. Μαυραγάνη. Δεν υπάρχει κάποια περίεργη έμπνευση. Προέκυψε μέσα από μία ερώτηση που είχα κάνει στην αξιότιμη κυρία Υπουργό, σχετικά με την αλλαγή φορολογικής έδρας, όπως είπα και νωρίτερα. Υπάρχει μία διάταξη στο νόμο, σύμφωνα με την οποία με έναν πάρα πολύ απλό τρόπο, με μία πολύ απλή δήλωση του οποιουδήποτε, με επιχείρημα ότι η σύντροφός του ή το παιδί του ή κάποιος άνθρωπος ζει οπουδήποτε εκτός Ελλάδας, μπορεί κάλλιστα να δηλώσει φορολογική έδρα στο εξωτερικό και να αποφύγει τη φορολόγηση στην Ελλάδα. Και η δεύτερη τροπολογία - δεν ξέρω, κύριε Πρόεδρε, αν χρειάζεται να διαβάσω και την αιτιολογική της έκθεση - έχει δύο παραγράφους και η δεύτερη έχει να κάνει με το προτεινόμενο από εμάς ποσοστό το οποίο θα πρέπει να είναι το ποσοστό - κίνητρο, που θα δώσουμε σε όλους τους Έλληνες φορολογούμενους για να πληρώσουν εφάπαξ τη φορολογική τους οφειλή. Από το 2% έχουμε κάνει την έκπτωση 8%. Διότι αυτή τη στιγμή η Κυβέρνηση - και κάθε κυβέρνηση που θα ήταν στη θέση τη δική μας - χρειάζεται πολλά εμπροσθοβαρή έσοδα για να καλύψει τις ανάγκες, που γνωρίζουμε όλοι ποιες είναι, χωρίς να χρειαστεί να διαπραγματευόμαστε με τον οποιονδήποτε. Άρα, ο Έλληνας πολίτης πρέπει να έχει ένα κίνητρο ικανό και αναγκαίο, έτσι ώστε να πάει να δώσει εφάπαξ τη φορολογική του οφειλή. Ένα 8% έκπτωση είναι ένα πολύ σημαντικό ποσό. Η Κυβέρνηση δεν χάνει, παρά κερδίζει. Διότι - να μην μπερδέψουμε τώρα τη συζήτησή μας με μία μελέτη της τρίμηνης ή εξάμηνης καταβολής, σε σχέση με το όφελος της έκπτωσης στην εφάπαξ προκαταβολή του φόρου - είναι σαφώς μεγάλο το κίνητρο. Οπότε, πιστεύω σαφώς ότι οι δύο τροπολογίες ήταν ευκαιρία σε αυτό το νομοσχέδιο και εν μέσω αν θέλετε των φορολογικών δηλώσεων που κάνουν οι συμπολίτες μας, που θα κάνουμε όλοι μας, να το έχουν υπόψη τους και να προγραμματιστούν, έτσι ώστε και να βοηθήσουν την Κυβέρνηση στα έσοδά της και οι ίδιοι να έχουν ένα όφελος σημαντικό - είναι πολύ σημαντικό το οικονομικό όφελος - και συγχρόνως να αποτρέψουμε με την πρώτη τροπολογία όποιον θα ήθελε να εκμεταλλευτεί τη διάταξη του νόμου, ώστε να θεωρηθεί φορολογικός κάτοικος εξωτερικού και να αποφύγει την όποια φορολόγηση, πράγμα το οποίο θα ήταν εγκληματικό να το συνεχίσει, να είναι μάρτυρας ή να μην κάνει κάτι γι' αυτό αυτή η Κυβέρνηση, δηλαδή να βλέπουμε μπροστά στα μάτια μας τα λεφτά να φεύγουν, ενώ κυνηγάμε τα λεφτά, για να εξυπηρετήσουμε τις υποχρεώσεις μας σαν χώρα. Και, όπως όλοι βλέπουμε, ματώνουμε, προσπαθώντας να μην ματώσουμε περισσότερο τον Έλληνα φορολογούμενο. Δεν θα ήθελα ποτέ σε αυτή τη Βουλή να αισθανθούμε ότι ψηφίζουμε κάτι το οποίο είναι ενάντια στο συμφέρον του Έλληνα πολίτη. Ίσως αναγκαστούμε κάποια στιγμή να φέρουμε μέτρα τα οποία θα είναι στα όρια της εντολής που πήραμε από τον λαό στις 25 Ιανουαρίου, αλλά θα το κάνουμε μόνο αν αισθανθούμε υπερήφανοι και διαχειριστούμε συγχρόνως το χρέος, το οποίο είναι πασιφανώς μη βιώσιμο. Και όπως έχουμε δει τις τελευταίες μέρες και είδαμε και πριν, που είχα τη χαρά και την τιμή να συμμετέχω στη συζήτηση με τον κ. Ρουμελιώτη του Διεθνούς Νομισματικού Ταμείου στην Επιτροπή για τη Διερεύνηση του Χρέους - σας παρακαλώ όλους να πάρετε τα Πρακτικά της σημερινής συζήτησης - οι αποκαλύψεις είναι δραματικές, είναι να μας σηκώνεται η τρίχα και πρόκειται να έχουμε τραγικές αλλαγές στον τρόπο που σκεφτόμαστε μέχρι σήμερα. Οι αποκαλύψεις είναι - θα έλεγα - εγκληματικής αδιαφορίας έως και κακουργηματικής. Και στην Επιτροπή των Μνημονίων έχουν προκύψει επίσης πολύ σοβαρές ατασθαλίες, σε σχέση με τις δανειακές συμβάσεις και το πώς μπήκαμε στα μνημόνια. Οπότε, καταλήγουμε ότι η μία δουλειά που πρέπει να κάνουμε είναι να είμαστε σοβαροί, συνετοί, λογικοί, να διορθώσουμε μόνοι μας, χωρίς την άδεια κανενός, τις αδικίες και τις στρεβλώσεις - ειδικά τις φορολογικές - για αμοιβαίο όφελος όλων και για να έχουμε τον πολίτη δίπλα μας. Διότι αν έχουμε τον πολίτη διωκόμενο, δεν θα τον έχουμε ποτέ δίπλα μας να στηρίξει την οποιαδήποτε απόφασή μας. Και δεύτερον, να κοιτάμε όλοι και να διαβάζουμε τα Πρακτικά των συνεδριάσεων των εξεταστικών επιτροπών, διότι τα συμπεράσματα είναι πολύ σημαντικά και θα αλλάξει ο τρόπος που σκεφτόμαστε όλοι για την επόμενη μέρα αυτής της πατρίδας, τον τρόπο που διαπραγματευόμαστε και γιατί κάνουμε αυτό που κάνουμε όλες αυτές τις μέρες. Ευχαριστώ πολύ.
Ευχαριστούμε τον κ. Δημήτριο Καμμένο. Τον λόγο έχει ο κ. Ιωάννης Κουτσούκος από το ΠΑΣΟΚ. Είναι ο τελευταίος αγορητής για σήμερα. Θα αρχίσουμε αύριο στις 10.00΄η ώρα. Καλή νέα αρχή στο ΠΑΣΟΚ, κύριε Κουτσούκο, και καλή επιτυχία στη νέα σας ηγεσία! Κύριε Κουτσούκο, έχετε τον λόγο.
Ευχαριστούμε πάρα πολύ, κύριε Πρόεδρε. Νομίζω ότι αυτό δεν αφορά μόνο το ΠΑΣΟΚ, αφορά συνολικά τη χώρα, δηλαδή το να λειτουργούν τα κόμματα με δημοκρατία, να εκλέγουν τις ηγεσίες τους, να έχουν προγράμματα, να τα υλοποιούν και να συμβάλλουν στην υπόθεση των μεγάλων προβλημάτων της χώρας. Κυρίες και κύριοι συνάδελφοι, έφερε η Κυβέρνηση ένα νομοσχέδιο με τη διαδικασία του κατεπείγοντος. Αν μας άκουγε κανείς, θα έλεγε ότι ήρθαμε να κουβεντιάσουμε ένα από τα μεγάλα θέματα, αυτά τα σοβαρά ζητήματα, που απασχολούν σήμερα όλους τους Έλληνες πολίτες, που με αγωνία ρωτούν «πού βρίσκεται η χώρα και προς τα πού πάει;». Δυστυχώς, δεν πρόκειται περί αυτού. Φαντάζομαι ότι το οικονομικό επιτελείο της Κυβέρνησης θα έχει την αίσθηση της ευθύνης, σε σχέση με τις εξελίξεις, γιατί η δική μας αίσθηση είναι ότι μεταξύ της διαπραγμάτευσης και του «ατυχήματος» είναι πάρα πολύ μικρή η απόσταση, έτσι όπως τα χειρίζεται η Κυβέρνηση. Το πρωί ξυπνάμε με συμφωνία και το βράδυ βρισκόμαστε μπροστά στο «ατύχημα»! Δυστυχώς, η χώρα είναι εγκλωβισμένη. Η χώρα εγκλωβίστηκε από μία τακτική την οποία επέλεξε ο Πρωθυπουργός προσωπικά, ο οποίος δεν πήγαινε ούτε μπρος ούτε πίσω. Χάσαμε πολύτιμο χρόνο. Από τις 25 Ιανουαρίου αναλογιστείτε πόσα πράγματα έχουν συμβεί. Έχουμε περιπλανηθεί στις γέφυρες του κ. Βαρουφάκη. Κοντεύουν να γίνουν γέφυρες των αναστεναγμών! Μετά από αυτά πήγαμε στην αξιολόγηση. Ανταλλάξαμε mail, μέτρα, προτάσεις. Χάσαμε το λογαριασμό, μέχρι που βγήκε ο Πρωθυπουργός, μετά από μία συνάντηση με την κ. Μέρκελ και τον κ. Γιούνκερ, και μας είπε ότι είμαστε κοντά στη συμφωνία όσο ποτέ άλλοτε. Το πιστέψαμε και εμείς και ετοιμαστήκαμε να υποδεχθούμε τη συμφωνία. Μάλιστα, μερικοί βιάστηκαν να κάνουν κριτική στον ΣΥΡΙΖΑ για τα μέτρα που θα έφερνε. Προχθές το βράδυ, όμως, μάθαμε ότι έχουν διακοπεί πάλι οι συνομιλίες. Νομίζω, για να είμαστε σοβαροί και να έχουμε αίσθηση της κατάστασης που βρίσκεται η χώρα, ότι η Κυβέρνηση πρέπει να φέρει τα χαρτιά στο τραπέζι. Πρέπει να μας πει ο κ. Τσίπρας, ο κ. Βαρουφάκης ποιες είναι οι επίσημες προτάσεις που έχουν ανταλλαγεί με τους εταίρους μας, με τους θεσμούς, όπως τους λένε τώρα. Διάβαζα, κυρίες και κύριοι συνάδελφοι, πριν λίγο τη συνέντευξη που έδωσε η εκπρόσωπος της Ευρωπαϊκής Επιτροπής η κ. Ανίκα Μπράιτχαρτ, η οποία μας είπε ότι αυτά που λέγονται εδώ στο εσωτερικό δεν ισχύουν και ότι δεν ζήτησαν συγκεκριμένες μειώσεις μισθών και συντάξεων, ότι είχαν άλλες προτάσεις. Εν πάση περιπτώσει, οι λεγόμενοι θεσμοί έδωσαν μία συνέντευξη και μας είπαν τι ζητούν. Η Κυβέρνηση θα βάλει πάνω στο τραπέζι της συζήτησης, για να ενημερωθεί ο ελληνικός λαός, τι ακριβώς έχει δώσει και ποιες είναι οι εναλλακτικές της προτάσεις; Θα συγκαλέσει την εθνική ομάδα διαπραγμάτευσης με τη συμμετοχή των κομμάτων που έχουν ευρωπαϊκό προσανατολισμό και θέλουν η χώρα να μείνει εντός του ευρώ, για να αναζητήσουμε τη διέξοδο; Αυτή είναι η πραγματική συζήτηση που πρέπει να κάνουμε σήμερα. Αυτό απασχολεί το λαό μέχρι μεθαύριο, την Πέμπτη που είναι το Eurogroup. Τα υπόλοιπα, καλά τα συζητάμε. Θα μπορούσε η Κυβέρνηση να έχει λύσει αυτά τα ζητήματα ως αδικίες του συστήματος, όπως έχουν εντοπιστεί. Αν δεν κάνουμε όμως αυτήν τη μεγάλη συζήτηση, τα υπόλοιπα, ενδεχομένως, δεν έχουν κανένα νόημα. Έκανα κριτική στην Κυβέρνηση για τον τρόπο που νομοθετεί. Μάλιστα, επισήμανα στην επιτροπή ένα σημείο για το οποίο κάλεσα την κυρία Υπουργό να μας φωνάξει τον κ. Λαφαζάνη να μας το εξηγήσει και το οποίο αφορούσε το θέμα της μείωσης του ειδικού φόρου κατανάλωσης στις επιχειρήσεις που χρησιμοποιούν ως πρώτη ύλη φυσικό αέριο. Και είπα ότι αυτό μπορεί να ενισχύει τον ανταγωνισμό κάποιων επιχειρήσεων, όμως βλάπτει τις υπόλοιπες επιχειρήσεις, διότι, ναι, είναι μεγάλο το ενεργειακό κόστος και η Κυβέρνηση πρέπει να το αντιμετωπίσει συνολικά. Άκουσα καλά, κυρία Υπουργέ, ότι αποσύρατε τη διάταξη;
Μάλιστα. Θα επανέλθει σε άλλο…
Ωραία. Διότι ο προηγούμενος συνάδελφος των Ανεξαρτήτων Ελλήνων δεν το είχε καταλάβει και σας έδινε συγχαρητήρια…
Το άρθρο 3 απεσύρθη.
…που αντιμετωπίζετε τα προβλήματα του ενεργειακού κόστους. Εγώ λέω, λοιπόν, αγαπητοί συνάδελφοι του ΣΥΡΙΖΑ, κύριε Σαμοΐλη, κύριε Φίλη, ότι όταν νομοθετούμε με τη διαδικασία του κατεπείγοντος δείτε τι «φωτογραφίες» μπορούν να μπουν σε νομοσχέδια. Αυτή η ρύθμιση είναι σκανδαλώδης. Δεν έχει σημασία που την απέσυρε η κ. Βαλαβάνη. Μπορεί να μας δώσει μία εξήγηση. Την εξήγηση όμως πιστεύω ότι πρέπει να τη δώσει ο κ. Λαφαζάνης, γιατί εδώ υπάρχει η υπογραφή του. Ποιον αφορούσε; Ποιος χρησιμοποιεί πρώτη ύλη το φυσικό αέριο; Δεν αφορούσε, όπως νομίσαμε, τις βιομηχανίες και τις βιοτεχνίες που χρησιμοποιούν το φυσικό αέριο για ενέργεια, όπως χρησιμοποιούν μαζούτ, πετρέλαιο ή ηλεκτρική ενέργεια.
Ποιον αφορούσε, κύριε συνάδελφε;
Να ρωτήσετε την κυρία Υπουργό που την απέσυρε ποιόν αφορούσε και να της ζητήσετε εξηγήσεις γιατί την απέσυρε. Αυτό το επισημαίνω ως παράδειγμα κακής νομοθέτησης. Και μέσα σε αυτή τη διαδικασία της κακής νομοθέτησης εμφιλοχωρούν αυτές οι φωτογραφίες. Έρχομαι τώρα στις διατάξεις του νομοσχεδίου. Προσέξτε, κυρίες και κύριοι συνάδελφοι: Όντως η Κυβέρνηση έχει επισημάνει από τότε που ανέλαβε, αλλά και προηγουμένως, ως αντιπολίτευση, χαρακτήρα άδικο και αντιφατικό πολλών ρυθμίσεων, συστατικών του φορολογικού μας συστήματος είτε αφορούν αυτά την άμεση είτε την έμμεση φορολογία ή το φόρο περιουσίας. Και θα έλεγα ότι κάθε καινούργια κυβέρνηση έχει την πρωτοβουλία, έχει και το χρόνο να ανοίξει το διάλογο γι' αυτό που λέμε «εθνικό φορολογικό σύστημα». Δεν μπορεί μια καινούργια κυβέρνηση να πηγαίνει από μπαλώματα σε μπαλώματα. Το Υπουργείο Οικονομικών μας έχει φέρει σήμερα τρία με τέσσερα φορολογικά νομοσχέδια με τη διαδικασία του κατεπείγοντος και πλήθος άλλων τροπολογιών. Γιατί, αγαπητοί συνάδελφοι, αυτό που ζητάει ο κόσμος, η αγορά, ο μισθωτός, ο συνταξιούχος, ο επαγγελματίας, είναι η σταθερότητα, το δίκιο του φορολογικού συστήματος, οι κανόνες που διέπουν τη λειτουργία του και καλλιεργούν τη φορολογική συνείδηση και η αποτελεσματικότητά του. Και αυτή την πρωτοβουλία την παίρνει κάθε φορά μια καινούργια κυβέρνηση. Το ΠΑΣΟΚ, όταν έγινε κυβέρνηση το 2010, πήρε αυτή την πρωτοβουλία, αλλά δεν επέτρεψαν οι συνθήκες να την ολοκληρώσει. Εσείς, κυρία Υπουργέ, έχετε τώρα την ευθύνη να ανοίξετε αυτή τη συζήτηση, η οποία πρέπει να πάρει χαρακτήρα εθνικού κοινωνικού διαλόγου και μιας συμφωνίας σταθερότητας του συστήματος, για να είναι πιο δίκαιο. Γιατί τώρα, ναι μεν κάνετε μερικές δίκαιες βελτιώσεις, θα έλεγα, εντοπισμένων ακροτήτων, αλλά το χαρακτήρα του συστήματος, αυτόν που εσείς έχετε καταγγείλει, δεν τον αλλάζετε. Ούτε τον ΕΝΦΙΑ αλλάζετε ούτε τους συντελεστές αλλάζετε ούτε το αφορολόγητο αλλάζετε. Κατά συνέπεια, εμείς αυτές τις ρυθμίσεις, στις οποίες θα αναφερθώ πολύ περιληπτικά, θα τις υπερψηφίσουμε με αυτή την παρατήρηση. Και πιστεύω ότι είναι μία παρατήρηση που έχει κι ένα χαρακτήρα συμβολής στα μεγάλα ζητήματα, που πρέπει να ανοίξει η Κυβέρνηση και να συζητήσουμε, για να πάμε σε προοδευτικές πολιτικές και να μην κάνουμε συνεχώς μπαλώματα, εάν φυσικά η χώρα σταθεί όρθια και μπορεί να συζητήσει για προοδευτικές πολιτικές. Λέω, λοιπόν, ότι η διάταξη του άρθρου 1 με την οποία δεν υπολογίζεται το τεκμήριο αυτών που έχουν φορολογική κατοικία στην αλλοδαπή, θεωρώ ότι είναι καταρχήν σωστή, χωρίς να σκεφτώ πονηρά ότι κάποιοι θα μπορέσουν να την αξιοποιήσουν για να ξεφύγουν από το τεκμήριο. Γιατί στην Ελλάδα είμαστε και όλα μπορεί να τα σκεφτεί κανένας. Η άλλη διάταξη του άρθρου 1, της παραγράφου 2, που αναφέρεται στο μη υπολογισμό του τεκμηρίου μέχρι 9.500 ευρώ, όταν το εισόδημα είναι μόνο από κεφάλαιο, δηλαδή σε αυτούς που έχουν μία μικρή κατάθεση, επίσης ήταν μια ακρότητα του συστήματος που είχε επισημανθεί, γι' αυτό δεν ίσχυσε και πέρυσι. Η διάταξη της παραγράφου 4 που έχει να κάνει με όσους έχουν εισόδημα μέχρι 6.000 ευρώ, χωρίς να είναι επιχειρηματίες - δηλαδή κάποιος που πήγε σε ένα πρόγραμμα ή για κάποιον άλλο λόγο απέκτησε αυτό το εισόδημα, ότι δεν θα μετράει το τεκμήριο και ότι πάνω από 6.000 ευρώ το τεκμήριο θα υπολογίζεται με το συντελεστή της φορολογίας των επιχειρήσεων 26% - στον πυρήνα της είναι σωστή. Εγώ ρώτησα στην επιτροπή γιατί τίθεται το όριο των 6.000 ευρώ και δεν ταυτίζεται αυτό με το όριο του τεκμηρίου των 9.500 ευρώ. Έδωσε μια απάντηση η κυρία Υπουργός. Το λύνει με έναν τρόπο, αλλά δεν ξέρω αν είναι ο εντελώς σωστός. Εν πάση περιπτώσει, κάνει μία προσπάθεια να αντιμετωπίσει ένα συγκεκριμένο πρόβλημα. Τώρα, για την ιδιόχρηση στα αγροτεμάχια, προφανώς υπάρχει μία γραφειοκρατία, κυρίες και κύριοι συνάδελφοι. Όμως, ο έφορος και το σύστημα δίνουν τις αντικειμενικές αξίες. Ουδέτερο είναι το αποτέλεσμα - και θέλω να το σημειώσω - διότι αυτός ο οποίος οφείλει να πληρώσει φόρο για την ιδιόχρηση, το κόστος θα το αφαιρέσει από τα έσοδά του και άρα θα έχει το ίδιο αποτέλεσμα. Μην σας πω ότι θα ήταν και ωφελημένος, διότι στη μία περίπτωση ο φόρος είναι 11% και στην άλλη περίπτωση είναι 13%. Όποιος έχει τη δυνατότητα να κάνει τους λογαριασμούς, μπορεί να το μετρήσει. Εν πάση περιπτώσει, ας θεωρήσουμε ότι είναι μία διάταξη απογραφειοκρατικοποίησης του συστήματος, που έτσι κι αλλιώς δεν θα προσέφερε πολλά πράγματα. Είπα στην επιτροπή - και θέλω να το σημειώσω - ότι ο ΦΠΑ είναι ένας φόρος ουδέτερος σε σχέση με τους ενδιάμεσους, δηλαδή τις επιχειρήσεις, τους επαγγελματίες, και τελικά τον πληρώνει ο καταναλωτής. Κατά συνέπεια, η ρύθμιση που κάνει η Κυβέρνηση έχει ουδέτερο δημοσιονομικό αποτέλεσμα. Είναι μία ρύθμιση που διευκολύνει χρηματοοικονομικά κάποιους, για να μην καταβάλουν τον φόρο και μετά μπαίνουν στη διαδικασία της επιστροφής. Σημειώνω ότι αυτό γίνεται σε όλα τα επενδυτικά αγαθά. Άρα, αν έπρεπε να έχουμε μία πιο ορθή αντιμετώπιση του ζητήματος των καθυστερήσεων στις επιτροπές, θα έπρεπε να το δούμε και με ένα ευρύτερο μάτι. Δεν μπορώ να δεχθώ εγώ ότι ένας μικρός επαγγελματίας ή ένας μικρός βιομήχανος, εν πάση περιπτώσει, που κάνει μία επένδυση, θα ταλαιπωρείται στα γρανάζια της εφορίας, για να πάρει πίσω τον ΦΠΑ των επενδυτικών αγαθών, επειδή τα έσοδά του δεν του επιτρέπουν να τον συμψηφίσει ούτε την πρώτη ούτε τη δεύτερη χρονιά. Δεν δέχομαι, δηλαδή, να κάνω μία προνομιακού χαρακτήρα ρύθμιση για μία κατηγορία επιχειρήσεων, όταν τους υπόλοιπους τους βασανίζω. Θα υπερψηφίσουμε και τη διάταξη για την απαλλαγή των θυμάτων του «NORMAN ATLANTIC» από τον φόρο της δωρεάς. Είναι πάρα πολύ λογικό αυτό. Έχω κάνει ορισμένα ερωτήματα για τον επαναπροσδιορισμό των καθαρών κερδών στις επιχειρήσεις που πουλούν καπνοβιομηχανικά προϊόντα, το άρθρου 5. Δηλαδή, αυτός ο επανακαθορισμός αφορά και τις εκκρεμείς υποθέσεις στη δικαιοσύνη; Το έχει επισημάνει αυτό και η Επιστημονική Επιτροπή της Βουλής. Και αν κάποιος, θεωρώντας ότι τον συνέφερε η προηγούμενη ρύθμιση, υπέγραψε και έχει περαιωθεί η υπόθεσή του, θα βρεθεί σε χειρότερη μοίρα από αυτούς που θα γίνει ο επαναπροσδιορισμός; Δεν ξέρω αν μπορείτε να μας δώσετε μία απάντηση. Επίσης, είπα ότι καλό είναι να αποφύγουμε την ταλαιπωρία των αντισυμβαλλομένων επειδή ήταν πολύ γραφειοκρατική η διαδικασία των πιστοποιητικών του ΕΝΦΙΑ και να μη δημιουργήσουμε ακυρότητα σε πράξεις και σε συναλλαγές. Σε καμμία περίπτωση, όμως, αυτό δεν σημαίνει ότι πρέπει να δώσουμε άφεση αμαρτιών σε εκείνους που καταστρατήγησαν τις διατάξεις ή, εν πάση περιπτώσει, να οδηγήσουμε σε μία διαδικασία όπου θα αγνοείται η υποχρέωση του συμβολαιογράφου να ελέγχει αν οι συναλλασσόμενοι έχουν εκπληρώσει τις υποχρεώσεις τους σε σχέση με τον ΕΝΦΙΑ. Εμείς, με αυτές τις παρατηρήσεις το δήλωσα στην επιτροπή, το επαναλαμβάνω και εδώ - θα ψηφίσουμε επί της αρχής το νομοσχέδιο. Μετά την αφαίρεση του άρθρου 3 για το οποίο είχαμε επιφυλάξεις. Θα ψηφίσουμε και τα υπόλοιπα άρθρα. Θέλω να σας πω, κυρίες και κύριοι συνάδελφοι, ότι αυτό δεν το κάνουμε για να είμαστε αρεστοί σε κάποιους, οι οποίοι, εν πάση περιπτώσει, περίμεναν την επίλυση των προβλημάτων τους και ωφελούνται. Το κάνουμε, γιατί εμείς έχουμε δείξει εδώ σ' αυτήν την Αίθουσα, πως ό,τι θεωρούμε σωστό, το ψηφίζουμε. Και επειδή ακούω πάρα πολλούς συναδέλφους του ΣΥΡΙΖΑ στα μέσα μαζικής ενημέρωσης να λένε, «Μα, δεν ψηφίζει το ΠΑΣΟΚ, φέραμε την ανθρωπιστική κρίση, φέραμε τις εκατό δόσεις», θέλω να σας πω το εξής: Τα έχουμε ψηφίσει όλα αυτά - το θυμίζω στον ελληνικό λαό - και έχουμε αιτιολογήσει γιατί τα ψηφίζουμε. Τα ψηφίζουμε, πρώτον, γιατί δεν είμαστε ίδιοι. Εσείς, δεν είχατε ψηφίσει τίποτα. Ακόμα και ριζικού χαρακτήρα αλλαγές, όπως ήταν οι οικονομικοί εισαγγελείς, όπως ήταν το άνοιγμα των λογαριασμών, όλα τα θεωρούσατε μνημονιακά. Δεύτερον, τα ψηφίζουμε γιατί κινούνται και σε μία λογική που εμείς, αγαπητοί συνάδελφοι, την είχαμε παλέψει και την είχαμε υποστηρίξει, όπως είχαμε ψηφίσει τις εκατό δόσεις, που ψευδώς λέτε μερικοί στα μέσα μαζικής ενημέρωσης ότι δεν έγινε ποτέ νόμος του κράτους. Επίσης, είχαμε ψηφίσει το ελάχιστο εγγυημένο εισόδημα, το οποίο δίνει παραπάνω από το δικό σας νομοσχέδιο για την ανθρωπιστική κρίση και το οποίο, ειρήσθω εν παρόδω, διαβάζω εδώ στα χαρτιά που διακινούν οι δημοσιογράφοι για να μας ενημερώσουν τι γίνεται στις Βρυξέλλες, ότι έχετε αναλάβει υποχρέωση να το εφαρμόσετε. Είναι μέσα σε εκείνα τα οποία μάθαμε ότι έχετε αναλάβει ως υποχρέωση. Τα υπόλοιπα ελπίζω να τα πει αύριο ο κ. Τσίπρας στην κ. Γεννηματά, που θα συναντηθούν και να σηματοδοτήσει αυτή η συνάντηση τη διαδικασία της εθνικής συνεννόησης και του διαλόγου, για να βρούμε λύση στο αδιέξοδο, στο οποίο έχει περιπέσει η χώρα, με ευθύνη της διαπραγματευτικής τακτικής, την οποία μέχρι σήμερα μετήλθε η Κυβέρνηση του ΣΥΡΙΖΑ, οι Υπουργοί της και των αντιφάσεων στις οποίες έχει περιπέσει. Με αυτά τα λόγια κλείνω. Αν η κυρία Υπουργός μιλήσει, εγώ θα ακούσω τη δευτερολογία της, καθώς έχει πρωτομιλήσει, για να δω αν μας δώσει μία πειστική εξήγηση για το άρθρο 3 και την απόσυρσή του. Ευχαριστώ.
Ευχαριστούμε, κύριε Κουτσούκο. Εσείς ήδη προτρέξατε και χαράξατε και την πολιτική εθνικής συνεννόησης.
Δεν έπρεπε να το κάνουμε;
Θέλετε κάτι να πείτε, κυρία Υπουργέ - κάτι ρώτησε ο κ. Κουτσούκος - και να κλείσετε;
Θα ήθελα να κάνω μια διευκρίνιση, σε σχέση με τα καπνικά, επειδή, όντως, ίσως θα έπρεπε να έχει προστεθεί μια λέξη στην αιτιολογική Έκθεση. Εκεί που λέει, «…και τερματίζονται οι δικαστικές διενέξεις», ίσως θα έπρεπε να έχουν προστεθεί οι λέξεις «εκ των πραγμάτων», δηλαδή «…και τερματίζονται εκ των πραγμάτων οι δικαστικές διενέξεις».
Μάλιστα. Να το κοιτάξουμε.
Διότι, όπως ξέρουμε όλοι, δεν είναι πρέπον ούτε σωστό να αποφασίζουμε και να παρεμβαίνουμε σε εν εξελίξει υποθέσεις της δικαιοσύνης. Αλλάζοντας, όμως, τη νομοθετική βάση αυτών των δικαστικών διενέξεων, εκ των πραγμάτων τερματίζεται, γιατί δεν υπάρχει πια κάποιος λόγος γι' αυτούς που έχουν καταφύγει να συνεχίσουν. Είναι φανερό ότι και οι ίδιοι οι δικαστές θα δουν φυσικά την αλλαγή αυτή. Σχετικά με το άρθρο 3…
Το αποσυρθέν.
Το αποσυρθέν, ακριβώς. Εγώ είπα, λοιπόν, το εξής: Επειδή είναι μεγάλο το ποσό και επειδή για κάποιες από τις εταιρίες θα πρέπει να ρυθμιστεί με μεγαλύτερη ακρίβεια το πλαίσιο της επιστροφής, διότι, μπορεί να χρωστούν σε εργαζόμενους, στη ΔΕΠΑ ή σε ΔΕΚΟ, θα το ερευνήσουμε καλύτερα και θα φτιάξουμε ένα πιο συγκεκριμένο νομοθετικό πλαίσιο, εφόσον επιστρέφονται αυτά τα χρήματα. Το θέμα είναι σωστό. Δηλαδή, δεν μπορεί να έχεις μια κατηγορία ή και δύο - γιατί βγήκαν και κάποια άλλα στη συνέχεια - από πρώτες ύλες ενεργειακού χαρακτήρα, που χρησιμοποιούνται σαν πρώτες ύλες - το ξαναλέω - όχι σαν καύσιμα στη βιομηχανία και να είναι άνισα με όλα τα υπόλοιπα ενεργειακά προϊόντα σαν πρώτες ύλες. Όλα αυτά τα χρησιμοποιούν λίγο πολύ οι ίδιες εταιρίες. Όμως, θέλουμε να αυστηροποιήσουμε το τι θα γίνει εφόσον θα επιστραφούν αυτά τα χρήματα.
Δεν χρειάζεται να απαντήσετε. Αφού έχει αποσυρθεί το άρθρο.
Είναι φανερό γιατί το κάνουμε. Θα επανέλθει, όταν θα είμαστε έτοιμοι να το προσδιορίσουμε αυτό πιο συγκεκριμένα.
Μάλιστα. Ολοκληρώθηκε η συζήτηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.25΄ λύεται η συνεδρίαση για αύριο Τρίτη 16 Ιουνίου 2015 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείο Οικονομικών: «Τροποποίηση διατάξεων Κώδικα Φορολογίας Εισοδήματος και άλλες διατάξεις».